Karan ah dharifulhu "malaamaaiykoffi" – adduLIVE\nކަރަން އަށް ދަރިފުޅު "މަލާމާތްކޮށްފި"\nJun 19, 2022, 09:44 އަހުމަދު އަދްޝަން\nބޮލީވުޑްގެ ޑައިރެކްޓަރު/ޕްރޮޑިއުސަރު ކަރަޖް ޖޯހަރް އަބަދު ވެސް ފޮޓޯ ނަގާ އިރު މާ ރީތިކޮށް ހުންނަން ޕޯސްކޮށް ތުންފަތަށް ފާޑުފާޑުގެ ގޮތްގޮތް ހަދާތީ ދަރިފުޅު ޔާޝް ޖޯހަރް އެކަމަށް "މަލާމާތްކޮށްފި" އެވެ.\nކަރަން ފާހަގަކުރެވިފައި ވަނީ ބަތަލާ ކަރީނާ ކަޕޫރް "ކޮޕީކުރަން" ފާޑުފާޑަށް "ޕައުޓްކުރަން" އަރާ ހުންނަ މީހެއްގެ ގޮތުގަ އެވެ. އަދި މިކަމާ ހެދި ވަރަށް ގިނަ ބަޔަކު އޭނަ އަށް އަބަދު ވެސް ވަރަށް ޖޯކް ވެސް ޖަހަ އެވެ.\nއިއްޔެ ދެ ދަރިންނާއި މަންމަ ހީރޫ ޖޯހަރާ އެކު މުމްބާއީން ބޭރަށް ދާން އިންޓަނޭޝަނަލް އެއާޕޯޓަށް ގޮސް އުޅުމުގެ ތެރޭގައި ނަގާފައިވާ ވީޑިއޯއެއް ކަރަން އިންސްޓްރާމްގައި ޕޯސްޓްކުރި އެވެ. އެ ޕޯސްޓްގެ ކެޕްޝަނަކަށް ލިޔެފައި އޮތީ ޕައުޓްކުރާތީ "މަލާމާތްކޮށް" ލަދުގަންނުވާލީ ކަމަށް ބުނެ އެވެ. ވީޑިއޯގައި ފެންނާނީ ބައްޕަ ފާޑަކަށް ޕޯސްކޮށް، ޕައުޓްކުރާތީ އެކަން ވަރަށް ކަމުނުދާ ކަމަށް ޔާޝް ބުނާ ތަނެވެ. އަދި ކަރަން ޕައުޓްކުރާ ގޮތަށް ތުންފަތަށް ޔާޝް ވައްތަރެއް ޖައްސާތަން ވެސް ފެނެ އެވެ. އެއާ އެކީ ކަރަން ހިނިގަނޑުފަޅައިގެން ދާ އަޑު ވެސް ވީޑިއޯ އިން އިވެ އެވެ.\nމި ވީޑިއޯ އަށް ބޮލީވުޑްގެ ވަރަށް ގިނަ ބަޔަކު ކޮމެންޓްކުރި އެވެ. އޭގެ ތެރެއިން ވެސް އެންމެ ފާހަގަކޮށްލެވެނީ ކަރީނާ ކުރި ކޮމެންޓެވެ. އޭގައި ބުނީ "ޔާޝް ތި ހެދީ ރަނގަޅަށް" ކަމަށާއި "ކަރަން އުޅޭ ވައްތަރު ބުނެދެވޭނީ ވެސް ހަމައެކަނި ތި ދަރިފުޅަށް" ކަމަށެވެ.\nކަރަން ވަރަށް އާންމުކޮށް އޭނަ އާއި ދެ ދަރިންނާ ދެމެދު ހިނގާ މިފަދަ މަޖާ މުއާމަލާތްތައް އިންސްޓަގްރާމްގައި ޕޯސްޓްކުރެ އެވެ. ކައިވެންޏެއްކޮށްފައި ނުވާ 50 އަހަރުގެ ކަރަންގެ ދެ ދަރިންނަކީ ސަރޮގޭޓްކޮށްގެން ހޯދި އެއްމާބަނޑު ދެ ޖިންސްގެ ދެ ކުދިންނެވެ. އެއީ މިހާރު5އަހަރު ޔާޝް އާއި ރޫހީ ޖޯހަރެވެ.\n"ކުޗް ކުޗް ހޯތާ ހޭ" އާއި "ކަބީ ހުޝީ ކަބީ ޢަމް" އަދި "އޭ ދިލް ހެ މުޝްކިލް" ފަދަ ރީތި ފިލްމުތައް ގެނެސްދިން ޑައިރެކްޓަރު މިހާރު އަންނަނީ "ރޮކީ އޯރް ރާނީ ކީ ޕްރޭމް ކަހާނީ" ކިޔާ ފިލްމެއް ހަދަމުންނެވެ. އެ ފިލްމު ރިލީޒްކުރާނީ އަންނަ އަހަރުގެ ފެބްރުއަރީ 10 ގަ އެވެ.


44 dharin vihey meehaa ithurah nuvihan angaifi\n44 ދަރިން ވިހޭ މީހާ އިތުރަށް ނުވިހަން ސަރުކާރުން އަންގައިފި\nއަންހެން މީހާ އޭނާގެ ބައެއް ދަރިންނާއެކު\nދަރިން ބެލުމަކީ ކިހާ ވަރުބަލިވާ ކަމެއްކަން އެނގޭނީ ދަރިން ބަލާ މީހުންނަށެވެ. ގިނަ މީހުން ދަރިއަކު ހޯދުމުގެ ކުރިން އެތައް ހާސް ސުވާލެއް އަމިއްލަ ނަފްސާ ކުރިމަތި ކުރެ އެވެ. ނަމަވެސް ޔޫގެންޑާގެ މި އަންހެންމީހާއަށް ދަރިން ހޯދުމަކީ އެއްވެސް ދަތި އަދި ވިސްނަން ޖެހޭ ކަމެއް ކަމަކަށް ނުބެލެވެ އެވެ. އޭނާގެ އުމުރުން 36 އަހަރުވީއިރު 44 އަހަރު ކުދިން ވިހައިފި އެވެ.\nމަރިއަމް ނަބަތަންޒީގެ ފިރިމީހާ އޭނާއަށް ވުރެ 28 އަހަރު ދޮއްޓެވެ. މަރިއަމް އެމީހާއާ ކައިވެނި ކުރިއިރު މަރިއަމްގެ އުމުރުން އެންމެ 12 އަހަރެވެ. ކައިވެންޏަށް އަހަރެއް ވީއިރު މަރިއަމް އަށް އެއްމާބަނޑު ދެ ދަރިން ލިބިއްޖެ އެވެ.\nއަހަރަކު ދެ ކުދިން ކަހަލަ ގޮތަކަށް ވިހަމުން ދަނިކޮށް މީގެ ތިން އަހަރު ކުރިން މަރިއަމްގެ ފިރިމީހާ ވަނީ އޭނާ ދޫކޮށްލާފައި ގޮއްސަ އެވެ. އޭރު މަރިއަމް އަށް 38 ދަރިން ލިބިއްޖެ އެވެ.\nމިހާ ގިނަ ދަރިން ލިބުން މިއީ އާދައިގެ ކަމެއް ނޫން ދޯ އެވެ. ފުރަތަމަ ފަހަރަށް ބަލިވެ އިނުމުން މަރިޔަމް ޑޮކްޓަރަކަށް ދެއްކި އެވެ. ޑޮކްޓަރު މަރިއަމް ކައިރީ ބުނީ އޭނާގެ އޯވަރީ އާދަޔާޚިލާފަށް ބޮޑު ކަމަށާއި ދޭތެރެ ދުރުކުރާ ބޭސް ބޭނުން ކޮށްފިނަމަ އޭނާގެ ސިއްހަތަށް ވަރަށް ނޭދެވޭ އަސަރުތަކެއް ކުރާނެ ކަމަށެވެ.\nއެހެންވެ އޭނާ ދަރިން ނުލިބޭތޯ އެއްވެސް ކަމެއް ނުކުރެ އެވެ. މިހާރު މަރިއަމްގެ 44 ދަރިން އެބަތިއްބެވެ. އަދި ޔޫގެންޑާ ސަރުކާރުން މިހާރު ވަނީ އިތުރަށް ނުވިހަން މަރިއަމް އަށް އަންގާފަ އެވެ. އަދި ޑޮކްޓަރުން މިހާރު ތައްޔާރުވަނީ މަރިއަމްގެ ރަހިމު ނަގާށެވެ.\nމަރިއަމް އަކީ ކުޑައިރު ވަރަށް ނިކަމެތި ހާލުގައި އުޅުނު މީހަކަށް ވާތީ ދަރިންނަށް އެފަދަ ދެރަ ގޮތްތަކެއް މެދުވެރިވާކަށް ނޭދެ އެވެ. އޭނާ އެދެނީ ދަރިންނަށް ވީހާވެސް ރަނގަޅު ގޮތްތައް މެދުވެރިވުމެވެ. އެހެންވެ ވަރަށް ބުރަކޮށް ތަފާތު މަސައްކަތްތައް ކޮށްގެން ދަރިންނަށް ބޭނުންވާ ޒަރޫރީ ބޭނުންތައް ފުއްދޭތޯ މަރިއަމް ދަނީ މަސައްކަތް ކުރަމުންނެވެ.\nހަމައެކަނި ދަރިންގެ ބަނޑުފުރާނަ މުއްތިކުރަން ވެސް މަރިއަމް އަށް ބުރަ މަސައްކަތްތަކެއް ކުރަން ޖެހެ އެވެ. މަރިއަމް ބުނި އޭނާގެ ދަރިންގެ ކެއުމަށް އެވްރެޖްކޮށް ދުވާލަކު 25 ކިލޯ ގޮދަންފުށް ބޭނުންވެ އެވެ. މިހާރު މަރިއަމްގެ ދޮށީ ދަރިފުޅު ކިޔެވުން ހުއްޓާލާފައި މަންމައާއެކު އާމްދަނީ ހޯދުމުގެ މަސައްކަތް ވަނީ ފަށާފަ އެވެ.\nއޭނާ ބުނި ގޮތުގައި މަސައްކަތް ކޮށްކޮށް މަންމަ މިހާރު ހުރީ ހަލާކުވާން ކައިރިވެފަ އެވެ. އެހެންވެ ކެއްކުމާއި އެއްޗެހި ދޮވުން ފަދަ ކަންކަމުގައި އެމީހުން މަންމައަށް ވަރަށް އެހީތެރިކަން ފޯރުކޮށްދެ އެވެ. ނަމަވެސް މުޅި އާއިލާގެ ޒިންމާ މަންމަގެ ބޮލުގައި އެޅިފައިވާތީ މިއީ މަންމަ އުފުލަން ޖެހިފައިވާ ބޮޑު ބުރައެއް ކަމަށް މަރިއަމްގެ ދޮށީ ދަރިފުޅު ބުންޏެވެ.


ޗެމްޕިއަން ޓީމާއެކު ބިޒްނަސް ސްކޫލް އިން އިންޓަރ ފެކަލްޓީ ބަހުސް މުބާރާތުގެ ކާމިޔާބީ ފާހަގަކޮށްފި! – MNUSU\nޗެމްޕިއަން ޓީމާއެކު ބިޒްނަސް ސްކޫލް އިން އިންޓަރ ފެކަލްޓީ ބަހުސް މުބާރާތުގެ ކާމިޔާބީ ފާހަގަކޮށްފި!\nޤައުމީ ޔުނިވާސިޓީގެ ފެކަލްޓީތަކުގެ މެދުގައި ބޭއްވި ބަހުސް މުބާރާތް އެމް.އެން.ޔޫ.ބީ.އެސް ކާމިޔާބު ކުރުމާއި ގުޅިގެން، ޓީމަށް މަރުޙަބާ ކިޔުމުގެ ގޮތުން ޙަފްލާއެއް ބާއްވައިފިއެވެ.\nޓީމުގެ ޝަރަފުގައި އެރުވުނު ހަވީރުގެ ސައިފޮދަކާއެކު ކުރިޔަށްދިޔަ މި ހަފްލާގައި ޓީމުގެ ކާމިޔާބީ ފާހަގަ ކުރުމަށް ޙާއްސަ ކޭކެއް ފެޅުންވެސް އޮތެވެ.\nފުރަތަމަ ފަހަރަށް މި މުބާރާތުގައި ބައިވެރިވެ، ބީ.އެސް ޓީމުން ހޯދި ތާރީޚީ ކާމިޔާބުގެ އަގު ވަޒަންކޮށް، ފެކަލްޓީ މެނޭޒްމެންޓްގެ އިތުރުން ޑީން ވަނީ ޓީމުގެ މެންބަރުންނަށާއި ކޯޗުކަން ކޮސްދެއްވި އަލްއުސްތާޛް އަލީ ރަޝީދު އަދި މެނޭޒަރ އަލީ ޔާމިންއަށް ހާއްސަ ޝުކުރެއް ހަދިޔާކުރައްވާފައެވެ.\nޙަފްލާގެ ތެރެއިން | ފޮޓޯ: ބީ.އެސް.އެސް.އޭ\nމި ޙަފްލާގައި ބަހުސް ޓީމުގެ އިތުރުން ބީ.އެސް.އެސް.އޭގެ އެކްސްކޯގެ މެމްބަރުންނާއި އެމް.އެން.ޔޫ.އެސް.ޔޫގެ ރައީސް އަރުޝަދު އަޝްރަފުވެސް ބައިވެރިވެ ވަޑައިގަތެވެ. މިފަދަ ގޮތެއްގައި ފެކަލްޓީގެ މެނޭޒްމެންޓުން މީގެކުރިން ކާމިޔާބީ ފާހަގަކުރުމަށް ހަފްލާ ބާއްވައިފައި ނުވާކަމަށާއި ބީ.އެސްގެ މެނޭޒްމެންޓުން މިކަން ފާހަގަކުރީތީ އެކަމާ އުފާކުރާކަމަށް އަރުޝަދު މި ޙަފްލާގައި ވިދާޅުވިއެވެ. އަދި ދަރިވަރުން ކިޔެވުމަށް އެހާ ބުރަކޮށް މަސައްކަތް ކުރަމުންވެސް މުބާރާތައް ތައްޔާރުވުމަށް ވަގުތު ހުސްކޮށް ކާމިޔާބީއަށް ވާސިލުވާން ކުރި މަސައްކަތްވެސް ވަނީ ފާހަގަކުރައްވާފައެވެ. އަދި މުބާރާތުގެ ޓީމު ތައްޔާރުކޮށްދެއްވުމުގައި އިސްކޮށް ހަރަކާތްތެރިވި ކޯޗަށާއި މެނޭޒާރގެ ހިތްވަރުވެސް ހާމަކޮށް އެކަމާ އުފާފާޅުކުރައްވާކަމަށް ވިދާޅުވިއެވެ.\nކޯޗާއި މެނޭޒަރުވެސް، މުބާރާތުގައި ބައިވެރިން ކުރެއްވި މިންނެތް މަސައްކަތާއި، އެމް.އެން.ޔޫ ބީ.އެސްގެ ފަރާތުން ލިބުނު އެއްބާރުލުމާއި އެހީތެރިކަން، ޝުކުރުވެރިކަމާއެކު ބަލައިގަނެ ހަފުލާގައި އެކަން ފާހަގަކުރިއެވެ.


Housing Minister Aathifa ge car kolhu saikalehga jehijje\nހައުސިން މިނިސްޓަރު އާތިފާ ޝަކޫރު ދަތުރު ކުރައްވާ ކާރުކޮޅު ސައިކަލެއްގައި ޖެހިފައި -- ފޮޓޯ: ވީނިއުސް\n9 މެއި 20192ކޮމެންޓް\nހައުސިން މިނިސްޓަރުގެ ކާރުކޮޅު ސައިކަލެއްގައި ޖެހިއްޖެ\nހައުސިން މިނިސްޓަރު އާތިފާ ޝަކޫރު ދަތުރު ކުރައްވާ ކާރުކޮޅާއި ސައިކަލެއް ޖެހި މިއަދު ހެނދުނު މާލޭގައި އެކްސިޑެންޓެއް ހިނގައިފި އެވެ.\nމިއަދު ހެނދުނު 10:00 ހާއިރު ކާނިވާ ސަރަހައްދުގައި ފިއުލް ސަޕްލައި މޯލްޑިވްސް (އެފްއެސްއެމް) ގެ ޕެޓްރޯލް ޝެޑް ކުރިމަތިން ހިނގި އެކްސިޑެންޓުގައި އެއްވެސް މީހަކަށް އަނިޔާއެއް ނުވެ އެވެ.\nނަމަވެސް މިނިސްޓަރުގެ ކާރުކޮޅަށް ކޮންމެވެސް ވަރެއްގެ ގެއްލުންތައް ލިބުނެވެ. މި އެކްސިޑެންޓާ ގުޅޭ ގޮތުން ފުލުހުންގެ ކޮމެންޓެއް އަދި ނުލިބެ އެވެ. އަދި އެކްސިޑެންޓުވީ ވަގުތު ކާރުކޮޅުގައި މިނިސްޓަރު އިންނެވިކަން ސާފެއް ނޫނެވެ.\nމިއަދު ހެނދުނު ހުޅުމާލެ ހައިވޭގައި ވެސް ވަނީ އެކްސިޑެންޓެއް ހިނގާފަ އެވެ. މާލެ އިން ހުޅުމާލެއަށް ދިޔަ ވޭނެއް ކޮންޓްރޯލް ނުވެ ގޮސް ހައިވޭގެ މެދުގައި ބަހައްޓާފައި ހުރި ޕްލާސްޓިކް ގަސް މުށިތަކުގައި ޖެހިގެން ހިނގި އެ ހާދިސާގައި މީހަކަށް އަނިޔާއެއްވި ކަމުގެ މައުލޫމާތެއް ނުލިބެ އެވެ.\nމާލެ އެކްސިޑެންޓް ޕޮލިސް ހައުސިން މިނިސްޓްރީ\nމިނިސްޓްރުގެ ތިޔަ ކާރު ދުއްވަނީ ވަރަށް ގޮތްކުޑަކޮށް. އަޅުގަނޑު ނުދަންނަވަން އެއީ މިނިސްޓަރާ ގުޅުން ހުރި ކަމެކޭ. އެކަމަކު، އެއްވެސް ވަރަކަށް ޓްރެފިކަށް ބަލައިލުމެއްނެތި ދުއްވާ ކާރެއް ތިޔައީ. މިހާރު ހުންނާނެ ރާކަނިމަސް ކެވިފައި.\nމިހާރު ތީ އެއްވެސް މައްސަލައެއް ނޫން


Faaithuvi dhe aharaa alhaibalaairu mi roadha mahu hushahelhi mahsalathah madhu: Police – Iru\nފާއިތުވި ދެ އަހަރާ އަޅައިބަލާއިރު މި ރޯދަ މަހު ހުށަހެޅި މައްސަލަތައް މަދު: ޕޮލިސް\nފާއިތުވި ދެ އަހަރާ އަަޅައިބަލާއިރު މިއަހަރުގެ ރަމަޟާން މަހުގެ ފުރަތަމަ 15 ދުވަހު ފުލުހުންނަށް ހުށަހެޅި މައްސަލަތައް މަދުވެފައިވާކަމަށް ފުލުހުން ބުނެފިއެވެ.\nފުލުހުން ބުނީ ފާއިތުވި ދެ އަހަރުގެ ރަމަޟާން މަހުގެ ފުރަތަމަ 15 ދުވަހު ފުލުހުންނަށް 2648 މައްސަލައެއް ހުށަހަޅާފައިވާއިރު، މިއަހަރުގެ ރަމަޟާންމަހުގެ ފުރަތަމަ 15 ދުވަހު ހުށަހަޅާފައިވަނީ 1352 މައްސަލަކަމަށެވެ. އެއީ 1،290 މަދު އަދަދެކެވެ.\nއެ މުއްދަތުގެ ތެރޭގައި ފުލުހުންނަށް ހުށަހަޅާފައިވާ މައްސަލަތަކަށް ވަކިވަކީން ބަލާއިރު ރޯދަމަހުގެ ދުވާލުގެ ވަގުތުގައި ކައިގެން ފުލުހުންނަށް ހުށަހެޅިފައިވާ މައްސަލަތައް ވަނީ މަދުވެފައެވެ. މިގޮތުން ފާއިތުވި ދެ އަހަރު 29 މައްސަލައެއް ހުށަހަޅާފައިވާއިރު މިއަހަރުގެ މި މުއްދަތުގައި 10 މައްސަލަ ހުށަހަޅާފައިވެއެވެ.\nމީގެ އިތުރުން ފާއިތުވި ދެ އަހަރާއި މި އަހަރުގެ ރަމަޟާން މަހުގެ ފުރަތަމަ 15 ގައި ހުށަހަޅާފައިވާ ޓްރެފިކް މައްސަލަތައް ވެސް ވަނީ މަދުވެފައި ކަމަށް ފުލުހުން ބުނެއެވެ. މިގޮތުން ފާއިތުވި ދެ އަހަރު 197 މައްސަލައެއް ހުށަހަޅާފައިވާއިރު މި އަހަރުގެ މި މުއްދަތުގައި ހުށަހަޅައިފައި ވަނީ 129 މައްސަލައެވެ.


SunOnline: Aharu thakakah fahu AFC ge magaam Raajje ah gellijje\nއަހަރުތަކަކަށް ފަހު އޭއެފްސީގެ މަގާމު ރާއްޖެއަށް ގެއްލިއްޖެ\nޢަބްދުﷲ އައިމަން 06 Apr 2019, 17:00\nމާޔަން މުހައްމަދު އަދި ފީފާގެ ރައީސް ގިއަނީ އިންފެންޓީނޯ ---\nމިއަދު މެލޭޝިއާގައި ބޭއްވި އޭއެފްސީގެ އިންތިހާބުގެ ދެ މަގާމަކަށް ރާއްޖެއިން ކުރިމަތިލެއްވި ކެނޑިޑޭޓް މާޔަން މުހައްމަދުއަށް ލިބުނު ނާކާމީޔާބީއާ އެކު އަށް އަހަރު ވަންދެން ރާއްޖެއިން ދަމަހައްޓަމުން އައި އޭއެފްސީގެ އެކްސްކޯ ތަމްސީލު ކުރުމުގެ ފުރުސަތު ގެއްލިއްޖެ އެވެ.\nމީގެ ކުރިން އަށް އަހަރުވެސް ރާއްޖެެއިން މެދު ކެނޑުމެއްނެތި އައީ އޭއެފްސީގެ އެކްސްކޯގައި ވާދަކޮށް މަގާމުތަކެއް ހޯދަމުންނެވެ. ނަމަވެސް ކުރިއަށް އޮތް ފަސް އަހަރަށް އޭއެފްސީގެ މަގާމުތަކަށާއި ފީފާގެ ސަރަހައްދީ މަގާމުތަކަށް ބޭފުޅުން އައްޔަން ކުރަން މިއަދު ނެގި ވޯޓުގައި ރާއްޖެ ތަމްސީލު ކުރި މާޔަން ވަނީ ނާކާމިޔާބުވެފަ އެވެ.\nމާޔަން އަކީ ރާއްޖޭގެ ފުޓުބޯޅަ ކުރިއެރުވުމައްޓަކައި ގިނަ ހިދުމަތްތަކެއް ކުރައްވާފައިވާ ބޭކަނބަލެކެވެ. މާޔަން ވަނީ ކުރިން ރާއްޖޭގެ އަންހެން ގައުމީ ފުޓުބޯޅަ ޓީމަށް ކުޅުއްވައިފައެވެ. އަދި އަންހެން ފުޓުބޯޅަ ޓީމުގެ އެސިސްޓެންޓު ކޯޗު ކަން ކުރައްވައި ނިއުރޭޑިއަންޓް ސްޕޯޓްސް ކުލަބުގެ އަންހެން ޓީމުގެ އިސްވެރިޔާގެ މަގާމުގެ އިތުރުން އޭއެފްސީ އަންހެން ކޮމިޓީގެ އެފްއޭއެމްގެ އިސްވެރިޔާ ކަން ވެސް އޭނާ ވަނީ ކުރައްވާފައެވެ.\nމިއަދު ބޭއްވި އިންތިހާބުގައި މާޔަން ކުރިމަތިލައްވާފައި ވަނީ އޭއެފްސީ އެގްޒެކްޓިވް ކޮމިޓީގެ އަންހެން މެންބަރުގެ ގޮނޑި އަދި ފީފާ ކައުންސިލަށް އޭއެފްސީން ކަނޑައަޅާ އަންހެން މެންބަރުގެ ގޮނޑިއަށެވެ.\nމީގެ ކުރިން ހިނގާދިޔަ ދެ ދައުރުގައި ވެސް ރާއްޖޭގެ ކެނޑިޑޭޓުން ވަނީ އެ އިންތިހާބުގެ ގޮނޑިއެއް ކާމިޔާބު ކޮށްފަ އެވެ. އެގޮތުން ފުރަތަމަ ފަހަރަށް ރާއްޖެއިން އޭއެފްސީގެ އެކްސްކޯގެ މަގާމަކަށް ހޮވިވަޑައިގެންނެވި ބޭފުޅަކީ، އެފްއޭއެމްގެ ކުރީގެ ރައީސް އަލީ އާޒިމެވެ. އޭއެފްސީގެ އެކްސްކޯގެ މެންބަރު ކަމަށް އޭނާ ހޮވިވަޑައިގެންނެވީ 2011 ވަނަ އަހަރު އެވެ.\nއާޒިމްގެ ދައުރު ނިމުމަށްފަހު 2015 ވަނަ އަހަރު ބޭއްވި އިންތިހާބުގައި، މި ސަރަހައްދުން އޭއެފްސީގެ އެކްސްކޯއަށް، އޮލިމްޕިކް ކޮމިޓީގެ ރައީސް މުހައްމަދު ޝަވީދު ވަޑައިގެންނެވި އެވެ.\nމިއަދު ބޭއްވި އިންތިހާބު މާޔަންއަށް ނާކާމީޔާބު ވީ އިރު އޭނަ ކުރިމަތި ލެއްވި މަގާމުތަކަށް ހޮވިފައި ވަނީ މީގެ ކުރިން ވެސް އެ މަގާމުތަކުގައި ހުންނެވި އޭޝިއާގެ އަންހެން ފުޓްބޯޅައިގައި ނުފޫޒު ގަދަ މީހެއް ކަމަށްވާ، ބަނގުލަދޭޝްގެ މަހްފޫޒާ އަހްތަރު ކިރޮން އެވެ.\nމަހްފޫޒާގެ އިތުރުން އިންތިހާބުގައި ދެން ގޮނޑިތައް ކާމިޔާބު ކުރި އިތުރު ބައެއް ބޭފުޅުންނަށް ބަލާ އިރު މިފަހަރު ވެސް އޭއެފްސީގެ ރައީސްކަމަށާއި ފީފާގެ ސަރަހައްދީ ސީނިއާ ނައިބުގެ މަގާމަށް ހޮވި ވަޑައިގަތީ ޝައިހް ސަލްމާން ބިން އިބްރާހިމް އަލް ޚަލީފާ އެވެ. ޝެއިޙް ސަލްމާން އެ މަގާމުތަކަށް ހޮވި ވަޑައިގަތީ ވޯޓަކަށް ނުގޮހެވެ. ސަބަބަކީ އޭނާއާ ވާދަ ކުރަން ނަން ހުށައަޅާފައި ދެން ތިބި އިތުރު ކެނޑިޑޭޓުން ނަން އަނބުރާ ވަނީ ގެންގޮސްފަ އެވެ.\nމީގެ އިތުރުން ފީފާ ކައުންސިލްގެ މެމްބަރުންނަށް މިފަހަރު ހޮވުނީ ޒޫ ޒަކާއީ (ޗައިނާ)، ޕްރަފުލް ޕަޓޭލް (އިންޑިއާ)، ކޯޒާ ޓަޝިމާ (ޖަޕާން)، މަރިއާނޯ އަރެންޓޯ (ފިލިޕީންސް)، ސައުދު އަލް މުހަންނަދީ (ގަތަރު) އެވެ.


އަލްފާޟިލް ޢަލީ ޙުސައިން - ޤައުމީ އިނާމު - ޝަރަފުވެރިކަމުގެ ޤައުމީ އިނާމު - 2010 - The President's Office\nއަލްފާޟިލް ޢަލީ ޙުސައިން\nހެންވޭރު ސީސައިޑް ޢަލީ ޙުސައިން ނުވަތަ މަޝްހޫރު އިތާމުތްގޭ ޢަލީ ޙުސައިނަކީ، މިހާރު ދުނިޔޭގައި ތިއްބެވި ދިވެހި ބޭސްވެރިންގެ ތެރެއިން ވަރަށް ފާހަގަކޮށްލެވޭ ބޭފުޅެކެވެ. އޭނާ ދިވެހިބޭސްވެރިކަން އެންމެ ފުރަތަމަ ދަސްކުރެއްވީ، އޭނާގެ ލޮބުވެތި ބައްޕަ އައްޑޫ ޙުސައިން މަނިކުފާނުގެ އަރިހުންނެވެ. މަރްޙޫމް އައްޑޫ ޙުސައިން މަނިކުފާނަކީ، އެޒަމާނުގައި މަޝްހޫރު ދިވެހި ބޭސްވެރިއެކެވެ. ބައްޕަގެ އަރިހުން ޢަލީ ޙުސައިން ދަރިވަރުވެވަޑައިގަތީ، ކުޑައިރުއްސުރެ މިކަމަށް އޮތް ޝައުޤުވެެރިކަމެއްގެ ބޮޑުކަމުންނެވެ.\nޢަލީ ޙުސައިނަކީ، އޭނާގެ މަސައްކަތުގައި ހީވާގިކަމާއި މުރާލިކަމާއެކު ކުރިއަށް ވަޑައިގެންނެވި ބޭފުޅެކެވެ. ދިވެހިބޭސްވެރިކަމުގެ ތެރެއަށް އޭނާ ވެދެވަޑައިގަތީ، ޢުމުރުން އެންމެ 16 އަހަރުގައެވެ. ދިވެހިބޭސްކުރުމުގެ ހުއްދަ، ވުޒާރަތުއްޞިއްޙާއިން ޢަލީ ޙުސައިނަށް ދެއްވާފައިވަނީ، ހިޖުރައިން 1374 ވަނަ އަހަރުއެވެ.\nވިލާތުބޭސް ރާއްޖެއަށް ބޮޑަށް ތަޢާރުފުވުމުގެ ކުރިން، ޢަލީ ޙުސައިން ވަނީ ރާއްޖޭގެ ސަތޭކަ ފަސްދޮޅަހަށްވުރެ ގިނަ ރަށްރަށަށް ދަތުރުކުރައްވައި، އެ ރަށްރަށުގައި އޭރު ތިއްބެވި ދިވެހި ބޭސްވެރިންނަށް، ދިވެހިބޭހާބެހޭ މަޢުލޫމާތު ދެއްވައި، ބޭސް ހަދާނެ ގޮތާއި، ތަރަޙަތައް އޮޅުންފިލުއްވައިދެއްވާފައެވެ. ދަތުރުފަތުރުގެ ކަންތައްތައް ވަރަށް ދަތިކޮށް އޮތް ދުވަސްވަރެއްގައި، ރިޔަލު ދޯނީގައި މި ދެންނެވި ރަށްރަށަށް ދަތުރު ކުރެއްވިކަން އެއީ، ޢަލީ ޙުސައިންގެ ހިތްޕުޅުގައި ދިވެހި ބޭހަށް އޮތް ޝައުޤުވެރިކަމުގެ ބޮޑުކަމެވެ.\nދިވެހިބޭސްވެރިކަން އިތުރަށް ތަރައްޤީ ކުރެއްވުމަށްވެސް ޢަލީ ޙުސައިން ވަނީ ގިނަގުނަ މަސައްކަތްތަކެއް ކުރައްވާފައެވެ. މިގޮތުން ދިވެހިރާއްޖޭގައި ލިބެން ހުންނަ ބާވަތްބާވަތުގެ ފަތްޕިލާވެއްޔާއި، ގަސްގަހާގެއްސާއި، މަސްމަހާމެހި ބޭނުންކުރައްވައިގެން، އެކިބާވަތުގެ ބޭސްތައް އޭނާވަނީ ހައްދަވާފައެވެ. އަދި ދިވެހިބޭހަށް ބޭނުންކުރާ ފަތްޕިލާވެލީގެ ގަސްތައް، އަމިއްލަފުޅަށް އިންދަވައި ހައްދަވާފައިވެއެވެ. ރާއްޖެއިން ލިބެން ހުންނަ ފަތްޕިލާވެލީގެ ބާވަތްތަކާއި، ގަސްގަހާގެއްސާއި، މަސްމަހާމެހި ބޭނުންކުރައްވައިގެން، މިޒަމާނުގެ ޓެކްނޯލޮޖީގެ އެހީއާއެކު، ގިނަގުނަ ތަދުތަކަށް ތަފާތު ބާވަތުގެ އޮއިންޓްމަންޓް ނުވަތަ އުނގުޅާ ބޭސް ތައްޔާރުކުރައްވައި، ޓޮނިކްފަދަ ބޭސްތައް އުފައްދަވާފައިވެއެވެ.\nތަފާތު އެތައް ބަލިތަކަކަށް ޢަލީ ޙުސައިން ވަނީ ފަރުވާދެއްވާފައެވެ. ރުއްގަލު ބޭސް، ރާއްޖެބަލީގެ ބޭސް، ވިހައިގެ ބޭސް، ގަނޑުގެ ބޭސް، ކިހުނު ބޭސް، ދުވަނީގެ ބޭސް، ފުރަގަސްފަރާތު ބަލީގެ ބޭސް، ކަނޑިފާރު ބޭސް، ކަރުގެ ބޭސް، އަދި މިނޫންވެސް އެކި ބަލިބައްޔަށް ބޭނުންވާ ބޭސްތައް އޭނާ ވަނީ ހައްދަވާފައެވެ. އަދި މިފަދަ ބަލިތަކަށް ބޭސް ހެއްދެވުމަށް ބޭނުންވާ ތަކެތި ލިބިވަޑައިނުގަންނަވާ ވަގުތެއްގައި، ލިބެން ހުންނަ އެކިބާވަތްތައް ބޭނުންކުރައްވައިގެން، ޒަމާނަށް އަންނަ ބަދަލުތަކާއެކު، އާ އީޖާދުތަކާއި އާ ދިރާސާތައް، ޢަލީ ޙުސައިން ވަނީ ކުރައްވާފައެވެ.\nއައްޑުއަތޮޅުން އިނގިރޭސިން ފޭބުމާއެކު، ޞިއްޙީ އެއްވެސް ފަރުވާއެއް، އެތަނުގައި ލިބެން ނެތް ދުވަސްވަރެއްގައި، މަރަދޫގައި ކްލިނިކެއް ހުޅުއްވައި، އެތަނުގައި ދިވެހިބޭސް ކޮށްދެއްވާފައިވެއެވެ. އަދި ޑޮކްޓަރެއްގެ ޚިދުމަތްވެސް އެ ކްލިނިކުން ލިބޭނެ އިންތިޒާމު ހަމަޖައްސަވައިދެއްވާފައިވެއެވެ.\nޢަލީ ޙުސައިނަކީ، 1981 ވަނަ އަހަރު އުފެދުނު ދިވެހި ބޭސްވެރިންގެ ޖަމްޢިއްޔާގެ އެއް ބާނީއެވެ. އެފަދަ ޖަމްޢިއްޔާއެއް އުފެއްދެވުމުގެ ޝައުޤުވެރިކަން އޭނާގެ ހިތްޕުޅުގައި އުފެދުނީ، އެތަކެއް އަހަރުއްސުރެ ދިވެހިން، އެކި ކެމިކަލްތައް ބޭނުންނުކޮށް ކުރަމުންދިޔަ ޤުދްރަތީ ޠަބަޢީ ބޭސްވެރިކަން ކުރިއަށް ގެންދެވުމަށްޓަކައެވެ. އަދި ދިވެހި ބޭސްވެރިކަމުގެ ސަނަދު ދޫކުރައްވާ އިމްތިޙާނު ކޮމިޓީގެ މެންބަރުކަންވެސް އޭނާ ވަނީ ކުރައްވާފައެވެ.\nޢަލީ ޙުސައިނަށް ވަނީ ދިވެހި ބޭސްވެރިކަމުގެ ރޮނގުން ޢާންމު ޚިދުމަތުގެ ހިތްވަރު ދިނުމުގެ އިނާމު، 1987 ވަނަ އަހަރު ލިބިވަޑައިގެންފައެވެ. ދިވެހި ބޭސްވެރިކަމާއި މުޖްތަމަޢާ ގުޅޭގޮތަށް ލިޔުއްވާފައިވާ ޢިބްރަތްތެރި ފަންސާހަށްވުރެ ގިނަ މަޒުމޫނު ހިމެނިފައިވާ ފޮތެއް ޝާއިޢުކުރެއްވުމުގެ މަސައްކަތް އޭނާ ގެންދަވަނީ ކުރައްވަމުންނެވެ.\n"އެލިސަން މެޑިކަލް ކްލިނިކް"ގެ ނަމުގައި 1999 ވަނަ އަހަރު ހުޅުއްވި ކްލިނިކް، މި އަހަރު ބަންދުކުރެއްވި ނަމަވެސް، ބޭސްކުރަން ޢަލީ ޙުސައިން އަރިހަށް އަންނަ މީހުންނަށް މިހާރުވެސް ބޭސްފަރުވާ ކޮށްދެއްވަމުން ގެންދަވައެވެ.


Vaashey Mashaa Ekee: Thaureef Ossai Husnuvi Filmeh\nވާށޭ މަށާ އެކީ: ތައުރީފު އޮއްސައި ހުސްނުވި ފިލްމެއް!\nފިލްމުގެ ދެ ތަރިން ކަމުގައިވާ ޖުމައްޔިލް އާއި މަޖުދާ: ދެ ތަރިންގެ ކެމިސްޓްރީ ބެލުންތެރިންގެ މެދުގައި މަގްބޫލު.\n- މެއިން ކްރެޑިޓްސް:\nމުހައްމަދު ޖުމައްޔިލް - ޒިޔާދު\nމަރިޔަމް މަޖުދާ - ނަތާޝާ\nމުހައްމަދު ފައިސަލް - ތޯބެ\n- ޑައިރެކްޓަރު: އަލީ ޝިފާއު (ޗިއްޕެ)\n- ސްކްރީންޕްލޭ: މަހުދީ އަހުމަދު\n- ޕްރޮޑިއުސްކުރީ: މުހައްމަދު އަލީ އަދި އައިޝަތު ފުއާދު ތައުފީގް\n- ސްޓޫޑިއޯ: ޑާކް ރެއިން އެންޓަޓެއިންމަންޓް\n- ފިލްމުގެ ދިގުމިން: 150 މިނެޓާއި 44 ސިކުންތު\nފިލްމުގެ ހަތަރުވަނަ ޝޯ އެވެ. އާންމުކޮށް އޮލިމްޕަހަށް ފިލްމެއް ބަލަން ދާ ގަޑިއަށް ވުރެ ވިއްސަކަށް މިނެޓް ކުރިން އަޅުގަނޑު ސިނަމާ އަށް ގޮސް އެތެރެއަށް ވަދެ ފިނީގައި ޖައްސާލީ އެއްގޮތަކަށް ވެސް މި ފިލްމަކާ ބެހޭ ގޮތުން މީހުން ދައްކާ ވާހަކަ ގަބޫލުކޮށް ނުވަތަ އެ ވާހަކައެއްގެ ހަގީގަތަށް ކެތްމަދުވެގެންނެއް ވެސް ނޫނެވެ. ސަބަބަކީ ޑާކް ރެއިން އިން މި ފިލްމެއްގެ ކުރިން ގެނެސްދިން ފިލްމު "އެންމެ ފަހު ވިންދާ ޖެހެންދެން" ގެ ޝޯއަކަށް ނުދެވިގެން އުޅެނިކޮށް އެ ސިލްސިލާ އަށް ނިމުން އައިސްފައި އޮތީމަ އެވެ. އެހެންވީމަ ޑާކް ރެއިންގެ ފިލްމެއް ދެ ވަނަ ފަހަރަށް މިސްކޮށްލަން ބޭނުންނުވީ އެވެ.\nޑާކް ރެއިން އެންޓަޓެއިންމަންޓަކީ ގިނަ ފިލްމުތަކެއް ގެނެސްދޭ ސްޓޫޑިއޯއެކެވެ. މަރުވަމުން ދިޔަ ފިލްމީ ދާއިރާ ނަގައި އަލުން ކޮޅަށް ޖެހުމުގެ އެންމެ ބުރަ މަސައްކަތެއް ކުރާ ބަޔަކަށް އެމީހުންވާ ހިނދު، ހާއްސަ ޝުކުރަކާ އެކު އެ މީހުންގެ އާ ފިލްމު ނުވަތަ މިހާރު އޮލިމްޕަހުގައި ދައްކަމުން އަންނަ "ވާށޭ މަށާ އެކީ" ގެ ވާހަކަ ފަށައިގަންނަމާ ހިނގާށެވެ.\nއެކަމަކު އޭގެ ކުރިން އަޅުގަނޑު ހައިރާންކޮށްލި އެހެން ވާހަކައެއް ވެސް ދަންނަވާލާނަމެވެ. "އެންމެ ފަހު ވިންދާ ޖެހެންދެން" ގެ ޝޯއަކަށް އަޅުގަނޑަކަށް ނުދެވެ އެވެ. އެހެންވީމަ އެ ފިލްމު ބަލަން ދިޔަ މީހުންގެ އަދަދެއް އަޅުގަނޑަކަށް ނޭނގެ އެވެ. އެކަމަކު މި ފިލްމު ބަލަން އޮލިމްޕަހަށް ގޮސް ތިބި މީހުންގެ އަދަދު އަޅުގަނޑަށް ފެނުނެވެ.\nއާންމުކޮށް ދިވެހި ފިލްމެއްގެ "ހައުސްފުލް ޝޯ" އެކޭ ބުނީމަ އެ ހަދަނީ ކިހައި ބޮޑު ދޮގެއްކަން ވަރަށް ގިނަ މީހުންނަށް އެނގެ އެވެ. ސަބަބަކީ ހައުސްފުލް ނުވިޔަސް ބަޔަކު މީހުން ދޮގުހަދައި، ހަދައި ގޮސް "ހައުސްފުލް" ގެ މާނަ އޭގެ އިދިކޮޅަށް ތަރުޖަމާވެފައި އޮތީމަ އެވެ.\nއެކަމަކު އެނގޭ ހެއްޔެވެ؟ "ވާށޭ މަށާ އެކީ" ގެ ރޭގެ ޝޯއަކީ އަސްލަށް ވެސް ހައުސްފުލް ޝޯއެކެވެ. އެންމެ ފުރަތަމަ އަޅުގަނޑު ވެސް ހީކުރީ ހައުސްފުލްއޭ ބުންޏަސް ހައުސްފުލްއެއް ނުވާނެ ކަމަށެވެ. އެކަމަކު ގަޑިން ނުވަގަޑިބައިވެ، ފިލްމު ފެށިއިރު ކޮންމެ ގޮނޑިއެއްގެ މަތިން ބޮލެއް ފެންނަން ހުއްޓެވެ.\nއެކަމަކު ހަގީގަތެއްގެ ވާހަކަ ބުނަން ހެއްޔެވެ؟ މި ފިލްމަކީ އެ ފިލްމެއްގެ ކުރި މަރާލައިގެން ވެސް ނިކަން ރަނގަޅަށް އެ ފިލްމަކުން ހިތްއުފާކޮށް، ހިތްހަމަޖެހި، މުނިފޫހި ވެސް ފިލުވިދާނެ ފިލްމެކެވެ. ބައެއް ދިވެހި ފިލްމުތަކަކީ އެ ފިލްމުތަކެއްގެ ޕްލޮޓް ކިތަންމެ ވަރަކަށް ފޮރުވިޔަސް ފޫހި އަދި ޝައުގުވެރިކަމެއް ހިމެނޭ ފިލްމުތަކެއް ނޫނެވެ.\nއެކަމަކު އަޅުގަނޑަށް ގަބޫލުކުރެވޭ ގޮތުގައި، "ވާށޭ މަށާ އެކީ" ގައި ވަނީ "މިވެނި އެވެނި ގޮތެކޭ" ކިޔައިގެން މީހަކު ދެން ހުންނަ މީހަކަށް މި ފިލްމުގެ ވާހަކަ ކިޔައިދޭ ނަމަ މި ފިލްމަށް ހިތްޖެހޭ ގޮތް ބޮޑުވެ ފިލްމު ބަލަންދާން ބޭނުންވާ މިންވަރު އިތުރުވެގެންދާނީ އެވެ.\nއެހެންވީމަ ހަގީގަތުގައި މިއަށް ސްޕޮއިލާ އެލާޓެއް ބޭނުމެއް ނުވެސްވެ އެވެ.\nފިލްމުގައި ޒިޔާދު (ޖުމައްޔިލް) އަކީ އޭނާގެ ނިކަން ގާތް ދެ އެކުވެރިޔަކާ އެކު އެޕާޓްމަންޓެއް ހިއްސާކޮށްގެން އެމީހުންގެ ތެރޭގައި ދިރިއުޅޭ ޒުވާނެކެވެ. ވިހި ފަންސްވީހޭ މިކިޔާ ވައްތަރުގެ މިނިވަން ޒުވާނެކެވެ. ނަތާޝާ (މަޖުދާ) ގެ މިޒާޖަކީ ވެސް އެންމެ ފުރަތަމަ މިއީ އެވެ. އޭނާގެ ލޯބިވެރިއެއް (ފުބޫ) ވެސް ހުރެ އެވެ. އަދި އެ ދެ މީހުން އުޅެނީ ވަރަށް ވެސް ލޯބިންނެވެ.\nއެކަމަކު ފިލްމުގައި ކިޔައިދޭން ޖެހޭ ލޯބީގެ ވާހަކަ ފެށުމަށް ނަތާޝާ އާއި އޭނާގެ ލޯބިވެރިޔާ އަށް ޖެހެނީ ރުޅިވާށެވެ. ވަގު ބިޓެއްގެ މައްސަލަ ފަޅާއަރައި ނަތާޝާގެ ލޯބިވެރިޔާ ހޫނުފެނަށް ވެއްޓެނީ އެވެ. ޒިޔާދުއާ ނަތާޝާ އަލަށް ދިމާވަނީ މި "ކަސޯޓީއެއްގެ ކްލައިމެކްސް" އިންނެވެ.\nއެ ހިސާބުން އެ ކަސޯޓީއެއް ނިމި ފިލްމުގެ އަސްލު ވާހަކަ ފެށިގަންނަނީ އެވެ. ދެން ފެނިގެން ދަނީ މަޑުމަޑުން ގޮސް ޒިޔާދު އާއި ނަތާޝާގެ މެދުގައި އެކުވެރިކަމެއް ބަދަހިވެ އެ ގުޅުން ލޯތްބަށް ބަދަލުވެގެންދާ ގޮތެވެ. އެކަމަކު އެ ލޯބި ވެވުނުކަން ދެ މީހުންނަށް ރަނގަޅަށް ގަބޫލުނުކުރެވިގެން އުޅެނިކޮށް ޒުވާން މި ދެ ލޯބިވެރިން ނުވަތަ ފިލްމުގައި ޒިޔާދު ބުނާ ގޮތުން ނަމަ "ގާތް ދެ ރައްޓެހިން" ކުއްލިއަކަށް ރުޅިވަނީ އެވެ.\nލޯބިވާ ވާހަކަ ބުނަން ނަތާޝާ ގާތަށް ގޮސް އެ ވާހަކަ ނުބުނެ ޒިޔާދު އެނބުރި ގެއަށް ދަނީ، ނަތާޝާ އަކީ ކައިވެންޏެއްކޮށް، ކުދިން ހޯދައިގެން ދިރިއުޅުމެއް ފަށަން ކެތްމަދުވެފައިވާ އަންހެން ކުއްޖެއްކަން ވިސްނޭ ހިސާބުންނެވެ. އެފަދަ އަންހެން ކުދިންނަކީ ލައިފަށް އަންނަށް "ނެގެޓިވް އިމްޕެކްޓެއް" ގެ ގޮތުގައި ޒިޔާދުގެ އެންމެ ގާތް އެއް އެކުވެރިޔާ ތޯބެ (ފައިސަލް) ވިސްނައިދީފައި އޮތުމުގެ ސަބަބުން ޒިޔާދު ވަގުތުން ނަތާޝާއާ ގުޅުން ކަނޑާލަނީ އެވެ.\nއެކަމަކު ލޯބި ގޮސް އަނެއްކާވެސް ނަތާޝާ އާއި ޒިޔާދު އެއްތަންކުރުވަނީ އެވެ. އެންމެފަހުން ކައިވެނިކޮށް ދިރިއުޅުމެއް ވެސް ފަށަނީ އެވެ. އެހެންނަމަވެސް އޭރު ވެސް ޒިޔާދުގެ ގަބޫލުކުރުމަކަށް ބަދަލެއް ނާދެ އެވެ. ދަރިން ހޯދަން އޭނާ ބޭނުމެއް ނުވެ އެވެ. އެންމެފަހުން ޒިޔާދަށް ކެހި ދެނީ ތަގުދީރެވެ.\nބޭސްތަކެއް ނަގަމުން ދަނިކޮށް ވެސް ނަތާޝާ ބަނޑުބޮޑުވަނީ އެވެ. މިހައި ހިސާބުން ފިލްމުގެ ވާނުވާ ކިޔައިދިނުން ހުއްޓާލާފައި އެހެން ދިމާލަކަށް ޖެހިލަމާ ހިނގާށެވެ.\nފިލްމު "ވާށޭ މަށާ އެކީ" ގެ ތަރިންނާއި ޑައިރެކްޓަރު އަދި ޕްރޮޑިއުސަރު ފޮޓޯއަކަށް ހުއްޓިލައިގެން. --ފޮޓޯ: ޑާކް ރެއިން އެންޓަޓެއިންމަންޓް\nމި ފިލްމު ހާއްސަވަނީ ކިހިނެތް ހެއްޔެވެ؟\nވަރަށް ކުރު ޖުމްލައަކުން ބުނަނީ ނަމަ، ޑާކް ރެއިން އެންޓަޓެއިންމަންޓުން މިހާތަނަށް ގެނެސްދިން އެންމެ މޮޅު އަދި އެންމެ ރީތި ފިލްމަކަށް މި ފިލްމުވާތީ އެވެ. މި ވާހަކަ އަށް ޖުމްލައެއް އިތުރުކުރާ ނަމަ ބުނަން ޖެހެނީ މިއީ ޖުމައްޔިލް އާއި މަޖުދާ ލީޑް ރޯލުކުޅުނު "އެންމެ ފަހު ވިންދާ ޖެހެންދެން" އަށް ވުރެން ވެސް މޮޅު ފިލްމެކޭ އެވެ.\nހުރިހައި ޑިޕާޓްމަންޓަކުން ވެސް "ވާށޭ މަށާ އެކީ" ކުރި އަރައިގެން ގޮސްފައި އޮތީމަ އެވެ.\nފިލްމުގައި އޮތީ ވަރަށް ވެސް ޒަމާނީ ލަވް ސްޓޯރީއެކެވެ. އެ ވާހަކަ ސްކްރީނަށް ގެނައުމަށް މަހުދީ އަހުމަދުގެ ގަލަމުން ކުރަހާފައިވާ ޗާޓުގެ ފުރިހަމަކަން މި ފިލްމުގެ ހިތްގައިމުކަމުގެ ފަހަތުގައި ވަރަށް ވެސް ބޮޑެވެ. ފިލްމުގެ ނެރެޓިވް ސްޓްރަކްޗާ އޭގެ ޒަމާނީ ވާހަކައާ ވަރަށް ގުޅޭކަން ފާހަގަކޮށްލެވެ އެވެ.\nމީގެ އިތުރުން ވެސް މަހުދީގެ ސްކްރީންޕްލޭގެ އެހެން ދިމާއަކަށް ޖެހިލާ ނަމަ އޭގެ ކެރެކްޓާސްތައް މުއްސަނދިކޮށްފައިވާ ގޮތާއި ހަމަޖެހޭ ވާހަކަ ދައްކަން އެ ކެރެކްޓާސްތަކަށް ދަސްކޮށްދީފައިވާ ގޮތް ފާހަގަކޮށްލެވެ އެވެ. މިކަމެއް ފާހަގަކޮށްލަން ޖެހެނީ، މިއީ އާންމުކޮށް ދިވެހި ފިލްމުތަކުން ނުފެންނަ މަންޒަރަކަށްވާތީ އެވެ. ވަކިން ހާއްސަކޮށް މަހުދީ މިފަހުން ލިޔުނު ފިލްމުތަކަށް ވުރެ ވެސް މީގެ ކެރެކްޓާތައް ފުރިހަމަވެފައި ވާހަކަ އެ ކެރެކްޓާސްތަކުގެ ބޯ، މާ ބޮޑަށް ވެސް ހަމަޖެހޭތީ އެވެ.\n"ވާށޭ މަށާ އެކީ" އަށް މަހުދީކޮށްފައިވާ މަސައްކަތް "އެންމެ ފަހު ވިންދާ ޖެހެންދެން" އަށް ވުރެ މާ ބޮޑަށް ވެސް އަޅުގަނޑަށް ފުރިހަމަ އެވެ. "އެންމެ ފަހު ވިންދާ ޖެހެން ދެން" އަކީ އޭގައި ވަރަށް "ޗީޒީ ޑައިލޮގްސް" ހިމެނިފައިވާ ފިލްމެކެވެ. އެ ފަޅުކަން މި ފިލްމުގައި އޮތީ ފިލައިފަ އެވެ.\nއެކްޓަރު ޖުމައްޔިލް އަކީ ވެސް މި ފިލްމު ހާއްސަވާ ސަބަބުތަކުގެ ތެރެއިން ސަބަބެކެވެ. ޖުމްލަ ގޮތެއްގައި ފިލްމުގެ ހުރިހާ އެކްޓަރުންގެ ފަރާތުން ވެސް "ގާތްގަނޑަކަށް ފުރިހަމަ" ހުނަރުވެރިކަމެއް ފެނިގެން ދިޔަ ނަމަވެސް އެންމެ ބޮޑު އިމްޕްރޫވްމަންޓެއް ފެނުނު އެކްޓަރަކީ ޖުމައްޔިލް އެވެ. -- އެންމެ ކުރާހިތްވާ ކަމަކީ ފިލްމުކުޅުމޭ ޖުމައްޔިލް ބުނީމަ އެ ބުނާ ވާހަކައެއްގައި ހުރި އަޒުމެއް މި ފިލްމު ބަލައިލުމުންނާއި އޭނާގެ އެހެން ފިލްމުތައް ބަލައިލުމުން ވަރަށް ރީއްޗަށް އެނގިގެންދާނެ އެވެ.\nހަގީގަތަށް ބުނާ ނަމަ "އެންމެ ފަހު ވިންދާ ޖެހެންދެން" ކުޅުނުއިރު އެކްޓަރެއްގެ ގޮތުގައި ޖުމައްޔިލް ވަރަށް ވެސް އަލެވެ. އެ އާކަން އެ ފިލްމުން ފާހަގަކުރެވުނެވެ. އެކަމަކު "ވާށޭ މަށާ އެކީ" ގައި ޖުމައްޔިލްގެ އެކްޓިން ކޮލިޓީ ފިލްމުގެ އެންމެ މޮޅު އެކްޓަރު، ބަތަލާ މަޖުދާއާ އަރާ ހަމަކޮށްފައިވާަކަން ފާހަގަކޮށްލެވެ އެވެ.\nޖުމައްޔިލް އާއި މަޖުދާގެ އޮން ސްކްރީން ރޮމޭންސް މި ފިލްމުގައި އާ އުސްމިނަކަށް ގެންގޮސްދިން ސަބަބަކަށް މިކަންވާނެކަން ވެސް ޔަގީނެވެ. ހަގީގަތުގައި ވެސް އެކްޓަރެއްގެ ގޮތުގައި ޖުމައްޔިލް ވަރަށް ބޮޑު ކުރިއެރުމެއް ހޯދައިފި އެވެ.\nފިލްމުގެ މުހިންމު އެހެން ތަރިންނަށް ބަލައިލާއިރު މުހައްމަދު ފައިސަލްގެ އެކްޓިން ފާހަގަނުކޮށް ދޫކޮށްލާކަށް ނުވާނެ އެވެ. މިއީ މީގެ ކުރިން އަޅުގަނޑަށް ދުވަހަކު ވެސް މިގޮތަށް ކަމުދިޔަ އެކްޓަރެއް ނޫނެވެ. ސަބަބަކީ ފައިސަލް އަކީ އަބަދުވެސް އޮންސްކްރީންގައި އޭނާ އަށް ލިބިފައި އޮންނަ ރޯލެއްގައި އޯވާ އެކްޓިން ދައްކާ ފަރާތަކަށްވާތީ އެވެ.\nއެކަމަކު މި ފިލްމުގައި ފައިސަލް އަކީ އަޅުގަނޑުގެ ފެވަރިޓެކެވެ. އޭނާގެ އިތުރުން ފިލްމުގެ މެއިން ކާސްޓްގެ ޖުމްލަ އެކްޓިން އާދަޔާހިލާފަށް ރަނގަޅު ކަމަށް ފާހަގަކުރެވުނެވެ. އަދި ފިލްމުގެ ސެޓިން އަހަރުތަކަކަށް ދިގުދެމިގެންދާއިރު ކެރެކްޓާސްތަކަށް އަންނަ ބަދަލުތަކަށް ވެސް ވަރަށް ފުރިހަމަ އަށް މަސައްކަތްކޮށްފައިވާކަން ފާހަގަކޮށްލެވެ އެވެ.\nމީގެ އިތުރުން ވެސް ފިލްމު ހާއްސަވާ ސަބަބުތައް ވަރަށް ވެސް ގިނަ އެވެ. އެ ވާހަކަތައް ލިސްޓްކޮށް ލިޔަންވެއްޖެ ނަމަ، ފިލްމު ފަށާ ގަޑި ޖެހޭއިރު ވެސް އެ ވާހަކަތައް ކިޔައި ނިމޭނެހެނެއް ހީއެއް ނުވެ އެވެ.\nނޯޓް: މީގައި އެއްވެސް ވަރަކަށް ސިނެމެޓޯގްރެފީ ފާހަގަކޮށްފައި ނެތީ އޭގެ ފުރިހަމަކަމަށް އިހްތިރާމްއަދާކުރުމުގެ ގޮތުންނެވެ. ސަބަބަކީ ކަމެއް އާދަޔާހިލާފަށް ރަނގަޅުވެއްޖެ ނަމަ އެކަމެއް ނުވަތަ އެއްޗެއްގެ އިހްސާސްކުރެވޭކަން ހީވެސްނުވެ އެއިން އުފާލިބިގަނެވޭތީ އެވެ.\nފިލްމުގެ ބައެއް ތަރިން: ހުރިހާ ތަރިންގެ އެކްޓިން ވެސް އެވްރެޖަށް ވުރެ މަތި. --ފޮޓޯ: ޑާކް ރެއިން އެންޓަޓެއިންމަންޓް\nޑައިރެކްޓަރު ޝިފާއު އެނބުރި ބޮންތިއަށް!\nމި ފިލްމުގެ ޑައިރެކްޓަރު އަލީ ޝިފާއު ގިނަ ބަޔަކު ދަންނަ ނަމަކަށް ބަދަލުކޮށްލީ، ޑައިރެކްޓަރު މޫމިން ފުއާދުއާ އެކު ޑައިރެކްޓްކުރި ފިލްމު "ހޭލާ" އިންނެވެ. އެއަށް ފަހު ވަރަށް ފަހަކާ ޖެހެން ދެން އަޅުގަނޑު ނިންމައިގެން ހުރީ އަލީ ޝިފާއުގެ އެ ހުނަރުވެރިކަން އެ ފިލްމާ އެކު ވަޅުލެވިގެން ދިޔައީ ކަމަށެވެ. ގާތްގަނޑަކަށް ހަގީގަތަކީ ވެސް މިއީ އެވެ.\nމޫމިން ޑައިރެކްޓްކުރި ޑާކްރެއިންގެ ބޮޑު ފްލޮޕް "ހެޕީ ބާތު ޑޭ" ގެ ފިލާވަޅާ އެކު އެމީހުން ކޮމާޝަލް އުފެއްދުންތަކަކަށް ބަސްއެހުމަށް ފަހު އުފައްދަން ފެށި މެއިންސްޓްރީމް ފިލްމުތަކުގެ އެއް ވަނަ ޑައިރެކްޓަރަކަށް ފެންނަން ފެށީ ޝިފާއު އެވެ. އެގޮތުން، ވިޔަފާރީގެ ގޮތުން ކިތަންމެ ކާމިޔާބު ކަމަށް ބުންޏަސް، ޝިފާއުއާ އެކު ޑާކް ރެއިން ގެނެސްދިން "ދިން ވޭނުގެ ހިތާމާގައި" އަކީ ވަރަށް އެވްރެޖު ޑައިރެކްޝަނެކެވެ. -- ޝިފާއު ލައްވައި ކެއްކުވި ނިކަން ބޮޑު ރިހަގަނޑެކެވެ.\nއެއަށް ފަހު "ޒަހަރު" ކިޔާ ފިލްމެއް ވެސް ގެނެސްދިނެވެ. "ފަތިސްހަނދުވަރުގެ ފެށުން" ވެސް ވީ ހީކުރިގޮތާ ހިލާފަށް ފެންވަރު ދަށް ޑައިރެކްޝަނަކަށެވެ. އަދި "އެންމެ ފަހު ވިންދާ ޖެހެންދެން" އަކީ ވެސް އަޅުގަނޑުގެ ހިޔާލުގައި ހަމަ އެވްރެޖު ފިލްމެކެވެ.\nއެކަމަކު "ވާށޭ މަށާ އެކީ" މިއީ އެވްރެޖު ފިލްމެއް ނޫނެވެ. ވަކިން ހާއްސަކޮށް ރޮމޭންޓިކް ކޮމެޑީއަކަށް ވެފައި، ދިވެހި ސިނަމާއާ މުޅިން ބީރައްޓެހި ރަހައެއް ހޮވައިގެން އޭތި ގެނެސްދީފައިވާ ގޮތް މާ ބޮޑަށް ވެސް ފުރިހަމައީ އެވެ. މަހުދީގެ ސްކްރީންޕްލޭ އަށް ހަގީގީ ދިރުމެއް ގެނެސް ޖުމައްޔިލް ފަދަ ތަޖުރިބާ މަދު އެކްޓަރުން ރާއްޖޭގެ ނަން މަޝްހޫރު ނުވަތަ އަގުބޮޑު ތަރިންނާ އެއް ލެވެލްއަކަށް މި ފިލްމުގައި ގެންގޮސްދިނުމުގެ ހުރިހާ ވެސް ޝުކުރެއް ޑައިރެކްޓަރަށެވެ.\n"ވާށޭ މަށާ އެކީ" އަކީ ޔަގީނަށް ވެސް ޝިފާއުގެ އެންމެ ހާއްސަ އަދި އެންމެ މޮޅު އެއް މަސައްކަތަށްވާނެ އެވެ!\nއޮއްސަން ހުރި ތައުރީފު ގިނަވީމަ ކުރުކޮށްލަނީ!\nމިއީ އެ ފިލްމެއްގައި އެތައް ރަހައެއް ހިމެނޭ އުފެއްދުމެކެވެ. އުފަލުން ގޮސް ނުވަތަ އޭގެ މަޖަލާއި ފޯރީގައި ރޮވި، ހިތަށް އަސަރުކޮށް ދެރަވެގެން ވެސް މީހަކު ރޮވޭނެ ފެންވަރެއްގައި ގެނެސްދީފައިވާ ފިލްމެކެވެ. ފިލްމުގައި ގެނެސްދީފައިވާ ކޮމެޑީ ސްކެޗްތަކަކީ ވެސް އިތުރު ފުރިހަމަ ކަމެކެވެ. އެގޮތުން ފާހަގަކޮށްލާ ނަމަ، "އެންމެ ބަދުނަސީބު" ޝާއްކޯ އައްމަޑޭގެ ކޮމެޑީ ސްކެޗްތައް ފާހަގަކޮށްލަން ޖެހެ އެވެ.\nދެރަވެގެން ގޮސް ރޮއްވާލަފާނެ މަންޒަރުތައް ވެސް ފިލްމުގައި ހިމެނެ އެވެ. ލޯބީގައި ޖެހި، ހިތްހަލާކުވެ ނުވަތަ ނިކަން ލޯބިވި މީހަކާ ވަކިވެ ހިތްދަތިކަމެއްގެ ތެރެއަށް ގޮސްފައިވާ މީހަކު މި ފިލްމު ބަލައިގެން ރޮވޭނެ ކަމާމެދަކު އެއްވެސް ޝައްކެއް ނެތެވެ. އަދި ހަމަ އެ ނޭވާގައި އެމީހަކު ހެއްވައި ހަލާކުކޮށްވެސްލަފާނެ އެވެ.\nއެހެންވީމަ ކުރުކޮށް ބުނަނީ ނަމަ، މިއީ ހަމަ ކޮންމެ ގޮތެއް ހަދައިފައި ނަމަވެސް ބަލަން ޖެހޭ ދިވެހި ފިލްމެކެވެ. ހާއްސަ ފެނިލުމަކުން ފެނިލި މަޝްހޫރު އެކްޓަރު ނުވަތަ "ބިރުކުޑަ އަލީ" ގެ ގޮތުގައި މަޝްހޫރުވި އަހުމަދު ނިމާލްގެ ފެނިލުން ވެސް ވަރަށް ހާއްސަ އެވެ. ނިމާލް އާއި ޖުމައްޔިލް، މި ދެބަފައިންގެ އޮން ސްކްރީން ކޮމެޑީ ސްކެޗަކީ އެއްގޮތަކަށް ވެސް ދޫކޮށްލާވަރުގެ މަންޒަރެއް ނޫނެވެ.\nހަގީގަތަކީ، މި ވަރަށް ހިތްހަމަޖެހުނު ދިވެހި ފިލްމެއް އަދި ނުބެލޭކަމެވެ. "ލޫދިފާ" އާއި "އިނގިލި" އާއި "މިކޮއެ ބައްޕަ" އަކީ އާދަޔާހިލާފަށް މޮޅު ފިލްމުތަކެވެ. އެކަމަކު ފިލްމެއްގެ ގޮތުގައި "ވާށޭ މަށާ އެކީ" މާ ބޮޑަށް ވެސް ފުރިހަމަވެފައި މުއްސަންޖެވެ. ސަބަބަކީ މި ފިލްމެއްގައި ހުރިހާ ރަހަތަކެއް ހިމަނާފައިވާއިރު ވެސް ދުންގެންފައި ނެތުމެވެ.\nއެކަމަކު ނިންމާލާނީ ކަމުނުދިޔަ ދެ ތިން ކަމެއް ވެސް ފާހަގަކޮށްފަ އެވެ. މި ފިލްމަކީ ޔުނިސެފުން ފަންޑުކޮށްގެން ނުވަތަ ރިޕްރޮޑަކްޓިވް ސެންޓަރަކުން ފަންޑުކޮށްގެން އުފައްދާފައި އޮތް ފިލްމެއް ކަމަށް ގަބޫލުކުރެވޭ މިންވަރަކަށް "ނަސޭހަތުގެ ރާގު" ރާގު ހިމެނިފައިވުމެވެ. އަލަށް ކައިވެންޏެއްކޮށް ދަރިން ހޯދަން ވިސްނާ ކޮންމެ މީހަކަށް ވެސް މި ފިލްމު ހާއްސަ އެވެ. ޔަގީނަށް ވެސް ސަރުކާރުން ވައުދުވެފައިވާ ފްލެޓްތަކަށް ވުރެ މި ފިލްމެއްގެ މުހިންމުކަން އެފަރާތްތަކަށް ބޮޑު ކަމަށް އަޅުގަނޑަށް ގަބޫލުކުރެވެ އެވެ.


މާލޭގައި ދިރިއުޅޭ އިހަވަންދޫގެ ޒުވާނުން އެއްތަނަކަށް އެއްވަނީ! — Ihavandhoo.com\nމާލޭގައި ދިރިއުޅޭ އިހަވަންދޫގެ ޒުވާނުން އެއްތަނަކަށް އެއްވަނީ!\n29 ޖެނުއަރީ 2016 0\nމާލޭގައި ދިރިއުޅޭ އިހަވަންދޫގެ ޒުވާނުން އެއްތަނަކަށް އެއްވަނީ ނުވަތަ އެއްވާންވީ ކީއްވެބާވައެވެ؟ އަނެއްކާ ޒުވާނުން މުޒާހަރާއެއް ކުރަން އުޅެނީ ހެއްޔެވެ؟ ނުވަތަ ހަލުތާލެއް ކުރަން އުޅެނީ ހެއްޔެވެ؟ އެފަދަކަމެއް އިހަވަންދޫގެ ޒުވާނުން ކޮށްފާނެ ހެއްޔެވެ؟ މިއީ ހައްތާވެސް ތިބާގެ ހިތުގައި އުފެދޭނެ ސުވާލު ތަކެވެ.\nކޮންމެ އަހަރެއްވެސް ފެށުމާއެކު މާލޭގައި ދިރިއުޅޭ ޒުވާނުން އެންމެ ބޮޑަށް އިންތިޒާރުކުރާ ކަމަކީ ކޮބައިބާވައެވެ. އަދި އެކަމެއްގެ ވާހަކަ އެންމެގިނައިން ދެކެވޭ ކަމަކީ ކޮބައިބާވައެވެ. އާދެ، އެއީ އައިކްލަބް ވަންޑޭކަޕޭ ބުނުމަކުން ކުށަކަށްނުވާނެއެވެ. ތިބާގެ ސުވާލުތަކަށް މިހާރު ޖަވާބު ލިބިއްޖެކަމަށް އުއްމީދުކުރަމެވެ.\nއާދޭހެވެ. އަޅުގަނޑު ދައްކަން މިއުޅެނީ މާލޭގައި ދިރިއުޅޭ އިހަވަންދޫގެ ޒުވާނުންނަށް އަމާޒުކޮށްގެން، އެފަރާތްތަކުގެ މެދުގައި އޮންނަ ގުޅުން ބަދަހިކޮށް، އެންމެން އެއްތަނަކުން ބައްދަލުވުމުގެ ފުރުޞަތު ދިނުމުގެ ގޮތުން، ބާއްވާ "އައިކްލަބު ވަންޑޭ ކަޕް" ގެ ވާހަކައެވެ. މިމުބާރާތް ފާހަގަ ކުރެވެނީ މާލެގައި ދިރިއުޅޭ އާއިލާތަކުގެ މެމްބަރުން ފެނިދެނިވެ، އެކަކު އަނެކަކަށް އެނގި ރަހުމަތްތެރިވުމުގެ މާހައުލެއް އުފައްދައިދޭ މެދުވެރިއެއްގެ ގޮތުގައެވެ. މީގެ އިތުރުން މާލޭގައި ދިރިއުޅޭ އިހަވަންދޫ ޒުވާނުންގެ މެދުގައި، ކުޅިވަރުގެ ރޫޙު އާލާކުރުމަކީވެސް މިމުބާރާތް ބޭއްވޭ އެއް މަޤްޞަދެވެ. އަދި މިމުބާރާތް ފާހަގަކުރެވެނީ މާލޭގައި ދިރިއުޅެމުން އަންނަ އިހަވަންދޫގެ ޒުވާނުންނަށް އަހަރަކު އެއްފަހަރު އަންނަ ކުޅިވަރުގެ ޢީދެއްގެ ގޮތުގައެވެ. މާލޭގައި ދިރިއުޅޭ އިހަވަންދޫގެ ޒުވާނުން އެއްތަނަކަށް އެއްވާ އެވުމެއްގެ ގޮތުގައި މިމުބާރާތް މާނަކުރެވެނީ މިސަބަބުތަކަށްޓަކައެވެ.\nމާލެގައި ދިރިއުޅޭ ހެޔޮއެދޭ ފަރާތްތަކެއްގެ ދީލަތި އެހީތެރިކަމާއެކު އައިކްލަބުން އިސްނަގައިގެން ކުރިއަށްގެންދާ މިމުބާރާތުގެ މެއިން ސްޕޮންސަރަކީ "ޕޮއިސް" އެވެ. މިމުބާރާތް މިއަހަރުވެސް ކުރިއަށް ގެންދިއުމަށް ނިންމާފައިވާކަމަށް، މުބާރާތް އިންތިޒާމްކުރާ ކޮމިޓީން މަޢުލޫމާތުދެއެވެ. މިއީ މިމުބާރާތް މެދުނުކެނޑި ބާއްވާތާ9ވަނަ އަހަރެވެ. މިމުބާރާތް އެންމެ ފުރަތަމަ ކުރިއަށް ގެންދެވިފައިވަނީ 2008 ވަނަ އަހަރުއެވެ. ފުޓްސަލްގެ އާންމު ޤަވާޢިދަށް ޢަމަލުކުރާގޮތަށް ބާއްވާ މިމުބާރާތް މިފަހަރު ކުރިއަށް ގެންދިއުމަށް ހަމަޖެހިފައިވަނީ މިއަހަރުގެ ފެބުރުވަރީ5ވާ ހުކުރު ދުވަހު، ހެންވެއިރު ޕީކެ ފުޓްސަލް ގްރައުންޑްގައެވެ. އެހެން އަހަރުތަކާ ޚިލާފަށް މިފަހަރުގެ މުބާރާތަށް ޓީމް ހެދުމުގެ ފުރުޞަތު މާލެގައި ދިރިއުޅޭ އިހަވަންދޫގެ ޒުވާނުންނަށް ވަނީ ޢާއްމުކޮށް ހުޅުވާލެވިފައެވެ.\n"އަޅުގަނޑުމެން މިމުބާރާތް ކުރިއަށްގެންދާތާ މިއީ9ވަނަ އަހަރު. ހަޤީގަތުގަ މިމުބާރާތް ކުރިއަށްދަނީ ވަރަށް ފޯރީގައި. މިމުބާރާތް ކާމިޔާބު ކަމާއެކު ކުރިއަށް ގެންދެވެނީ މާލޭގައި ދިރިއުޅޭ ހުރިހާ ޒުވާނުންގެ އެއްބާރުލުން ލިބިގެންކަން ފާހަގަ ކުރަން. އަދި މިމުބާރާތް ކުރިއަށް ގެންދިއުމަށް އެކިގޮތްގޮތުން އެހީތެރިވެދެއްވާ ފަރާތްތަކަށް ވަރަށް ބޮޑަށް ޝުކުރުވެރިވަން. ހާއްސަކޮށް ވޭތުވެދިޔަ އަހަރުތަކާއި މިއަހަރުގެ މުބާރާތުގެވެސް މެއިން ސޮޕޮންސަރ ދެއްވާ "ޕޮއިސް" ގެ ނަން ފާހަގަކޮށްލަން. އިރާދަކުރެއްވިއްޔާ ހެޔޮއެދޭ ފަރާތްތަކުގެ އެހީތެރިކަމާއެކު ކުރިއަށް އޮތް އަހަރުތަކުގަވެސް މިމުބާރާތް ކުރިއަށް ގެންދާނަން." މުބާރާތުގެ އިންތިޒާމް ކޮމިޓީގެ ޗެއަރ އަލްފާޟިލް ޢަލީ ޝަރީފް މިނޫހަށް މަޢުލޫމާތު ދެމުން ބުންޏެވެ.\nމިފަހަރުގެ މުބާރާތަކީ ޗެމްޕިންޓީމަށް 3000/- (ތިން ހާސް ރުފިޔާ) ގެ ފައިސާގެ އިނާމެއް ހުށައަޅައިގެން ކުރިއަށްގެންދާ މުބާރާތެކެވެ. މުބާރާތުގައި ބައިވެރިވުމަށް އެދޭ ފޯމާއި، މުބާރާތުގެ ޤަވާޢިދު އައިކްލަބުގެ ރަސްމީ ފޭސްބުކް ގްރޫޕުން ޑައުންލޯޑް ކުރެވެން ހުންނާނެކަމަށް އިންތިޒާމްކޮމިޓީން މަޢުލޫމާތުދެއެވެ. މިމުބާރާތުގެ "ޗެމްޕިއަން ޓީމު"ގެ އިތުރުން ކޮންމެ މެޗެއްގެ "މޭން އޮފް ދަ މެޗް" ، "މުބާރާތުގެ އެންމެމޮޅު ކުޅުންތެރިޔާ" އަދި "މުބާރާތުގެ މޮޅު5ކުޅުންތެރިން" ހޮވާގޮތަށް ވަނީ ހަމަޖެހިފައެވެ. މުބާރާތުގައި ބައިވެރިވުމަށް އެދި ފޯމް ހުށަހެޅޭނީ 31 ޖަނަވަރީ 2016 ވާ އާދީއްތަ ދުވަހުގެ ރޭގަނޑު 08:00 ގެ ކުރިން ކަމަށް ހިންގާ ކޮމެޓީގެ ކޯޗެއަރ އަލްފާޞިލް މުޙައްމަދު ޢަބްދުލް ލަޠީފް މަޢުލޫމާތު ދެއްވައެވެ.\nއައި. ކްލަބް ވަންޑޭކަޕް ޗެމްޕިއަންކަން އެންވީކޭއަށް\nއައިކްލަބުން ބާއްވާ ވަންޑޭކަޕްގައި ބައިވެރިވުމުގެ ފުރުޞަތު ހުޅުވައިލަފި\nމާލޭގައި އުޅޭ ޒުވާނުންނާއި މުސްކުޅިންގެ މެދުގައި ފުޓްބޯޅަ މެޗެއް ކުޅެފި\nއައި ކްލަބުން ރޯދަވީއްލަން ދީފި\nމާލޭގައި ދިރިއުޅޭ ޒުވާނުންނަށް އައި.ކްލަބުން ރޯދަވީއްލުމެއް ބާއްވައިފި


މައިންބަފައިން ދަރިންގެ މައްޗަށްކުރާ ދުޢާ އިޖާބަވެގެންވެއެވެ. – DhiSalafiyyah\nއަބޫ ހުރައިރާ ވިދާޅުވިއެވެ. ނަބިއްޔާ ޞައްލަﷲ ޢަލައިހިވަސައްލަމަ ޙަދީޘް ކުރެއްވިއެވެ. ((ثَلاَثُ دَعَوَاتٍ مُسْتَجَابَاتٌ لاَ شَكَّ فِيهِنَّ: دَعْوَةُ الْمَظْلُومِ وَدَعْوَةُ الْمُسَافِرِ وَدَعْوَةُ الْوَالِدِ عَلَى وَلَدِهِ)) މާނައީ: “ޝައްކެއްނުވާ، އިޖާބަކުރަނިވި ތިން ދުޢާއެއްވެއެވެ. އަނިޔާލިބިފައިވާ މީހާގެ ދުޢާއާއި، ދަތުރުވެރިޔާގެ ދުޢާއާއި، ބައްޕައަކު އޭނާގެ ދަރީގެ މައްޗަށްކުރާ ދުޢާއެވެ.”(1)\nވިސްނަވާލައްވާށެވެ! އަބޫ ހުރައިރާ ރަޟިޔަﷲ ޢަންހު ވިދާޅުވިއެވެ. ރަސޫލުﷲ ޞައްލަﷲ ޢަލައިހި ވަސައްލަމަ ޙަދީޘް ކުރައްވަނިކޮށް ތިމަން އެހީމެވެ. “މީސްތަކުންގެ ތެރެއިން އެއްވެސް ކުއްޖަކު، މަރިޔަމްގެފާނުގެ ދަރިކަލުން ޢީސާ ޞައްލަﷲ ޢަލައިހި ވަސައްލަމަ އާއި ޖުރައިޖުގެ އެކުވެރިޔާ ފިޔަވައި، ޅަފަތުގައި ވާހަކަ ދައްކަވާފައެއް ނުވެއެވެ.” އެކަލޭގެފާނަށް ދެންނެވުނެވެ. އޭ ﷲ ގެ ނަބިއްޔާއެވެ! ޖުރައިޖުގެ އެކުވެރިޔަކީ ކާކުތޯއެވެ؟ ޙަދީޘް ކުރެއްވިއެވެ. “ޖުރައިޖުއަކީ، އޭނާގެ އުސް އަޅުކަންކުރާތަނުގައި، މީސްތަކުންނާ އެކަހެރިވެ އަޅުކަންކޮށް އުޅޭ ރާހިބެއް ކަމުގައިވިއެވެ. އަދި އޭނާ އަޅުކަންކުރާތަނުގެ ތިރީގައި ހުއިހައްޕާ މީހަކު، އެމީހާގެ ގެރިތަކާއެކު ދާކަމުގައިވެއެވެ. އަދި އެއަވަށުގެ އަންހެނަކު އެހުއިހައްޕާ މީހަ ކައިރިއަށް އަންނަކަމުގައިވެއެވެ.”\nޖުރައިޖުގެ މަންމަ އެއްދުވަހަކު އައިސް ގޮވާލިއެވެ. ((އޭ ޖުރައިޖުއެވެ!)) ޖުރައިޖު އޭރުހުރީ ނަމާދުކުރާށެވެ. ނަމާދުކުރަމުން އޭނާ ހިތާހިތާ ބުނެލިއެވެ. ((ތިމަންގެ މަންމައެވެ. އަދި ތިމަންގެ ނަމާދެވެ؟)) (އެބަހީ، މިދެކަމުން ތިމަންކުރާނީ ކޮންކަމެއް ހެއްޔެވެ؟) އޭނާއަށް ވިސްނުނީ ނަމާދު ކުރިއަށް ގެންދިޔުމަށެވެ. ތިންވަނަ ފަހަރަށް އެކަނބުލޭގެ ގޮވާލިއެވެ. އޭނާ ހިތާހިތާ ބުނެލިއެވެ. ((ތިމަންގެ މަންމައެވެ. އަދި ތިމަންގެ ނަމާދެވެ؟)) އޭނާއަށް ވިސްނުނީ ނަމާދު ކުރިއަށް ގެންދިޔުމަށެވެ. އެކަނބުލޭގެއަށް އިޖާބަނުދިނުމުން، އެކަނބުލޭގެ ބުންޏެވެ. ((އޭ ޖުރައިޖެވެ! ކަލެއަށް ނުބައި އަންހެނުންގެ މޫނުފެނުމުގެ ކުރީގައި، ﷲ ކަލޭގެ މަރު ނުހިއްޕަވާނދޭވެ.)) އެއަށްފަހު އެކަނބުލޭގެ ހިނގައްޖެއެވެ.\nޞަޙީހް ބުޚާރީގައި ރިވާވެފައިވެއެވެ. ޖުރައިޖު، އޭނަގެ އަޅުކަންކުރާތަނުގައި ވަނިކޮށް އަންހެނަކު އައިސް ޒިނޭ ކުރުމަށް ހުށަހެޅިއެވެ. ނަމަވެސް ޖުރައިޖު އިޖާބަނުދިނުމުން، އެއަންހެންމީހާ ބަކަރިހުއިހައްޕާ މީހާއާ ޒިނޭކޮށް ބަލިވެއިނެވެ.\nއަންހެންމީހާ ވިހެއުމުން، ރަސްގެފާނުގެ އަރިހަށް ގެނެވުނެވެ. ރަސްގެފާނު އެއްސެވިއެވެ. ((މިއީކާކުގެ ފަރާތުން ލިބުނު ކުއްޖެއް ހެއްޔެވެ؟)) އެއަންހެންމީހާ ބުންޏެވެ. ((ޖުރައިޖުގެ ފަރާތުންނެވެ.)) ރަސްގެފާނު ވިދާޅުވިއެވެ. ((އަޅުކަންކުރާތަނުގެ ވެރިޔާ ހެއްޔެވެ؟)) އެއަންހެންމީހާ ބުންޏެވެ. ((އާއެކެވެ.)) ރަސްގެފާނު ވިދާޅުވިއެވެ. ((އޭނަ އަޅުކަންކުރާ ތަން ތަޅާ ސުންނާފަތިކޮށް، އޭނަ ތިމަންގެ ކައިރިއަށް ގެންނާށެވެ.)) އެބައިމީހުން، އެއަޅުކަންކުރާ ތަން ވެއްޓެންދެން ކޯރާޑިތަކުން ތެޅިޔެވެ. އަދި ޖުރައިޖުގެއަތް ކަރާއެކު ބަނދެގެން ރަސްގެފާނުގެ އަރިހަށް ގެނެސްފިއެވެ. ޖުރައިޖު ގެންދިޔަ އިރު، ނުބައި އަންހެންވެރިންގެ ބައިގަޑެއް ކައިރިން ގެންދެވުނެވެ. އެހިނދު އޭނާއަށް އެއަންހެންވެރިންތައް ފެނުނު ހިނދު ހީލިއެވެ. އެއަންހެންވެރިންތައް އެހެން މީސްތަކުންނާއެކު އޭނާއާ ދިމާލަށް ބަލަމުން ދިޔައެވެ.\nރަސްގެފާނު އެއްސެވިއެވެ. ((މިއަންހެންމީހާ މިކުރަނީ ކޮން ދަޢުވާއެއް ހެއްޔެވެ؟)) ޖުރައިޖު ބުންޏެވެ. ((ކޮން ދަޢުވާއެއް ހެއްޔެވެ؟)) ރަސްގެފާނު ވިދާޅުވިއެވެ. ((އެއަންހެންމީހާ އެދަޢުވާކުރަނީ، އެއަންހެންމީހާ ވިހެއި ކުއްޖަކީ ކަލޭގެ ފަރާތުން ލިބުނު ކުއްޖެއްކަމަށެވެ.)) ޖުރައިޖު އެއަންހެންމީހާއާ ދިމާލަށް ބުންޏެވެ. ((ދަޢުވާކުރަނީ ކަނބުލޭގެ ހެއްޔެވެ؟)) އަންހެންމީހާ ބުންޏެވެ. ((އާއެކެވެ.)) ޖުރައިޖު ބުންޏެވެ. ((އެކުޑަކުއްޖާ ކޮބައި ހެއްޔެވެ؟)) އެބައިމީހުން ބުންޏެވެ. ((އެކުއްޖާވީ އެއަންހެންމީހާގެ ކޮޓަރީގައެވެ.)) ޖުރައިޖު އެކުއްޖާއާ ކުރިމަތިކުރައްވާ ބުންޏެވެ. ޞަޙީޙް މުސްލިމްގައިވާގޮތުން، ޖުރައިޖު އެކުއްޖާގެ ބޮލުގައި ފިރުމާލައްވާފައި މިފަދައިން ބުންޏެވެ. ((ކޮއިފުޅުގެ ބައްޕައަކީ ކާކު ހެއްޔެވެ؟)) އެތުއްތުކުއްޖާ ޖަވާބުދިނެވެ. ((ބަކަރިހުއިހައްޕާ މީހާއެވެ.))\nރަސްގެފާނު ޖުރައިޖަށް ވިދާޅުވިއެވެ. ތިބާ އަޅުކަންކުރާތަން ރަނުން ތިމަން ހަދައިދެން ހެއްޔެވެ؟ ޖުރައިޖު ބުންޏެވެ. ނޫނެކެވެ. ރަސްގެފާނު ވިދާޅުވިއެވެ. ރިހިން ހަދައިދެން ހެއްޔެވެ؟ ޖުރައިޖު ބުންޏެވެ. ނޫނެކެވެ. ރަސްގެފާނު ވިދާޅުވިއެވެ. ދެން ކޮން އެއްޗަކުން ހެއްޔެވެ؟ ޖުރައިޖު ބުންޏެވެ. އެތަން ކުރިންހުރިގޮތަކަށް އެތަން ހައްދަވާށެވެ. ރަސްގެފާނު ސުވާލުކުރެއްވިއެވެ. ތިބާ ހިނިއައި ސަބަބަކީ ކޮބައިތޯއެވެ؟ ޖުރައިޖު ބުންޏެވެ. ތިމަންނައަށް އެނގުނުކަމަކުންނެވެ. ތިމަންގެ މަންމަގެ ދުޢާ ތިމަންގެ މައްޗަށް ވެރިވެއްޖެއެވެ. ދެން އެކަމުގެ ޚަބަރު އެބައިމީހުންނަށް ޖުރައިޖު ދިނެވެ.”(2)\nމައިންބަފައިން އަޅުގަނޑުމެންގެ މައްޗަށް ކުރާ ދުޢާ އަކީ އިޖާބަވެގެންވާ ދުޢާއަކަށް ވާހިނދު، އެބައިމީހުންގެ ދުޢާއަށް އަޅުގަނޑުމެން ބޭނުންޖެހިގެންވެއެވެ. ހަމައެފަދައިން، އެބައިމީހުން އަޅުގަނޑުމެންގެ މައްޗަށް ކޮށްފާނެ ބަދުދުޢާއަކަށް އަޅުގަނޑުމެން ބިރުވެތިވާންޖެހެއެވެ.\n(1) އަބޫދާވުދު: 1536، ތިރުމިޛީ: 1905، އިބްނުމާޖާ: 3862، އައްޞަޙީޙާގައި (ޙަދީޘް ނަންބަރު: 596) ޝެއިޚް އަލްއަލްބާނީ މިޙަދީޘަކީ ޙަސަން ލިޣައިރިހީ ޙަދީޘެއްކަމަކަށް ވިދާޅުވެފައިވެއެވެ.\n(2) ބައްލަވާ: ޞަޙީޙުލް ބުޚާރީ: 3436، ޞަޙީޙް މުސްލިމް: 2550، އަލްއަދަބްއަލްމުފުރަދު: 33.


އިމްރާންގެ ކެމްޕެއިން ރަސްމީކޮށް ލޯންޗުކޮށްފި\nއިމްރާންގެ ކެމްޕެއިން ލޯންޗުކުރުން\nޕާޓީގެ އަމާޒަކީ އަދުލު އިންސާފުގެ މައްޗަށް ބިނާވެފައިވާ ދީނީ ސިޔާސީ އިޖްތިމާޢީ ނިޒާމެއް ރާއްޖޭގައި ގާއިމުކުރުން ކަމަށް އިމްރާން ވިދާޅުވި\n25 ޖެނުއަރީ 2021 | ހޯމަ 12:34\nކެމްޕެއިން ލޯންޗިންގ އިވެންޓްގެ ތެރެއިން\nއިމްރާން ކެމްޕެއިން ޓީމް\nއަދާލަތު ޕާޓީގެ އެތެރޭގެ އިންތިޚާބުގައި އެ ޕާޓީގެ ރައީސް ކަމަށް ޕާޓީގެ ރައީސްކަން މިހާރު ވެސް ކުރައްވަމުންގެންދަވާ އިމްރާން އަބްދުﷲ ކުރިމަތިލައްވާފައިވާއިރު އެމަނިކުފާނުގެ ކެމްޕެއިން ރަސްމީކޮށް ލޯންޗުކޮށްފިއެވެ.\nކެމްޕެއިން ލޯންޗުކުރުމުގެ ހަރަކާތް ބާއްވާފައިވަނީ އާދިއްތަ ދުވަހުގެ ސޯލްޓް ކެފޭ އެންޑް ރެސްޓޯރެންޓްގައެވެ. މި ރަސްމިއްޔާތުގައި ވާހަކަ ދައްކަވަމުން ހޯމް މިނިސްޓަރ އިމްރާން ވިދާޅުވީ ޕާޓީގެ އަމާޒަކީ ޢަދުލު އިންސާފުގެ މައްޗަށް ބިނާވެފައިވާ ދީނީ، ސިޔާސީ، އަދި އިޖްތިމާޢީ ނިޒާމެއް ރާއްޖޭގައި ގާއިމުކުރުން ކަމުގައި ވިދާޅުވިއެވެ. އަދި މީގެ 100 އަހަރު ފަހުން ވެސް އެ އަމާޒަށް ބަދަލެއް ނާންނާނެ ކަމަށް ވެސް އެމަނިކުފާނު ވިދާޅުވިއެވެ.\nމި ރަސްމިއްޔާތުގައި އެމަނިކުފާނުގެ ރަނިންގ މޭޓް ކަމަށް ކުރިމަތިލެއްވި އަޙްމަދު ޝަރީފް ވެސް ބައިވެރިވެވަޑައިގެންނެވިއެވެ. އަހްމަދު ޝަރީފް ވިދާޅުވީ ޕާޓީގެ ރަނިންގ މޭޓަކަށް ކުރިމަތިލެއްވި ނަމަވެސް އެ ޕާޓީގެ އެއްވެސް މަޤާމަކަށް ޝައުޤުވެރިކަން ނެތް ކަމަށެވެ.\nޕާޓީއަށް ޚިދުމަތް ކުރުމަށްޓަކައި މަޤާމަށް އަޅުގަނޑުގެ ޝައުޤުވެރިކަމެއް ނެތް. މިކަމަކީ އަޅުގަނޑު އުންމީދުކޮށްގެން ހުރިކަމެއް ނޫން. އަޅުގަނޑަކީ މި މަޤާމަށް އެންމެ ރަނގަޅު މީހާ ކަމަށް ޤަބޫލެއް ނުކުރަން.\nއަދާލަތު ޕާޓީގެ ރައީސާއި ނައިބު ރައީސް ހޮވުމަށްޓަކައި ބާއްވާ ރިޔާސީ އިންތިޚާބު އޮންނާނީ މި މަހުގެ 30 ވަނަ ދުވަހުއެވެ. އަދާލަތު ޕާޓީގެ ރިޔާސީ އިންތިޚާބު ބާއްވަން ނިންމައިފައިވަނީ އޮންލައިންކޮށެވެ. އެގޮތަށް ނިންމީ ކޮވިޑް-19 އާ ގުޅިގެން ރައްކާތެރިކަމުގެ ފިޔަވަޅެއްގެ ގޮތުގައި ކަމަށް އެ ޕާޓީން ވަނީ ބުނެފައެވެ.\nމި ކެމްޕެއިން ލޯންޗުކުރުމުގެ ހަރަކާތުގައި އަދާލަތު ޕާޓީގެ އިސްވެރިން ވަނީ ބައިވެރިވެވަޑަައިގެންފައެވެ.\nއުރީދޫގެ ހިއްސާއަކަށް ފައިދާގެ ގޮތުުގައި 2.34 ރުފިޔާ ބަހަން ފާސްކޮށްފި


Raees aa dhekolhu ehves kamehggai baiverinuvaanan: Qasim\nގާސިމް ޖަލްސާއެއްގައި ވާހަކަ ދައްކަވަނީ: ފައިލް ފޮޓޯ\n21 މެއި 20194ކޮމެންޓް\nރައީސްއާ ދެކޮޅު އެއްވެސް ކަމެއްގައި ބައިވެރި ނުވާނަން: ޤާސިމް\nރައިސުލްޖުމްހޫރިއްޔާ އިބްރާހިމް މުހައްމަދު ސޯލިހާއި ދެކޮޅަށް ކުރާ އެއްވެސް ކަމެއްގައި ބައިވެރި ނުވާނޭ ކަމަށް ޖުމްހުރީ ޕާޓީގެ ލީޑަރު ޤާސިމް އިބްރާހިމް ވިދާޅުވެއްޖެއެވެ.\nޖުމްހޫރީ ޕާޓީން އެޕާޓީގެ އޮފީސް ކުނޫޒުގައި ކުރިއަށް ގެންދިޔަ ރަސްމިއްޔާތެއްގައި ރޭ ވާހަކަ ދައްކަވަމުން ޤާސިމް ވަނީ ޖުމްހޫރީ ޕާޓީ "އެކްޓިވް" ނުވެ އޮތް ސަބަބު ހާމަކޮށްދެއްވާފައެވެ.\nއެގޮތުން ޤާސިމް ވިދާޅުވީ މަޖިލިސް އިންތިހާބަށްފަހު އިސްކަން ދެއްވީ ޤައުމީ މަސްލަހަތަށް ކަމަށެވެ. ޤާސިމް ވިދާޅުވީ ބަދަލުހިފުމުގެ ރޫހެއްގައި ކަމެއް ކޮށްގެން އެއްވެސް ބަޔަކަށް ކުރިއެރުމެއް ނުލިބޭނޭ ކަމަށެވެ.\nރާއްޖޭގެ ސިޔާސީ މަޝްރަހުގައި ކަންކަން ވަމުން އަންނަ ގޮތް ދިވެހިންނަށް އިނގޭނޭ ކަމަށް ވިދާޅުވެ ޤާސިމް ވިދާޅުވީ ރިޔާސީ އިންތިހާބުގައި އެޕާޓީއަށް ރައީސް ކަމަށް ވާދަނުކުރެވުނީ އެމަނިކުފާނު "ކަންތައްގަނޑެއްގެ ތެރޭގައި ތާށިވެފައި" ހުރުމުން ކަމަށެވެ.\nޤާސިމް އިތުރަށް ވިދާޅުވީ ރައީސް އިބްރާހިމް މުހައްމަދު ސޯލިހާއި ދެކޮޅަށް ކުރާ އެއްވެސް ކަމެއްގައި ބައިވެރި ނުވާނޭ ކަމަށެވެ. މިއަދުގެ ރައީސަކީ ހުރިހާ ރޮނގަކުން އެއްބާރުލުން ދެއްވުމުގައި އެންމެ ފަހު ވަގުތާ ހަމައަށްވެސް ފަހަތަށް ޖެހިވަޑައިނުގެން ހުންނަވާނެ ރައީސެއް ކަމަށް ގާސިމް ވިދާޅުވިއެވެ.\n"އަޅުގަނޑުމެން މަސައްކަތް ކޮށްގެން ގެނައި އިބްރާހިމް މުހައްމަދު ސޯލިހްގެ ސަރުކާރަށް، އެމަނިކުފާނު ރައީސުލްޖުމްހޫރިއްޔާ ކަމުގެ މަޤާމަށް ގެނައުމަށް އަޅުގަނޑުމެން ކުރި މަސައްކަތް އަޅުގަނޑުމެން ހަނދާނުން ނެތިގެން ނުދާނެ. އެމަނިކުފާނުގެ ސަރުކާރު ދަމަހައްޓާ ނެގެހެއްޓުމަށް އަޅުގަނޑުމެން ކޮށްދެން ޖެހޭ ހުރިހާ މަސައްކަތެއް ކޮށްދިނުމަށް ޖުމްހޫރީ ޕާޓީ އާއި އަޅުގަނޑު މިހިރީ ތައްޔާރަށް،" ޤާސިމް ވިދާޅުވިއެވެ.\nޤާސިމް ވިދާޅުވީ ވޭތުވެދިޔަ ތަނުން އިބްރަތް ހާސިލުކޮށް ޕާޓީއަށް އިސްލާހީ ބަދަލުތަކެއް ގެންނަން ޖެހޭނެ ކަމަށެވެ.\nމިއީ ނިމުނު މަޖިލިސް އިންތިހާބުގައި ޖުމްހޫރީ ޕާޓިއަށް ކުރިމަތިވި ބޮޑު ނާކާމިޔާބީއަށްފަހު ޤާސިމް މީޑިއާގައި ވާހަކަތަކެއް ދެއްކެވި ފުރަތަމަ ފަހަރެވެ.\nރިޔާސީ އިންތިހާބާއި އެއް ގޮތަށް މަޖލިސް އިންތިހާބުގައި ވެސް ޕާޓީތަކުން އެކުގައި މަސައްކަތް ކުރުމަށް ނިންމާފައި އޮތް ނަމަވެސް މަޖިލިސް އިންތިހާބުގައި ޕާޓީތަކުން ވާދަކޮށްފައިވަނީ ވަކިވަކިންނެވެ. އަދި އެއިންތިހާބުގައި ޖުމްހޫރީ ޕާޓީއަށް ލިބުނީ ފަސް ގޮނޑިއެވެ.\nޖޭޕީ ގާސިމް އިބްރާހިމް ސަރުކާރު\nބޮޑު މަންފާއެއް ލިބެނީތަ؟ ނޫނީ ކަމެއް ކުރެވެނ\nމާދަމާ އަނެއްކާ ނުނިކުމެފިއްޔާ ރަގަޅު\nރާއްޖޭގެ ސިޔާސީ މަސްރަހް ހަލަބޮލިކޮށް އެގޮތް މިގޮތް ހަދާ އެންމެ އިސް މީހެއްގެ ގޮތުގައި ފާހަގަ ކުރެވެނީ ޤާސިމް! މީނަގެ ވަކި ތަކުން ރާއްޖެ ސަލާމަތް ކުރުމަށް މަސައްކަތް ކުރަންވީ!\nފަހަތަށް ނުޖެހުނަސް ކުރިއަށް ނުޖެހުނަސް މަބޮޑޭވެގެން އުޅޭންހާ ބޮޑު ތާއީދެއް ނެތް. ތިބީ އެތަނުން ބާކީވި މީހަކާ މިތަނުން ދުރުކުރި މީހަކާ މިހެންގޮސް މަދު ބައެއް. ޕާޓީގަ ތިބި ހަރު ކުލައިގެ އިޚްލާސްތެރިން އޮޔާ ގޮއްސި. އަމިއްލަ މަންފާ ހޯދަން އުޅެވުނު ގޮތަކުން ކަމަށްވެދާނެ.


އެމިރޭޓްސްގެ ދަތުރުތައް9މަންޒިލަކަށް ފަށައިފި އެމިރޭޓްސްގެ ދަތުރުތައް9މަންޒިލަކަށް ފަށައިފި\nއެމިރޭޓްސްގެ ދަތުރުތައް9މަންޒިލަކަށް ފަށައިފި\nއެމިރޭޓްސްގެ މަތިންދާބޯޓެއް، ދުބާއީ އެއަރޕޯޓުގައި /\nކޯވިޑްއާ ގުޅިގެން ދަތުރުތައް ހުއްޓާލާފައި އޮތުމަށްފަހު އެމިރޭޓްސް އެއަރލައިނުން ބައިނަލްއަޤްވާމީ ބައެއް މަންޒިލްތަކަށް ދަތުރުތައް ފަށައިފިއެވެ. އެމިރޭޓްސް އެއަރލައިނުން ބުނީ ބައިނަލްއަޤްވާމީ9މަންޒިލަކަށް އެ އެއަރލައިންގެ ޕެސެންޖަރ ދަތުރުތައް ފަށާފައިވާކަމަށެވެ.\nއެމިރޭޓްސްއިން އަލުން ދަތުރުތައް ފެށި މަންޒިލްތަކުގެ ތެރޭގައި ހިމެނެނީ އިނގިރޭސިވިލާތުގެ ލަންޑަން، ޖަރުމަންވިލާތުގެ ފްރެންކްފަރޓް، ފްރާންސްގެ ޕެރިސް، އިޓަލީގެ މިލާން، ސްޕެއިންގެ މެޑްރިޑް، އެމެރިކާގެ ޗިކާގޯއާއި ޓޮރޮންޓޯ އަދި އޮސްޓްރޭލިއާގެ ސިޑްނީ، އަދި މެލްބަރންއެވެ. މި ދަތުތުތައް ކުރަނީ ދުބާއީ އިންޓަނޭޝަނަލް އެއަރޕޯޓުންނެވެ.\nކޯވިޑް19 ގެ ސަބަބުން ދަތުރުތައް ހުއްޓާލާފައި އޮތުމަށްފަހު އެމިރޭޓްސް އެއަރލައިނުން އަލުން ދަތުރުތައް ފެށިއިރު ފަސިންޖަރުންނާއި އަދި ކުރޫއިންގެ ސަލާމަތާއި ރައްކާތެރިކަމަށް ގިނަ ފިޔަވަޅުތަކެއް އަޅާފައިވާނެކަމަށް އެ އެއަރލައިނުން ބުނެއެވެ. އެ އެއަރލައިނުން ދަތުރުކުރާ ކޮންމެ ފަސިންޖަރަކަށް ހިލޭ ހައިޖީން ކިޓެއް ދޭނެކަމަށް އެއަރލައިނުން ބުނެއެވެ. މި ކިޓްގައި ހިމެނެނީ ފޭސް މާސްކާއި، އަންގިއާއި، އެންޓިބެކްޓީރިއަލް ވައިޕްސްއާއި، ހޭންޑް ސެނިޓައިޒަރއެވެ.\nއަންގިއާއި ފޭސްމާސްކު އެއަރޕޯޓުގެ ތެރޭގައި ބޭނުންކުރަން ޖެހޭއިރު ފުލައިޓްގެ ތެރޭގައި ފޭސް މާސްކު ކޮންމެހެންވެސް ބޭނުންކުރަންޖެހޭނެކަމަށް އެމިރޭޓްސްއިން ބުނެއެވެ.\nދުބާއީ އިންޓަނޭޝަނަލް އެއަރޕޯޓްގައި މިހާރު ވަނީ ސަލާމަތާއި ރައްކާތެރިކަމުގެ ގިނަ ފިޔަވަޅުތަކެއް އަޅާފައެވެ. އޭގެތެރޭގައި ހަށިގަނޑުގެ ފިނިހޫނުމިން ބެލުމަށް ތާމަލް ކެމެރާ ވަނީ ބަހައްޓާފައެވެ.\nއެމިރޭޓްސްގެ އިތުރުން ބައިނަލްއަޤްވާމީ އެހެން އެއަރލައިންތަކުންވެސް އަންނަނީ ސަލާމަތީ ފިޔަވަޅުތަކާއެކު އަލުން ދަތުރުތައް ފަށަމުންނެވެ.


ބ. އަތޮޅުގައި ހިންގަމުން އަންނަ ދުސިތު ތާނީ ރިސޯޓު 63 މިލިއަން ޑޮލަރަށް ވިއްކާލައިފި އެވެ.\nދުސިތު ތާނީ ޕަބްލިކް ކޮމްޕެނީ ލިމިޑެޓަކީ ހޮޓެލް އެންޑް ޕްރޮޕަޓީ ޑިވެލޮޕްމެންޓް ދާއިރާއިން ތައިލެންޑުގައި ނަން މަޝްހޫރު ކުންފުންޏެކެވެ. ދުސިތު ތާނީ ރިސޯޓު ވިއްކާލާފައިވަނީ މައި ކުންފުނީގެ ދަށުން ހިންގާ ކުންފުންޏެއް ކަމުގައިވާ ދުސިތު ތާނީ ފްރީހޯލްޑް އެންޑް ލީސްހޯލްޑް ރިއަލް އެސްޓޭޓް އިންވެސްޓްމެންޓް ޓްރަސްޓަށެވެ.\nދުސިތު ތާނީގެ ސަބްސިޑަރީ ކުންފުނީގެ ދަށަށް އެ ރިސޯޓު ބަދަލު ކުރީ އެ ސަބްސިޑާރީ ކުންފުނީގެ އާމްދަނީ އިތުރުކޮށް ހިއްސާދާރުންނަށް ލިބޭ ފައިދާ ބޮޑު ކުރުމަށެވެ. އަދި ދެމެހެއްޓެނިވި ނިޒާމެއްގެ ތެރެއިން ކުންފުންނަށް ފައިދާ ހޯދާ ދިނުމާއި ކުންފުނި އިތުރަށް ފުޅާ ކުރުމަށް ފަހި ކުރުމަށް ކަމަށް ދުސިތު ތާނީ ޕަބްލިކް ކޮމްޕެނީ ލިމިޑެޓުން ބުނެފައިވެ އެވެ.\nދުސިތު ތާނީ މޯލްޑިވްސް ރިސޯޓުގެ އަގު 72 މިލިއަން ޑޮލަރަށް އަރަ އެވެ. މި ގެނެވުނު ބަދަލާ އެކު ދުސިތު ތާނީގެ މައި ކުންފުންޏާއި ސަބްސިޑަރީއަށް ވެސް ބޮޑު ފައިސާއެއް ކުރާނެ ކަމަށް އެކުންފުނިން ގަބޫލުކުރެ އެވެ.\nމި ލަގްޒަރީ ރިސޯޓުގައި 94 ވިލާ ހިމެނޭ އިރު ފަސް ރެސްޓޯރެންޓާއ ކިޑްސް ކްލަބެއްވެސް ހިމެނެ އެވެ.


Report: Muhimmu baeh kankamah adhives halleh neiy | Mihaaru\nޓޫރިޒަމް ދުވަސް ފާހަގަކުރުމުގެ ގޮތުން އެއާޕޯޓްގައި ޓޫރިސްޓުންނަށް ހަދިޔާއެއް ދެނީ: ޓޫރިޒަމް ދާއިރާގައި ދިވެހިންނަށް ހުރި ފުރުސަތުތައް ގިނަ ކުރަން ޖެހޭ -- ފޮޓޯ/މިހާރު\n16 ސެޕްޓެމްބަރ 2020 - 08:556comments\nމަސައްކަތްތެރިންގެ ހައްގުތަކުގެ ވާހަކައަށް ނިމުމެއް ނެތެވެ. މަސައްކަތްތެރިންނަށް ގާނޫނުން ކަށަވަރުކޮށްދޭ ހައްގުތައް ނުދީ، ހިފެހެއްޓުމުން ފެށިގެން ދިވެހިންނަށް ވުރެ ބިދޭސީންނަށް ގިނަ ދާއިރާތަކުން އިސްކަން ދިނުމާއި އެ މީހުންގެ ނުފޫޒުގެ ސަބަބުން ދިވެހިން ކުރިމަތިލާން ޖެހޭ ތަފާތު ކުރުންތަކަކީ ގާނޫނުގައި ކިތަންމެ ސާފުކޮށް ލިޔެފައި އޮތަސް ހައްލު ނުގެނެވި، އަބަދުހެން އިވިއިވި ހުންނަ ޝަކުވާތަކެވެ.\nވަޒީފާއާ ބެހޭ ގާނޫނަށް ބޮޑެތި އިސްލާހުތަކެއް ގެނެސް، ރައްޔިތުންގެ މަޖިލީހުން ފާސްކުރި ބިލަށް ވެސް ބޮޑެތި ބަހުސްތަކާއި ގިނަ ފާޑުކިޔުން އަމާޒުވި އެވެ. އެ ބިލް ސަރުކާރުން މަޖިިލީހަށް ފޮނުވި ހިސާބުން ފެށިގެން އުފެދުނު ބައެއް ފާޑުކިއުންތައް އަމާޒުވީ ވިޔަފާރިވެރިންގެ ނުފޫޒުގައި މަސައްކަތްތެރިންގެ ހައްގުތައް ގެއްލުވާލަން އުޅުމުގެ ކަންބޮޑުވުމެވެ. ބޮޑެތި ބަދަލުތަކާ އެކު އެ ބިލް ފާސްކުރިޔަސް، ގިނަ ކަންބޮޑުވުންތަކަށް އަދިވެސް މުޅިއަކުން ހައްލެއް ނެތެވެ.\nޒަމާނުއްސުރެން ރާއްޖޭގައި އެންމެ ބޮޑީ ޓޫރިޒަމް ދާއިރާގައި ދިވެހިންނަށް ފުރުސަތު މަދުވެ، ތަފާތު ކުރުމުގެ ކަންބޮޑުވުމެވެ. ޓޫރިޒަމް ދާއިރާގެ ވިޔަފާރިތަކުގައި މަދުވެގެން 45 ޕަސެންޓް ދިިވެހި މުވައްޒަފުން ތިބެން ޖެހޭ ގޮތަށް 2012 ގައި ސަރުކާރުން ކަނޑައެޅިޔަސް، އެކަން ތަންފީޒެއް ނުކުރެ އެވެ. މަޖިލީހަށް ޓޫރިޒަމް މިނިސްޓްރީން ހިއްސާކުރި މައުލޫމާތު ބުނާ ގޮތުން ރާއްޖޭގެ 42 ޕަސެންޓް ރިސޯޓްތަކުގައި އެ އަދަދަށް ދިވެހި މުވައްޒަފުންނެއް ނެތެވެ. މިކަމަށް އެއްވެސް ފިޔަވަޅެއް އެޅެން ނެތުމުގެ އިތުރަށް، މިހާރު ހުސްކޮޮށް ހުރި ވަޒީފާތައް ދިވެހިންނަށް ދޭން މަޖުބޫރުކުރުމުގެ ވިސްނުމެއް ވެސް ސަރުކާރުގައި ނެތް ކަމަށް މަޖިލީހުގެ އިޖްތިމާއީ ކޮޮމެޓީއަށް ސަރުކާރުން ދިން މައުލޫމާތުގައި ބުނެފައިވެ އެވެ.\nވަޒީފާއާ ބެހޭ ގާނޫނަށް ގެނައި އިސްލާހުން ވެސް އެކަމަށް ހައްލެއް ނުދެއްކި އެވެ. ދިވެހިންނަށް ފުރުސަތު އިތުރުކުރަން ގާނޫނަކުން ލާޒިމްކުރަން ގޮވާލި ގޮވާލުންތަކާ ގުޅިގެން އެ ބިލުން ގެނައީ ރަމްޒީ އިސްލާހެވެ. އެ އިސްލާހު އޮތް ގޮތުން 60 ޕަސެންޓް ދިވެހި މުވައްޒަފުން ބައިތިއްބަން ލާޒިމްވަނީ 50 މީހުންނަށް ވުރެ ގިނަ މުވައްޒަފުން ގެންގުޅޭ ތަންތަނުގެ ސީނިއަ މެނޭޖްމަންޓް ވަޒީފާތަކުގައި އެކަންޏެވެ.\nމިގޮތަށް ހެދުމުން ކުރިއަށް ވުރެ ބޮޑަށް ދިވެހިންނަށް ވަޒީފާގެ ފުރުސަތު ހަނިވުމުގެ ފުރުސަތު ބޮޑެވެ. އެއީ ސީނިއަ މެނޭޖްމަންޓް 60 ޕަސެންޓް ދިވެހިންނަށް ދިނަސް، ދަށް މަގާމުތަކުގެ ހުރިހާ ވަޒީފާތަކެއް ވެސް ބިދޭސީންނަށް ދޭން އެއްވެސް ހުރަހެއް ނެތުމުންނެވެ. ނަތީޖާއަކީ ޓޫރިޒަމް މިނިސްޓްރީން ކަނޑައަޅާފައި އޮތް 45 ޕަސެންޓްގެ މިންގަނޑުގެ ބޭނުން ވެސް އެއްކޮށް ކެނޑުމެވެ. މަޖިލީހުގެ ހެޔޮ ނިޔަތެއް އޮތް ނަމަ، އެ މާއްދާ އޮންނަން ޖެހޭނީ ސީނިއަ މެނޭޖްމަންޓް ވެސް ހިމެނޭ ގޮތަށް ޖުމްލަ ވަޒީފާތަކުގެ 60 ޕަސެންޓް ދިވެހިންނަށް ދޭން ޖެހޭ ގޮތަށެވެ.\nސީނިއަ ވަޒީފާތަކަށް ވުރެ ދިވެހިން ގިނައިން އުޅެނީ ވެސް އެއަށް ވުރެ ދަށް ވަޒީފާތަކުގަ އެވެ. އެހެންކަމުން މިހާރު މި އޮތް ގޮތުން، އެއް ބައެއްގެ ނަޒަރުގައި، މި އިސްލާހު ކުރިއަށް ވުރެ ގޯސްވުމުގެ ފުރުސަތު ވެސް އެބަ އޮތެވެ.\nއެންމެ ބޮޑު މައްސަލައަކީ އެ މާއްދާއަށް އަމަލު ކުރަން ދީފައި އޮތް ދިގު މުއްދަތެވެ. އެ ބިލް އޮތް ގޮތުން ސީނިއަ މެނޭޖްމަންޓް ވަޒީފާތަކުގެ 60 ޕަސެންޓް ދިވެހިންނަށް ދޭން ލާޒިމްވާނީ އެ އިސްލާހަށް އަމަލު ކުރަން ފަށާތާ ފަސް އަހަރު ފަހުން 2025 ގަ އެވެ. އެ މުއްދަތުގެ ތެރޭގައި ރައްޔިތުންގެ މަޖިލިހުން އެ އިސްލާހު އުވާނުލާނެ ކަމުގެ ޔަގީން ކަމެއް ވެސް ނެތެވެ. މި މުއްދަތު ދެ އަހަރަށް ކުރުކުރަން ކެންދޫ ދާއިރާގެ މެމްބަރު އަލީ ހުސައިން ހުށަހެޅުއްވި އިސްލާހު ފާހެއް ނުވި އެވެ. އަދި ވަކި ފެންވަރެއްގެ ވަޒީފާއަކަށް ބެލުމެއް ނެތި، ރިސޯޓްތަކާއި ސަފާރީތަކުގެ ޖުމްލަ ވަޒީފާތަކުގެ 60 ޕަސެންޓް ވަޒީފާ ދިވެހިންނަށް ދޭން ލާޒިމް ކުރަން އޭނާ ހުށަހެޅުއްވި އިސްލާހަށް ވެސް މަޖިލީހުން ބުނީ ނޫނެކޭ އެވެ.\nމާލީ ހާލަތު ދަށްވުމުން ނުވަތަ ވިޔަފާރިއަށް އަންނަ ބަދަލަކުން މުވައްޒަފުން މަދުކުރަން ޖެހުމަކީ ވަޒީފާއިން ވަކިކުރަން އެކަށީގެންވާ ސަބަބެއް ކަމަށް ވަޒީފާއާ ބެހޭ ގާނޫނުގައި ލިޔުނީ އަލަށެވެ. ކުރިން އޮތީ ރިޑަންޑަންސީއާ ބެހޭ ގޮތުން މަތީ މަރުހަލާގެ ކޯޓުތަކުން ނިންމާފައިވާ ނިންމުންތަކެކެވެ. މިއީ އޭގެ ޒާތުގައި ދެކޮޅަށް ބަހުސް ކުރެވެން އޮތް ބޮޑު މައުލޫއުއެކެވެ. މާލީ ހާލަތު ދަށްވީ ކަމަށް ބުނެ ރިޑަންޑަންސީގެ ނަމުގައި ހަމައެއްލަމައެއް ނެތި މީހުން ވަކިކުރާ ކުރުން އެއްކޮޅުގައި އޮތްއިރު ވިޔަފާރިތަކަށް ލިބޭ ގެއްލުމަކީ އަނެއް ކޮޅެވެ. ނަމަވެސް ކޮވިޑް-19އާ ގުޅިގެން އިގްތިސާދު ދަށްވެފައިވާ ދަނޑިވަޅެއްގައި މިފަދަ އިސްލާހެއް ގެނައީ އުސޫލުތަކުން ބޭރުން މުވައްޒަފުން ވަކިކުރަން ގާނޫނީ ހުއްޖަތެއް ބަޔަކަށް ހޯދައިދޭން ކަމަށް އެއް ބަޔަކު ތުހުމަތުކުރެ އެވެ.\nސަލާމުގެ ޗުއްޓީގެ ގޮތުގައި ވަޒީފާއާ ބެހޭ ގާނޫނުގެ ދަށުން އަހަރަކު ލިބޭ 30 ދުވަހުގެ ތެރެއިން 15 ދުވަހަށް މެޑިކަލް ސެޓްފިކެޓް ހުށަހަޅަން ޖެހޭ ގޮތަށް އެ ބިލުން މިހާރު ވަނީ ބަދަލު ގެނެސްފަ އެވެ. ސަލާމް ބުނާ ކޮންމެ ދުވަހަކަށް މެޑިކަލް ސެޓްފިކެޓް ހުށަހަޅަން ޖެހޭ ގޮތަށް ބިލުގައި އޮތުމުން އަމާޒުވި ފާޑުކިޔުންތަކާ ހެދި މަޖިލީހުގެ ކޮމެޓީން އެ ބަދަލު ގެނަޔަސް، ގިނަ ބަޔަކު އަދިވެސް ގަބޫލުކުރަނީ ސަލާމް ބުނުމުގެ ހައްގުގެ ބޭނުން ކުރަން މެޑިކަލް ސެޓްފިކެޓް ހުށަހަޅަން ޖެހޭ ގޮތަށް ހެދުމަކީ ބޭއިންސާފެއް ކަމަށެވެ.\nމުވައްޒަފުން އެދުވަހެއްގެ މަސައްކަތު ގަޑި ނިންމުމަށް ފަހު ރަށަށް ދާން ބޭނުންވާ ނަމަ، "ނައިޓަށް ދިއުމު"ގެ ފުރުސަތު ދޭން ބިލުގައި ހިމަނާފައި އޮތް މާއްދާއަކީ އެންމެ ފާޑުކިޔުން ބޮޑުވި މައްސަލަ އެވެ. ރިސޯޓްތަކުގައި އުޅޭ މުވައްޒަފުންނަށް ޚާއްސަކުރި މި މާއްދާއަކީ ވަޒީފާ ދޭ ފަރާތަށް އެއްވެސް ކަމެއް ލާޒިމްކުރާ މާއްދާއެއް ނޫނެވެ. ބިލުގައި އެ މާއްދާ އޮތީ ޑިއުޓީ ނިމުމުން މުވައްޒަފުން އަމިއްލައަށް ރަށަށް ދިއުމުގެ އިންތިޒާމް ހަމަޖައްސާ ނަމަ، އެކަމަށް ވަޒީފާ ދޭ ފަރާތުން ހުރަސް އަޅައިގެން ނުވާނެ ކަމަށެވެ. ވަރަށް މަދު ރިސޯޓްތަކަކުން ނޫނީ މިކަމަށް ހުރަހެއް ނާޅަ އެވެ.\nމަދު ބައެއް ރިސޯޓްތަކުން އެ މީހުންގެ ޚަރަދުގައި މިހާރު ވެސް މުވައްޒަފުން ކައިރި ރަށްރަށަށް ގެންގޮސް ދިނަސް، ގިނަ ރިސޯޓްތަކުގައި އެ ފުރުސަތެއް ނޯވެ އެވެ. އަދި މިއީ ހުރިހާ ރިސޯޓަކަށް ހަމަޖެއްސޭނެ އިންތިޒާމެއް ވެސް ނޫނެވެ. މިސާލަކަށް ހދ. އަތޮޅުގެ ރިސޯޓެއްގައި މަސައްކަތް ކުރާ އައްޑު އަތޮޅުގެ މުވައްޒަފަކު ކޮންމެ ދުވަހަކު ޑިއުޓީ ނިންމުމަށް ފަހު ރޭކުރަން ރަށަށް ދެވޭނެ ގޮތެއް ނެތެވެ. ރޭކުރަން ރަށް ދިއުމުގެ ފުރުސަތު ދޭން ޖެހޭ ނަމަ، ރިސޯޓްތަކާ ކައިރި ރަށްރަށުގެ މީހުންނަށް ވަޒީފާ ނުލިބުމުގެ ފުރުސަތު ވެސް ހުޅުވޭނެ އެވެ.\nރަނގަޅު ކަންތައްތައް ވެސް އެބަ ހުރި\nބިލުގައި ރަނގަޅު ކަންތައްތަކެއް ނެތޭ ބުނެވޭކަށް ނެތެވެ. މިނިމަމް ވޭޖް ކަނޑައެޅުން އަންނަ އަހަރުން ފެށިގެން ލާޒިމް ކުރުމަކީ މި ބިލުން މަސައްކަތްތެރިންނަށް ލިބޭނެ އެންމެ ބޮޑު ހިތްހަމަޖެހުމެވެ. މިނިމަމް ވޭޖް ކަނޑައެޅުމުގެ އަލި މަގެއް ނުފެނި، އޭގެ ބަހުސްތަކެއް ހިނގަމުން ދިއުމަށް ފަހު ފާސްކުރި ބިލް އޮޮތް ގޮތުން އެ ބިލް ގާނޫނަކަށް ވާތާ 30 ދުވަހުގެ ތެރޭގައި މިނިމަމް ވޭޖް ބޯޑު އެކުލަވާލައި، ދިވެހިން އެންމެ ގިނައިން މަސައްކަތް ކުރާ ނުވަ ދާއިރާއަކުން މިނިމަމް ވޭޖް ކަނޑައަޅައި އަންނަ އަހަރު ނިމުމުގެ ކުރިން މިނިމަމް ވޭޖް ތަންފީޒު ކުރަން ފަށަން ލާޒިމްވާނެ އެވެ. އެކަމަކު ބިދޭސީންނަށް މިނިމަމް ވޭޖް ތަންފީޒުވާނީ ދެ އަހަރު ފަހުންނެވެ.\nމުވައްޒަފުންނަށް ސާވިސް ޗާޖް ނުދިނުމުގެ ޝަކުވާއަށް އެ ބިލުން ގެނެސްދޭ ހައްލަކީ ކޮންމެ މަހެއްގެ ސާވިސް ޗާޖް ޖެހިގެން އަންނަ މަސް ނިމުމުގެ ކުރިން ބަހަން ޖެހޭ ގޮތް ހެދުމުގެ އިތުރަށް، ގަވާއިދުން ސާވިސް ޗާޖް ނުދޭ ފަރާތްތައް އެއް ލައްކަ ރުފިޔާއަށް ވުރެ ބޮޑު ނޫން އަދަދަކުން ޖޫރިމަނާ ކުރުމުގެ ބާރު ދިނުމެވެ. މިހާރު ގާނޫނު އޮތް ގޮތުން އެކަމަށް ވަކި ފިޔަވަޅެއް އެޅޭނެ ގޮތަކަށް ނޯވެ އެވެ.\nމީގެ އިތުރުން ސާވިސް ޗާޖްގެ ގޮތުގައި ދިން އަދަދު ގަވާއިދުން ބެލެހެއްޓުމާ އެކު ކޮންމެ ދެ އަހަރުން އެއް އަހަރު ލޭބާ ރިލޭޝަންސް އޮތޯރިޓީ (އެލްއާރުއޭ) އަށް އޭގެ ތަފްސީލުތައް ފޮނުވަން އެ ބިލުން ލާޒިމް ކުރެ އެވެ.އެ މުއްދަތު ހަމަނުވިޔަސް، އެލްއާރުއޭ އިން އެ މައުލޫމާތު ބޭނުންވާ ކޮންމެ ވަގުތަކު އެ ތަފްސީލުތައް ދިނުން ލާޒިމްކުރުމާއި އެކަމަށް ދެކޮޅު ހަދާ ފަރާތްތައް 50،000ރ. އަށް ވުރެ ބޮޑު ނޫން އަދަދަކުން ޖޫރިމަނާ ކުރެވޭ ގޮތަށް ވެސް ހިމަނާފައިވެ އެވެ.\nއެއް ގައުމެއްގެ އެއް ލައްކައަށް ވުރެ ގިނަ މީހުން ރާއްޖޭގެ ވަޒީފާގެ ބާޒާރުގައި އެއް ވަގުތަކު ނުގެންގުޅެވޭ ގޮތަށް ހެދުމަކީ ވެސް، ރަނގަޅު ބަދަލަކަށް ވެދާނެ އެވެ.\nމުވައްޒަފުން ބައިތިއްބަން ހަމަޖައްސާ ތަންތަނުގައި ހުންނަން ޖެހޭ މިންގަނޑެއް ކަނޑައެޅުމަކީ ވެސް އެ ބިލުގައި އަންނަ މުހިންމު ބަދަލެކެވެ.\nމިކަންކަން ގާނޫނުގައި ކިތަންމެ ސާފުކޮށް ލިޔުނަސް، އޭގެ ހިތްހަމަޖެހުން ނެތީ ތަންފީޒު ކުރުމާ ހަމައިންނެވެ. ވަޒީފާއާ ބެހޭ ގާނޫނަށް 12 އަހަރު ވުރެ ގިނަ ދުވަސް ވީއިރު ވެސް އެ ގާނޫނުގައި މިހާރު ބަޔާންކުރާ ހައްގުތައް މުވައްޒަފުންނަށް ނުލިބި އޮތްކަމަކީ އިއްޔެ ނުވަތަ މިއަދަކު ދައްކާ ވާހަކައެއް ނޫނެވެ. އެއްވެސް ސަރުކާރަކަށް އެކަން ރަނގަޅަށް ބެލި، ފިޔަވަޅު އެޅިފައެއް ނުވެ އެވެ. ދެން ވެސް އެކަން ރަނގަޅަށް ބެލޭނެ ކަމުގެ އެއްވެސް އުއްމީދެއް ގިނަ ބަޔަކަށް ނެތެވެ.\nވަޒީފާއާ ބެހޭ ގާނޫނަށް ގެނައި އިސްލާހުތަކުގައި މިނިމަމް ވޭޖް ފަދަ މުހިންމު ކަންތައްތަކެއް ހިމެނުނަސް، ވަޒީފާގެ ފުރުސަތުތައް ދިވެހިންނަށް ފުޅާކޮށް ދޭން ލާޒިމް ކުރުމުގައި މަޖިލިސް ފަހަތު ފަޔަށް އޮތީ ބުރަވެފަ އެވެ.\nއިތުރު ލިޔުންތައް ރައްޔިތުންގެ މަޖިލިސް ވަޒީފާ ވަޒީފާ ނުލިބުން މަސައްކަތްތެރިންގެ ހައްގުތައް


އެމްޕީ ސައުދު ކުދިކޮށް ކޮށާލާނެކަމަށް ބުނެފި - އިބޫ އަށް ހަމަލާދޭން މަސައްކަތްކޮށްފި- ވީކޮންކަމެއް؟\nރާއްޖޭގައި މިހާރު ކުރިއަށް ގެންދާ ސިޔާސީ ހަރަކާތްތަކުގެ ތެރެއިން ވިލިނިގިލި ދާއިރާގެ މެންބަރު ސައުދު ހުސައިން ކުދިކުދިކޮށް ކޮށާލާނެ ކަމަށް ވަނީ ބުނެފައެވެ. ސައުދު ކުދިކުދިކޮށް ކޮށާލާނެ ކަމަށް ބުނީ ޕީޕީއެމުން ވިލިގިލީގައި ބޭއްވި އެޕާޓީގެ ރަސްމީ ބައްދަލުވުމެއްގައި ލައިވްކުރުމުގެ އިތުރުން ފުލުހުންނަށް އަޑުއިއްވައެވެ.\nގުޅިފައިވާ ކޯލިޝަނުގެ ރިޔާސީ ކެންޑިޑޭޓް އިބްރާހީމް މުޙައްމަދު ޞާލިޙް (އިބޫ) ރައްޔިތުންނާއި ބައްދަލުކުރެއްވުމަށް އިއްޔެ ހުޅުމާލެއަށް ވަޑައިގަތުމުން ޕީޕީއެމްގެ ބައްދަލުވުންތަކުން ފެންނަ ބައަކު ވަނީ އިބޫއަށް ހަމަލާދޭން މަސައްކަތްކޮށްފައެވެ.\nއިބޫއަށް ހަލާދޭން މަސައްކަތްކުރި މީހުންގެ ތެރޭގައި ސަރުކާރުގެ ކުންފުންޏެއް ކަމަށްވާ އެޗްޑީސީގެ މުވައްޒިފުން ހިމެނޭކަމަށްބުނެ އެކަމުގެ ހެކިތައް ވެސް އިއްޔެ ސޯޝަލް މީޑިއާގައި ބައެއް ފަރާތްތަކުން ވަނީ ހާމަކޮށްފައެވެ. އައިޑީ ކާޑުގެ މައުލޫމާތާއި ދިރިއުޅޭ އެޑްރެސް ވެސް ވަނީ ހާމަކޮށްފައެވެ.\nޓެރަރިޒަމުގެ މިފަދަ އަމަލުތައް ތަކުރާރުކުރަމުން ގެންދާއިރުވެސް މިއިން އެއްވެސް ކަމަކާއި ގުޅިގެން އެޅުނު ޤާނޫނީ އެއްވެސް ފިޔަވަޅެއް އަދި މިހައިތަނަށް އެނގެން ނެތްކަން ފާހަގަކުރެވެއެވެ.


SunOnline: IKEA in muvazzafunnah jaasoosu kurumun 1 million dollarun joorimanaakoffi\nއައިކިއާއިން މުވައްޒަފުންނަށް ޖާސޫސު ކުރުމުން 1 މިލިއަން ޑޮލަރުން ޖޫރިމަނާކޮށްފި\nރުގިއްޔާ މުހައްމަދު މޫސާ 16 Jun 2021, 11:20\nފްރާންސުން ވަނީ އެގައުމުގައި ހުރި އައިކިއާގެ ސަބްސިޑަރީ މިލިއަން ޑޮލަރުން ޖޫރިމަނާކޮށްފަ -- ފޮޓޯ: އޭއެފްޕީ\nޕެރިސް (ޖޫން 16): ސްވިޑެންގެ ފަރުނީޗަރު ކުންފުނި އައިކިއާގެ ފްރާންސް ސަބްސިޑަރީން އެ ކުންފުނީގެ މުވައްޒަފުންނަށް ޖާސޫސު ކުރިކަން ސާބިތުވުމުން، އެ ކުންފުނި އެއް މިލިއަން ޑޮލަރުން ޖޫރިމަނާކޮށްފި އެވެ.\nފްރާންސުގައި ހުންނަ އައިކިއާގެ ސަބްސިޑަރީ ޖޫރިމަނާ ކުރީ، 2009 އާއި 2012އާ ދޭތެރޭ މުވައްޒަފުންގެ ޒާތީ މައުލޫމާތު ގަވާއިދާ ހިލާފަށް ހޯދި މައްސަލައެއްގަ އެވެ. އެގޮތުން އެ ކުންފުނީގެ ވަޒީފާތަކަށް މީހުން އައްޔަން ކުރުމުގެ ކުރިން އެމީހުންނާ ބެހޭ މައުލޫމާތު ހޯދުމާއި މުވައްޒަފުން އުޅޭ ނޫޅޭ ގޮތް ބެލުމަށް ޕްރައިވެޓް އިންވެސްޓިގޭޓަރުންނާއި ފުލުސް އޮފިސަރުންތަކެއްގެ އެހީ ހޯދިކަން ޝަރީއަތުގައި ހާމަވި އެވެ. އެ ކުންފުނިން ހޯދި މައުލޫމާތުތަކުގެ ތެރޭގައި މުވައްޒަފުންގެ ބޭންކް އެކައުންޓު ރެކޯޑުތަކާއި ކުށުގެ ރެކޯޑުތައް ހިމެނެ އެވެ.\nއޭއެފްޕީން ރިޕޯޓު ކުރި ގޮތުގައި އޭރު އައިކިއާއިން ޕްރައިވެޓް އިންވެސްޓިގޭޓަރުންނަށް ހޭދަ ކުރި މިންވަރު އަހަރަކު 727,890 ޑޮލަރަށް އެރި އެވެ. އަދި އެ ކުންފުނިން ޖާސޫސު ކުރި މީހުންގެ އަދަދު 400އަށް އަރާނެ ކަމަށް ޕްރޮސެކިއުޓަރުން ވިދާޅުވި އެވެ.\nއެ މައްސަލަގައި ފްރާންސުގެ ކޯޓުން ދައުވާ ކުރި 15 މީހުންގެ ތެރޭގައި އައިކިއާ ފްރާންސުގެ އެކްޒެކެޓިވް މަގާމުތަކުގައި ތިބި މީހުންނާއި ވަކި ފިހާރަތަކުގެ މެނޭޖަރުން ހިމެނެ އެވެ. އަދި ސިއްރު މައުލޫމާތު އެ ކުންފުންޏާ ހިއްސާ ކުރި ކަމުގެ ދައުވާ ހަތަރު ފުލުސް އޮފިސަރަކަށް ކުރި އެވެ.\nއެ މައްސަލައިގައި އައިކިއާ ފްރާންސް ޖޫރިމަނާ ކުރުމުގެ އިތުރުން އެ ކުންފުނީގެ ކުރީގެ ސީއީއޯ 60،500 ޑޮލަރުން ޖޫރިމަނާ ކޮށް، ދެ އަހަރަށް ޖަލަށް ލާން ހުކުމް ކުރި އެވެ. ނަމަވެސް އެ ޖަލު ހުކުމް ސަސްޕެންޑުކޮށްފައި ވުމުން އޭނާ އެ ހުކުމް ތަންފީޒު ކުރަން ނުޖެހޭނެ އެވެ.\nއައިކިއާގެ ޕޭރެންޓް ކުންފުނި ކަމަށްވާ އިންކާ ގުރޫޕުން ވަނީ އައިކިއާ ފްރާންސުގެ އަމަލުތައް ކުށްވެރިކޮށް، މާފަށް އެދިފަ އެވެ. އަދި އެފަދަ ކަމެއް އަލުން ނުހިނގާނެކަން ޔަގީން ކުރުމަށް އެކްޝަން ޕްލޭނެއް އެކުލަވާލާފައިވާ ކަމަށް ބުނެފަ އެވެ.


Covid-19: UK Gai Usoolu Thakaai Hilaafuvaa Meehun 12000 Dollar In Joorimanaa Kuranee - Vaguthu\nކޮވިޑް-19: އިނގިރޭސިވިލާތުގައި އުސޫލުތަކާއި ޚިލާފުވާ މީހުން 12000 ޑޮލަރުން ޖޫރިމަނާކުރަނީ\n1 އަހަރު ކުރިން ( ސެޕްޓެމްބަރު 21, 2020 )\nއިނގިރޭސިވިލާތުގައި ކޮވިޑް-19 އާއި ގުޅިގެން އަމަލުކުރަމުންދާ އުސޫލުގެ ދަށުން، އަންގާ އެންގުންތަކަށް ކިޔަމަން ނުވާ ފަރާތްތަކަށް ހަރުކަށި އަދަބު ދިނުމަށް އެޤައުމުގެ އިދާރާތަކުން ނިންމައިފިއެވެ.\nމިކަމާއި ގުޅިގެން އޮފިޝަލުން ނޫސްތަކުގައި ބުނެފައިވަނީ، ކޮވިޑް-19 އަށް ފައްސިވެގެން އެޤައުމުގައި "ސެލްފް އައިސޮލޭޝަނަށް" ފޮނުވާފައިވާ މީހުން، އެންގުންތަކާއި ޚިލާފުވެއްޖެ ނަމަ 12000 އެމެރިކާ ޑޮލަރުން ޖޫރިމަނާ ކުރެވޭނެ ކަމަށެވެ. އަދި ކޮވިޑް-19 އާއި ގުޅިގެން ދެހަފްތާގެ މުއްދަތަކަށް ކަރަންޓީނުކޮށްފައިވާ މީހުން، އުސޫލާއި ހިލާފުވެއްޖެ ނަމަ، ފުރަތަމަ ފަހަރު 1200 ޑޮލަރުން ޖޫރިމަނާކުރުމަށް ނިންމާފައިވާ ކަމަށް އެފަރާތްތަކުން ބުނެފައި ވެއެވެ.\nހަމަ އެހެންމެ ކަރަންޓީނުގެ އުސޫލާއި ދެވަނަ ފަހަރެއްގެ މަތީން ޚިލާފުވާ މީހުންވެސް 12000 އެމެރިކާ ޑޮލަރުން ޖޫރިމާ ކުރުމަށް ވަނީ ނިންމާފައެވެ.\nއިނގިރޭސިވިލާތުގައި ކޮވިޑް-19 އާއި ގުޅިގެން އަޅާފައިވާ ފިޔަވަޅުތައް އިތުރަށް ހަރުކަށިކޮށްފައި މިވަނީ، އެޤައުމުގައި ބަލި ފެތުރޭ މިންވަރު އިންތިހާއަށް އިތުރުވަމުން އަންނަ ދަނޑިވަޅެއްގައެވެ. އިދާރާތަކުން ބުނެފައިވާ ގޮތުން އެޤައުމަށް މިހާރު އަރަމުން ދަނީ ކޮވިޑް-19 ގެ ބަލިމަޑުކަމުގެ ނުރައްކާ ބޮޑު ދެވަނަ ރާޅެވެ.\nއެހެންކަމުން ކުރިޔަށް އޮތް ދުވަސްތަކުގައި، މީގެ ކުރިން ބަލީގެ ނުރައްކާ ނެތް މިންވަރަށްވުރެ އިތުރުވެ، އިނގިރޭސިވިލާތުގެ ހާލަތު ވަރަށް ބޮޑަށް ގޯސް ވެދާނެކަމުގެ ބިރު އޮތްކަމަށް ސިއްޙީ ތަޖުރިބާކާރުން އަންނަނީ ވިދާޅުވަމުންނެވެ.\nއިނގިރޭސިވިލާތުގެ ސަރުކާރުން ވަނީ، ކޮވިޑް-19 އާއި ގުޅިގެން ގޭގައި އައިސޮލޭޓް ކުރާ، މަދުން އާމްދަނީ ލިބޭ މީހުންނަށް 600 އެމެރިކާ ޑޮލަރުގެ އެލަވެންސެއް ދިނުމަށް ނިންމާފައެވެ. މިގޮތަށް ނިންމާފައިވަނީ، އައިސޮލޭޝަނުގެ ސަބަބުން ދިރިއުޅުމުގެ ޒަރޫރީ ކަންކަން ފުރިހަމަކުރުމަށް އެޅިދާނެ ހުރަހަކަށްޓަކައެވެ.\nއިނގިރޭސިވިލާތުގެ ހާލަތު ދުވަހެއް ދުވަހަކަށް ގޯސްވަމުން އަންނައިރު، އެޤައުމު އަނެއްކާވެސް ދިގު ފުރަބަންދަކަށް ގެންދަން ތައްޔާރުވަމުން އަންނަ ކަމުގެ އަޑުތައް މިހާރު ވަނީ ފެތުރިފައެވެ. އެޤައުމުގެ ބޮޑުވަޒީރު، ބޮރިސް ޖޯންސަން ވެސް ވަނީ، ބަލި ފެތުރޭ މިންވަރަށް ހިފެހެއްޓުމެއް ނާންނަ ނަމަ ފުރަބަންދު ކުރުން ނޫން ގޮތެއް ނޯންނާނެ ކަމަށް ވިދާޅުވެފައެވެ.\nފާއިތުވެދިޔަ ދުވަސްތަކުގައި އިނގިރޭސިވިލާތުން ފައްސިވާ މީހުންގެ އަދަދު ވަނީ ރެކޯޑް މިންވަރަކަށް އިތުރުވެފައެވެ. މިގޮތުން އިއްޔެވެސް އިތުރު އެތައް ހާސް ބަޔަކު ހިމެނޭހެން އެޤައުމުން ބަލި ޖެހުނު މީހުންގެ ޖުމްލަ އަދަދު މިހާރު 394,257 އަށް އަރައެވެ. އޭގެތެރެއިން މިހާތަނަށް 41,777 މީހަކު މަރުވެފައި ވެއެވެ.\nސެޕްޓެމްބަރު 21, 2020 10:29\nޖުރިމަނާ ސަރުކާރު ، ރައްޔަތުން ފެލާ ސަރުކާރު. ރާނީ އިސްތިއުފާ


މެނީލާގެ އުތުރުގައިވާ ގަބުރުސްތާނުގައި އުޅޭ ކުދީންތަކެއް ކުޅެނީ\nފިލިޕީންސްގެ ވެރިރަށް މެނީލާގެ އެންމެ ބޮޑު ގަބުރުސްތާނަކީ އެ ރަށުގެ އެންމެ ފަގީރު އާއިލާތަކުގެ ތެރެއިން އެތައް ސަތޭކަ އާއިލާއެއް ދިރިއުޅޭ ތަނަކަށް ވަނީ ވެފައެވެ. ފަގީރުކަމުން ބޯހިޔާވަހި ކަމެއް ނެތް މި އާއިލާތައް ދިރިއުޅެނީ މަރުވެފައިވާ އެތައް މިލިއަން މީހުންނަކާ އެކުގަ އެވެ. ކުޑަކުޑަކުދިން ކުޅެން ގެންގުޅެނީ ގަބުރުކައްޓެވެ. މި މީހުން ނިދަނީ މަހާނަތަކުގެ މަތީގަ އެވެ. ޓިވީބެލުމާއި އެނޫންވެސް މުނިފޫހިފިލުވުމުގެ އެކި ކަންތައްތައް ވެސް މިތަނުގައި އެމީހުން ކުރެ އެވެ. ކޮންމެ ދުވަހެއްގެ ގިނަ ވަގުތުތަކެއް އެމީހުން ހޭދަކުރަނީ މަރުވެ ކުނިވަމުންދާ ހަށިގަނޑުތައް އަންދާ ނައްތާލުމުގަ އެވެ.\nމި ގަބުރުސްތާނުގައި ފިލިޕީންސްގައި ރައީސްކަން ކޮށްފައިވާ އެތައް ރައީސުންނަކާއި ފިލްމީ ތަރިން އަދި އެނޫންވެސް މަޝްހޫރު އެތައް ބަޔަކު ވަޅުލާފައި ވެއެވެ.\nގަރުނަކަށް ވުރެ ގިނަ ދުވަސް ވެފައިވާ މި ގަބުރުސްތާނުގައި މީހުން ދިރިއުޅެން ފަށާފައިވަނީ 1950 ގެ އަހަރު ތަކުން ފެށިގެންނެވެ. ލަފާ ކުރެވޭ ގޮތުގައި މިތަނުގައި 10،000 އަށް ވުރެ ގިނަ މީހުން ދިރިއުޅޭނެ އެވެ.\nގަބުރުސްތާނުގައި ކުދި ގެ އަޅައިގެން އުޅޭ އާއިލާތަކުގެ ކުދީން\nމަހާނަތަކުގެ މަތީގަޔާއި ސަންދޯއްތަކުގައި އެމީހުން ވަނީ އެމީހުންގެ ގެދޮރުއަޅާފަ އެވެ. ބައެއް މީހުން އެމީހުން ދިރިއުޅޭ ތަން ރީތި ކުރުމުގެ ގޮތުން ތަފާތު ފޮޓޯތައް ވެސް ތަތްކޮށްފައި ހުރެ އެވެ. އެތަނުގައި އެމީހުން ކައިބޮއި، ޓީވީ ބަލައި، އެއްޗެތި ހިއްކަން އަޅާ އަދި ދަރިން ގޮވައިގެން ދިރިއުޅެމުން ދެއެވެ. އެމީހުންނާއި އިންޗިއެއްހާ ދުރުގައި ގަބުރު ހުއްޓަސް އެމީޙުންގެ ފަރުވާލެއް ނެތެވެ. އަރާމު ނިންޖަކުން ނިދާ އަދި ލަވަކިޔާ ކަރޯކޭ ޖައްސާ ހަދާކަށް އެމީހުންނަކަށް އެއްވެސް ކަމަކަށް ނުވެއެވެ.\nގިނަ ބަޔަކަށް މިއީ ވަރަށް ބިރުވެރި ވާހަކައަކަށް ވެދާނެ އެވެ. ނަމަވެސް މީހުން ގިނަކަމުން ފުރިފައިވާ މި ޝަހަރުގެ އެންމެ ފަގީރުންގެ ތެރޭގައި ހިމެނޭ މި މީހުންނަށް މިއަށްވުރެ އަމާން ހިތްހަމަޖެހޭ ތަނެއް ނެތެވެ. ކުށްކުރާ މީހުން އިންތިހާއަށް އަށް ގިނަވެފައިވާ މި ޝަހަރުގައި އެންމެ ކުށްކުރުން މަދު ތަނަކީ މި ގަބުރުސްތާނު ކަމުގައި އެމީހުންނަށް ގަބޫލު ކުރެވެ އެވެ.\nގަބުރުސްތާނުގެ ތެރޭގައި އަޅާގައި ކުދި ފްލެޓްތައް\nމިތަނުގައި ދިރިއުޅޭ މީހުން އަމިއްލައަށް މިތަނުން މަސައްކަތްތައް ވެސް ހޯދައިގެން އާމްދަނީ ހޯދަ އެވެ. އެއްބަޔަކު ކުރާ ކަމަކީ މަހާނަގާ އެކި ޑިޒައިންތަކަށް ހެދުމެވެ. އަނެއް ބަޔަކު މަހާނަތައް ރާނާ މަގުބަރާތައް ހަދައިގެން ފައިސާ ހޯދަ އެވެ. އަދި ފައިސާއަށް މަހާނަތައް ބަލަހައްޓާދޭ މީހުން ވެސް ވަރަށް ގިނަ އެވެ. ވިއްސަކަށް މަހާނަ ބަލަހައްޓާދޭ މީހަކަށް އަހަރަކު 315 ޕައުންޑް ލިބެ އެވެ.\nމަރުވެފައިވާ މީހުންގެ ހަށިތައް އެންދުމުގެ މަސައްކަތް ކުރާ މީހުން ވެސް މަދެއް ނޫނެވެ. މިއީ އެހާ ހިތްހަމަޖެހޭ ވަޒީފާއެއް ނޫން ނަމަވެސް މަހާނަ ބަލަހައްޓަން ތިމާގެ މީހުން ފައިސާ ހަރަދުކުރުން ހުއްޓާލުމުން އެ ހަށިގަނޑެއް އަންދާލަން މަޖްބޫރު ވަނީ އެވެ.\nމި ގަބުރުސްތާނުން މަހާނައެއް ކުއްޔަށް ދެނީ ފަސް އަހަރުގެ މުއްދަތަކަށެވެ. އޭގެ ކުރިން ވެސް މަހާނަ ބަލަހައްޓަން ޚަރަދު ނުކުރާނަމަ އެތާގައިވާ ކަށިތައް ނަގާ އެ މަހާނައެއް ސާފުކުރެ އެވެ. ގަބުރުސްތާނުގެ އެކި ހިސާބުގައި ގޯނިގޯންޏަށް އަޅާފަޔާއި ފުނި ފުންޏަށް ޖަހާފައިވާ ކަށިތަކަކީ އެގޮތަށް ނަގާފައިވާ ކަށިތަކެވެ. މީގެތެރެއިން ބައެއް ކަށިތަކުގައި ފުޅައަޅާފައި ވެސް ހުރެ އެވެ.\nމި ގަބުރުސްތާނުގައި ފާއިތުވީ 51 އަހަރު ދިރިއުޅެމުން އަންނަ މީހަކު އިނގިރޭސި ވިލާތުގެ "ދަ ގާޑިއަން" ނޫހަށް ކިޔައިދިން ގޮތުގައި އެތަނުގައި ދިރިއުޅޭ ގިނަ މީހުންނަކީ އެއްވެސް ކަހަލަ އާމްދަނީއެއް ނުލިބޭ ފަގީރުންނެވެ. އެމީހުން ބަނޑުފުރާނަ މުއްތި ކުރަނީ އެކި ކަހަލަ ކުދިކުދި މަސައްކަތްތައް ކޮށްލައިގެންނެވެ. އެގޮތުން ކުރާ އެއް މަސައްކަތަކީ މަރުވާ މީހުންގެ އާއިލާތަކަށް މާ ވިއްކުމެވެ.\nމިތަނުގައި ދުވާލަކު މަދުވެގެން 80 މީހުން ވަޅުލަ އެވެ. އެހެންކަމުން ތަނުގައި ދިރިއުޅޭ ގިނަ މީހުންނަށް ކޮންމެވެސް ވަރަކަށް ފައިސާ ލިބެ އެވެ. ނަމަވެސް އެހެން މައްސަލައެއް މިހާރު ވަނީ ދިމާވެފަ އެވެ. ވަޅުލާނެ ޖާގަ ނެތުމެވެ. ސަހަރާ ވަނީ މުޅިން ފުރިފަ އެވެ. ބައެއް ފަހަރަށް ވަޅުލާނެ ތަނެއް ނެތިގެން ވަކިހިސާބަކުން ހަށިގަނޑު ބާއްވަފައި ދާންޖެހޭތަން ވެސް އާދެ އެވެ.\nމި ގަބުރުސްތާނުގައި ބައެއް މީހުން ފިހާރަތައް ވެސް ހަދާފައި ހުރެ އެވެ. އާންމު ދިރިއުޅުމަށް ބޭނުންވާ ވަރަށް ގިނަ އެއްޗެތި މި ފިހާރަތަކުން ލިބެ އެވެ.\nމިތަނުގައި ދިރިއުޅޭ ބައެއް މީހުންނަކީ ވަރަށް ކުޑައިރު މިތަނަށް އައިސް ދިރިއުޅުން ފަށައި ކައިވެނިކޮށް ދަރިން ލިބި އަދި މިހާރު މާމަ ކާފަ ދަރިން ވެސް ލިބިފައިވާ މީހުންނެވެ. އަދި ކުރިޔަށް އޮތް ތާނގައި މިތަން ދޫކޮށް ދިއުމުގެ ވިސްނުމެއް އެމީހުންގެ ނެތެވެ.\nމަގުތަކުގައި ދަމާފައިވާ ކަރަންޓް ނަރުތަކުން ވަގަށް ކަރަންޓް ނަގައިގެން މި މީހުން ބޭނުންކުރާއިރު އެންމެ އުނދަގޫ ކަމަކީ ފާޚާނާ ކުރެވޭނެ ގޮތާއި ސާފު ފެން ލިބޭނެ ގޮތެއް ނެތުން ކަމަށް އެތާ ދިރިއުޅޭ މީހުން ބުންޏެވެ.\nމިތަނުގައި ދިރިއުޅޭ 26 އަހަރުގެ އަންހެނަކު ބުނީ އޭނާ ދިރިއުޅެނީ މީހަކު ކުއްޔަށް ހިފާފައިވާ މަހާނައެއްގައި ކަމަށެވެ. އެތަން ބަލަހައްޓާ މީހެއްގެ ގޮތުގަ އެވެ. އެތަނުގައި އޭނާއާއެކު މަންމަ އާއި ދައްތަ އަދި ދަރިން ވެސް ދިރިއުޅެ އެވެ.\nކަރަންޓު ނުހުންނާތީ ހޫނު މޫސުމުގައި ވަރަށް އުނދަގޫކަމަށް އެ އަންހެންމީހާ ބުންޏެވެ. އެމީހުން ފެން ބޭނުން ކުރަނީ ޝަހަރުގައި ހުންނަ އާއްމުން ފެންނަގާ ވަޅުތަކުން ހަންހަމަށާއި ފުޅިފުޅިއަށް ފެން އަޅައިގެން ގެނެސްގެންނެވެ.\nމީހުން ދިރިއުޅޭ ގަބުރުސްތާނަށް ސަންދޯކެއް ވައްދަނީ\nއާއިލާގެ މަހާނައެއްގައި 19 އަހަރު ދިރިއުޅެފައިވާ އެވްލީން ކިޔާ އަންހެނަކު ބުނި ގޮތުގައި މި ގަބުރުސްތާނުގައި އޮންނަ އެންމެ ހިތްހަމަޖެހޭ އެއް ކަމަކީ ހިލޭ ބޯހިޔާވަހިކަން ލިބުމެވެ.\nކުނިވެ ފުޅައަޅާފައިވާ ގަބުރެއްގެ އަތެއް އަންދާމުގެ މަސައްކަތުގައި އުޅުނު މަދީނާ ކިޔާ އަންހެނަކު ބުނީ މަރުވެފައިވާ މީހުންނާއެކު ދިރިއުޅުމަކީ ހީކުރާހާ ބިރުވެރިކަމެއް ނޫނެވެ. މަރުވެފައިވާ އެއްވެސް މީހެއްގެ ރޫހު އެ ގަބުރުސްތާނުގައި ނޫޅޭ ކަމަށް އޭނާ ބުންޏެވެ.\n"ނަމަވެސް އަހަރެން ގަބުރެއް ކޮންނަންޏާ ފުރަތަމައިނުން ވެސް އެ ގަބުރުގެ ކިބައިން މައާފަށް އެދެން. އޭނާއަށް އުނދަގޫކުރަން ޖެހޭތީ މައާފު ކުރާށޭ އަހަރެން ބުނަން. އެއީ އިހުތިރާމް އަދާކުރުމުގެ ގޮތުން،" މަދީނާ ބުންޏެވެ.


vnews - Ameen ah kuraa dhauvaa ge hulaasaa bayaan ivvun faskoffi\nއަމީނަށް ކުރާ ދައުވާގެ ހުލާސާ ބަޔާން އިއްވުން ފަސްކޮށްފި\nކުރީގެ ޑިފެންސް މިނިސްޓަރު އަމީން ފައިސަލް މިއަދުގެ އަޑުއެހުމަށް ވަދެވަޑައިގަތުމުގެ ކުރިން ބަޔަކާ ވާހަކަދައްކަވަނީ -- ވީފޮޓޯ: ޔޫސުފް ސޮފްވާން\nކުރީގެ ޑިފެންސް މިނިސްޓަރު އަމީން ފައިސަލްގެ މައްޗަށް ދައުލަތުން އުފުލާފައިވާ ޓެރަރިޒަމްގެ ދައުވާގެ ހުލާސާ ބަޔާން ހުށަހެޅުން ފަސްކޮށްފި އެވެ.\nކްރިމިނަލް ކޯޓުގައި މިއަދު މެންދުރުފަހު 1:00 ޖެހިއިރު ކުރިއަށް ގެންދަން ތާވަލްކުރި ހުލާސާ ބަޔާން ހުށަހެޅުމުގެ އަޑުއެހުމުގައި ހުލާސާ ބަޔާން އިއްވުން ފަސްކުރީ އަމީންގެ ވަކީލު މުހައްމަދު ފައްވާޒުގެ އެދިވަޑައިގަތުމަކަށެވެ.\nޝަރީއަތުގެ މަޖިލީހުގައި ފައްވާޒު ވިދާޅުވީ އަމީންގެ މައްސަލައާއި އޭނާ ހަވާލުވީ މިއަދު ކަމަށްވާތީ ހުލާސާ ބަޔާން ތައްޔާރުކުރުމަށް އޭނާ އަށް އިތުރު ވަގުތު ބޭނުންވާ ކަމަށެވެ.\nްއަމީންގެ ވަކީލެއްގެ ގޮތުގައި ފައްވާޒު ހަމަޖެއްސީ މިމައްސަލާގައި މީގެ ކުރިން ވަކީލެއްގެ ގޮތުގައި މަސައްކަތް ކުރެއްވި މަޝްހޫރު ގާނޫނީ ވަކީލް އަބްދުﷲ ހަސީން ސަސްޕެންޑް ކޮށްފައިވާތީ އެވެ.\nހުލާަސާ ބަޔާން ހުށަހަޅަން އިތުރު ވަގުތު ބޭނުންވާ ކަމަށް ފައްވާޒު ވިދާޅުވުމުން ދައުލަތުން އެދުނީ އެއް ދުވަހެއްގައި ދައުވާގައި ހިމެނޭ ދެ ފަރާތަށް ހުލާސާ ބަޔާން ހުށަހަޅަން ފުރުސަތު ދިނުމަށެވެ. އެހެންކަމުން މައްސަލަ ބައްލަވާ ގާޒީ އިބްރާހީމް އަލީ މިއަދުގެ އަޑުއެހުން ނިންމަވާލެއްވީ ހުލާސާ ބަޔާން އިއްވަން އެކަށީގެންވާ ވަގުތު ދެއްވާނެ ކަމަށް ވިދާޅުވުމަށްފަހު އެވެ. އަދި މިމައްސަލައިގެ އަޑުއެހުމެއް ދެން ބާއްވާނެ ދުވަހެއް ފަހުން އަންގަވާނެ ކަމަށްވެސް ގާޒީ ވަނީ ވިދާޅުވެފަ އެވެ.\nހުލާސާ ބަޔާނަށް ފަހު މައްސަލަ ބައްލަވާ ގާޒީ އިތުރު ކަމެއް ސާފުކުރަން އެދިވަޑައިނުގަންނަވާނަމަ ދެން އޮންނާނީ ހުކުމް ކުރުމެވެ.\nއަމީންގެ މައްޗަށް ޓެރަރިޒަމްގެ ދައުވާ އުފުލީ ކުރީގެ ރައީސް މުހައްމަދު ނަޝީދުގެ ވެރިކަމުގައި ސިފައިން ބޭނުންކޮށްގެން މިހާރުގެ ރައީސުލްޖުމްހޫރިއްޔާ އަބްދުﷲ ޔާމީން އާރަށުގައި ހައްޔަރުކޮށްފައި ބެހެއްޓި މައްސަލާގައެވެ. ދައުވާއަށް އަމީން ވަނީ މީގެކުރިން އިންކާރުކުރައްވާފަ އެވެ.\nރައީސް ޔާމީން ހައްޔަރުކުރީ އޭރުގެ ސަރުކާރު ވައްޓާލުމަށް ރައްޔިތުންގެ މަޖިލީހުގެ މެންބަރުންނަށް ރިޝްވަތު ދެއްވި ކަމަށް ތުހުމަތުކޮށް 14 ޖުލައި 2010 ވަނަ ދުވަހުގެ ރޭގެ ވަގުތެއްގަ އެވެ. ރައީސް ޔާމީން ދޫކޮށްލީ ޖުލައި 23 ވަނަ ދުވަހު އެވެ.\nއަމީންގެ މައްޗަށް އުފުލާފައިވާ ދައުވާ ސާބިތުވެއްޖެނަމަ އޭނާގެ މައްޗަށް 10 އަހަރާއި 15 އަހަރާ ދެމެދުގެ ޖަލު ހުކުމެއް އިއްވާނެ އެވެ.\nރައީސް ޔާމީން ހައްޔަރުކުރި މައްސަލާގައި ކުރީގެ ރައީސް މުހައްމަދު ނަޝީދުގެ މައްޗަށްވެސް ދައުލަތުން ވަނީ ޓެރަރިޒަމުގެ ދައުވާ އުފުލާފަ އެވެ. ނަމަވެސް ރައީސް ނަޝީދު މިވަގުތު ރާއްޖެއިން ބޭރުގައި ހުންނެވުމާ ގުޅިގެން އެމަނިކުފާނަށް ޗިޓް ހަވާލުކުރެވޭ ގޮތް ވެފައި ނުވާތީ ނަޝީދުގެ މައްޗަށް އުފުލާފައިވާ ދައުވާގެ އަޑުއެހުންތައް ވަނީ ފެށޭ ގޮތް ނުވެފަ އެވެ.\nރައީސް އިންޑިއާއަށް ވަޑައިގެންފި


Vagah negi dharifulhu 40 varakah aharu fahun fenihje\nޗައިނާގެ ދެމަފިރިއެއްގެ ދަރިފުޅެއް ވަގަށް ނެގިތާ 40 ވަރަކަށް އަހަރު ފަހުން އެ ދެމަފިރިންނަށް ފެނުމުގެ ނަސީބު ލިބިއްޖެ އެވެ. މިހާރު އުމުރުން ވަރަށް ދުވަސްވެފައިވާ މި ދެމަފިރިން އަތުން ދަރިފުޅު ޖަހައިގެންފައިވަނީ އެ ކުއްޖާ ވަރަށް ތުއްތު އިރު އެވެ.\nމިހާރު 70 އަހަރު ވެފައިވާ ސުއި ބިންގްޑޭ އާއި އަންހެނުން ހުއަންގް ރެންޒިއު އަށް އެމީހުންގެ ދަރިފުޅު ފެނިފައިވަނީ ގެއްލިގެން ހޯދާތާ 38 އަހަރު ފަހުންނެވެ.\nއިނގިރޭސި ވިލާތުގެ ނޫހަކުން ބުނެފައިވާ ގޮތުގައި މި ދެމަފިރިންނަށް އެމީހުންގެ ދަރިފުޅު ހޯދުނީ ނެޝަނަލް ޑީއެންއޭ ޑޭޓާބޭސްގެ އެހީގައި ފުލުހުން ކުރި މަސައްކަތުންނެވެ. ޗައިނާގެ ހުޅަނގު އުތުރުގައި އޮންނަ ޝާންޒީ ޕްރޮވިންސްގެ ވަރަށް ކުޑަކުޑަ އަވަށެއްގައި ދިރިއުޅުނު ދެމަފިރިންގެ ދަރިފުޅު 1982 ވަނަ އަހަރުގެ މޭ 12 ވަނަ ދުވަހު ވަގަށް ނެގުމުގެ ކުރިން އެމީހުން އެ ދަރިފުޅާއެކު ދިރިއުޅެފައިވަނީ ވަރަށް އުފާވެރި ހަމަޖެހޭ ދިރިއުޅުމެކެވެ. ނަމަވެސް ދަރިފުޅު ގެއްލުމާއެކު ދެމަފިރިންގެ އުފާވެރިކަން މުޅިން ހިތާމައާއި ހިތްދަތިކަމަށް ބަދަލުވިއެވެ.\nކުއްޖާ ވަގަށް ނަގާފައިވަނީ ރޭގަނޑު ދަންވަރު ވަގުތުގައި އެންމެން ނިދާފައި ތިއްބަ އެވެ. އޭރު ކުއްޖާ އަށް އެންމެ ދެ އަހަރެވެ.ކުއްޖާގެ ބައްޕަ ސުއި ބިންގްޑޭ އެ ރޭ ގެއަކު ނެތެވެ. ތިމާގެ މީހަކަށް ޒިޔާރަތްކުރުމަށްފަހު އޭނާއަށް ގެއަށް އެނބުރި ނާދެވުނީ އެވެ. ރޭގަނޑު މާ ލަސް ނުވަނީސް ގެއަށް އާދެވޭނެ ކަމުގެ ޔަގީންކަމުގައި ހުރުމުން ސުއި ބިންގްޑޭ ދިޔައީ ގޭގެ ދޮރު ބޭރުން ތަޅުނުލަ އެވެ. އޭނާގެ އަންހެނުން އޮތީ ދެ ކުދިން ކައިރީގައި ބާއްވައިގެން ނިދާފަ އެވެ.\nކަން ދިމާކުރި ގޮތުން ފިރިހެންމީހާ އަށް އެރޭ ގެޔަށް އާދެވޭ ގޮތް ނުވީ އެވެ. ހެނދުނު ގެއަށް އައިއިރު އެމީހުންގެ އެ ކުއްޖަކު ނެތެވެ. ކޮންމެވެސް ބަޔަކު އެ ކުއްޖާ ވަގަށް ނެގީ އެވެ.\nއޭގެ ފަހުން ފާއިތުވީ 38 އަހަރު މި ދެމަފިރިން ކުއްޖާ ހޯދުމުގެ މަސައްކަތް ހުއްޓާ ނުލާ ކޮށްފައި ވެއެވެ. ކައިރީގައި ހުރި ސިޓީތަކާއި ޓައުންތަކަށް އަދި އަވަށްތަކަށް ފައިމަގުގައި ސުއި ބިންގްޑޭ ދިގު ދަތުރުތައް ކޮށް ކުއްޖާ ހޯދުމަށް ވަރަށް މަސައްކަތް ކޮށްފައި ވެއެވެ.\nފުލުހުން ވެސް ކުއްޖާ ހޯދަން ވަރަށް މަސައްކަތް ކުރި އެވެ. ނަމަވެސް އޭނާ ފެންނާނެ ގޮތެއް ނުވި އެވެ.\nފުލުހުން ޖިން ޝުއި ހޯދީ ނެޝަނަލް ޑޭޓާ ބޭސްގައި ހުރި ޑީއެންއޭ ސާމްޕަލްތައް އަޅާ ކިޔައިގެންނެވެ. އޭނާ ހޯދުނީ 38 އަހަރު ފަހުން ކަމަށްވާތީ މައިންބަފައިންނާ ބައްދަލުވީއިރު ޖިންގެ އުމުރުން ހުރީ 40 އަހަރު ފުރިފަ އެވެ. އޭނާ ދިރިއުޅެމުން ދިޔައީ ލީ ގުއޮލިން ކިޔާ މީހެއްގެ ނަމުގަ އެވެ.\nމައިންބަފައިންނާ އަލުން ބައްދަލުވީއިރު މިސްޓަ ލީ ކައިވެނިކޮށް ދެ ދަރިން ވެސް ވަނީ ލިބިފަ އެވެ. އޭނާ ދިރިއުޅެމުން ދިޔައީ މައިންބަފައިން ދިރިއުޅުނު ހިސާބާ 686 ކިލޯމީޓަރު ދުރުގައި އޮންނަ ހެއިބެއި ޕްރޮވިންސްގަ އެވެ .


ނުރައްކާތެރި އެކްސިޑެންޓެއްގައި ދެ މީހަކަށް އަނިޔާވެއްޖެ :: މިކަލް ނޫސް\n17 އޯގަސްޓް 2018 (ހުކުރު)\nނުރައްކާތެރި އެކްސިޑެންޓެއްގައި ދެ މީހަކަށް އަނިޔާވެއްޖެ\n12 ސެޕްޓެމްބަރ 2017 14:40\nމީގެ ކުޑަ އިރުކޮޅެއް ކުރިން ތާރުމަގުގައި ހިނގި އެކްސިޑެންޓް. ފޮޓޯ: ނާހިދު\nފުވައްމުލަކު ނާއިބު ތުއްތު މަގުގައި ގައި ނުރައްކާތެރި އެކްސިޑެންޓެއް ހިގައި ދެ މީހަކަށް އަނިޔާވެއްޖެއެވެ. އެކުސިޑެންޓްވެފައިވަނީ ނާއިބް ތުއްތު މަގުން ބަނދަރާއިވީ ކޮޅަށް ދިޔަ ދެ ސައިކަލް މުޑިއަރައިގެން ނެވެ.\nނާއިބް ތުއްތު މަގުގެ މުސްތަފާ ކުރުބާ ގާޑިޔާ ހިސާބުގައި، މިއެކްސިޑެންޓް ހިނގަން މެދުވެރިވީ އުމުރުން 50 އަށް ވުރެ މަތީ ދިގުވާނޑު ވާދީ އަހްމަދު ނަސީމު އާއި އުމުރުން 30ހެއްހާ އަހަރުގެ ހޯދަޑު އަވަށު ސިމާގު (ވަނަން: ދޮންކަލޯ) ނަމަކަށް ކުއްޖަކާއެވެ.\nވާދީ ނަސީމު ކުރުބާ ވިއްކާތަނުގައި ހުރެފައި ސައިކަލުގައި ބަނދަރާއިވީ ކޮޅަށް ނައްޓާލި ވަގުތު ބާރުސްޕީޑެއްގައި ފަހަތުން ބަނދަރާއިވީ ކޮޅަށް ދުއްވާފައި އައި ޒުވާނާގެ ސައިކަލު ކޮންޓްރޯލް ނުވެ ނަސީމުގެ ސައިކަލުގައި ޖެހިފައި ދެމީހުން ވެސް ވިއްސައިގެން ދިޔައީކަމަށް މަންޒަރު ދުށް މީހަކު ބުންޏެވެ.\nމި އެކުސިޑެންޓްގައި ބޮޑަށް އަނިޔާ ވެފައި ވަނީ ބާރު ސްޕީޑެއްގައި ސައިކަލު ދުއްވި ޒުވާނާއަށެވެ. އޭނާގެ ފައިގެ އުކުޅުވަޅަށް އަނިޔާވެ، ކަކުލުހުޅު މަށައިގެން ގޮސްފައި ވެއެވެ. އަދި ނަސީމްގެ ބޯފަޅައިގެން ގޮސްފައިވާކަމަށް މައުލޫމާތު ލިބެއެވެ.\nއެކުސިޑެންޓް ހިނގި ތަނުގައި ހުރި ނާހިދު ބުނި ގޮތުގައި ނަސީމުގެ ބޯފަޅައިގެން ގޮސް އެކްސިޑެންޓް ވި ތަނުގައި ލޭހުރި ކަމަށެވެ. އަދި މީގެ އިތުރުން ދެމީހުން ވެސް ދުއްވި ސައިކަލަށް ގެއްލުން ލިބިފައިވެއެވެ.\nމިދެމީހުނަށްވެސް ފުވައްމުލަކު ހޮސްޕިޓަލުގައި ފަރުވާ ދީފައިވެއެވެ.


Majilis inthihab March mahu baavvan thayyaaru vanee | Mihaaru\nރައްޔިތުންގެ މަޖިލީހުގެ ޖަލްސާއެއް ކުރިއަށް ދަނީ: މަޖިލީސް އިންތިޚާބު އަންނަ މާޗް މަހުގެ ތެރޭގައި އޮންނާނެ.\n18 އޮކްޓޯބަރ 2018 - 13:39 19 comments\nކޮމިޝަންގެ މެމްބަރު އަހްމަދު އަކްރަމް މިއަދު ވިދާޅުވީ މިހާރު 85 މެމްބަރުން ތިއްބަވާ ރައްޔިތުންގެ މަޖިލީހުގެ ދައުރު ހަމަވާތީ، އިންތިޚާބު ބާއްވަން ސިޔާސީ ޕާޓީތަކާ އެކު މަޝްވަރާ ކުރަމުން އަންނަ ކަމަށެވެ. މަޖިލީހުގެ ދާއިރާތަކާ ގުޅޭ ގޮތުން ޕާޓީތަކަށް ދައުވަތު ދީގެން ބައްދަލުވުމެއް ބާއްވާފައިވާއިރު، ވަކިވަކި މެމްބަރުންނާ އެކު ވެސް އީސީން މިއަދު ވަނީ މަޝްވަރާކޮށްފަ އެވެ.\nމަޖިލީހުގައި މިފަހަރު ދެ ގޮނޑި ނުވަތަ އެއް ގޮނޑި އިތުރުވުން އެކަށީގެންވެ އެވެ. މާލޭގެ ދާއިރާތައް އިތުރުކުރުމާ މެދު ގޮތެއް ނިންމުމުގެ ފުރުސަތު ވަނީ ސިޔާސީ ޕާޓީތަކަށް ދީފަ އެވެ.\nރައްޔިތުންގެ މަޖިލީހުގެ ދާއިރާތައް ކަނޑައެޅުމާ ގުޅޭ ގޮތުން، އެ ދާއިރާތައް މިހާރު ތަމްސީލްކުރައްވާ މެމްބަރުންނާ، އިލެކްޝަންސް ކޮމިޝަނުގެ މެމްބަރުން މަޝްވަރާ ކުރައްވަނީ. --ފޮޓޯ: އަލީ ނިޝާތު/މިހާރު\nމަޖިލީސް އިންތިޚާބު ބޯމަތިވެފައިވާއިރު، މި ފަސް އަހަރުގެ ރައްޔިތުންގެ މަޖިލީސް އެކަށީގެންވާ ގޮތެއްގައި ނުހިނގަ އެވެ. މި އަހަރުގެ ތެރޭގައި ބޭއްވި މަޖިލިހުގެ ޖަލްސާތަކުގެ ތެރެއިން ފުރަތަމަ ދައުރުގައި 11 ޖަލްސާ އަދި ދެވަނަ ދައުރުގައި 13 ޖަލްސާއާ އެކު، ބާއްވާފައިވަނީ ޖުމްލަ 24 ޖަލްސާ އެވެ. ރައްޔިތުންގެ މަޖިލީހުގެ ތިން ވަނަ ދައުރު ފެށުނު ފަހުން މިހާތަނަށް އެއްވެސް ޖަލްސާއެއް ނުބާއްވާ ދެ މަސްދުވަސް ވަނީ އެވެ.\nމަޖިލިހުގެ މަސައްކަތަކަށް ހުރަސް އަޅައި، އެތަނުގެ ބާރު ކަނޑުވާލާފައި އޮތުމުގެ ތުހުމަތު ކުރަނީ، މަޖިލީހުގެ ރައީސް އަބްދުﷲ މަސީހަށެވެ. މަޖިލީހުގެ ޖަލްސާތައް ބޭއްވުމުގެ ބާރު އޮންނަނީ މަޖިލީހުގެ ރައީސަށެވެ.\nއިތުރު ލިޔުންތައް ރައްޔިތުންގެ މަޖިލިސް އިދިކޮޅު ފަރާތްތައް އިލެކްޝަންސް ކޮމިޝަން ރައްޔިތުންގެ މަޖިލީހުގެ އިންތިޚާބު 2019


China aa kurimathi laan, India ah Lakshadweep muhinmmu, dhen fihthanee keeve? | ThePress\nޗައިނާއާ ކުރިމަތިލާން އިންޑިއާއަށް ލަކްޝަދީބު މުހިންމު، ދެން ފިއްތަނީ ކީއްވެ؟\n06 June 2021, 08:59\n36 ޖަޒީރާއެއްގެ މައްޗަށް އެކުލެވޭ ލަކްޝަދީބަކީ އިސްތިރާޖީ ގޮތުންނާއި ތިމާވެށީގެ ގޮތުން އިންޑިއާއަށް މުހިންމު، އަދި ހާއްސަ މަންޒިލެކެވެ. ނަމަވެސް މިއީ ހަބަރަކުން މަދުން ނޫނީ އެ ތަނެއްގެ އަޑު ނީވޭ މަންޒިލެކެވެ.\nރަހުމަތްތެރިންގެ ލިސްޓު ދިގުކޮށް، ޒަމާންވީ އަދުއްވުގެ ގޮތުގައި އޮތް ޗައިނާގެ މައްޗަށް ނުފޫޒު ފޯރުވާނެ ބާރުތައް އިތުރު ކުރުމަށް އިންޑިއާގެ ހިންދޫ ނޭޝަނަލިސްޓު ބާރުތިޔާ ޖަނާތާ ޕާޓީގެ ސަރުކާރުން ފޫގަޅާފައި އޮތްއިރު، އިންޑިއާގެ އިއްތިހާދީ ޓެރިޓަރީއެއްގެ ގޮތުގައި، އޮތް އިސްތިރާޖީ ބާރުވެރި ލަކްޝަދީބަށް ފުރައްސާރަ ކުރަނީ ކީއްވެ ހެއްޔެވެ؟\nމިއީ މިފަހަކަށް އައިސް އިންޑިއާގެ މަސްރަހުން ލިބެމުންދާ ހަބަރުތަކާއެކު ހިތުގައި އުފެދޭ ބޮޑު ސުވާލެކެވެ. ހިންދޫ ބޮޑުވަޒީރު ނަރޭންދްރާ މޯދީގެ ސަރުކާރަށް ފާޑުކިއާ ފަރާތްތަކުންވެސް ކުރިމަތި ކުރާ ވަރުގަދަ ސުވާލެކެވެ.\nއިންޑިއާގެ 8 ޔޫނިއަން ޓެރިޓަރީގެ ތެރެއިން އެންމެ ކުޑަ ސަރަހައްދުގެ ގޮތުގައި އޮތް ލަކްޝަދީބު / ފޮޓޯ: ޓްރެވެލް އިންޑިއާ\nއިންޑިއާގެ ވެރިކަން ކުރާ ނިއުދިއްލީއިން އިދާރީ ގޮތުން ބަލަހައްޓަމުން އަންނަ ސަރަހައްދުތަކުގެ ތެރެއިން އެންމެ ކުޑަ ސަރަހައްދުގެ ގޮތުގައި އޮތް ލަކްޝަދީބަކީ، މުސްލިމުންގެ މެޖޯރިޓީ އެންމެ ބޮޑު ސަރަހައްދުވެސް މެއެވެ. ކެރެލާ ސްޓޭޓުގެ ހުޅަނގު ދެކުނު އައްސޭރިފަށުން އެންމެ 300 ކިލޯމީޓަރު ބޭރުގައި އޮތް ލަކްޝަދީބުގެ އާބާދީގެ 97 ޕަސެންޓަކީ މުސްލިމުންނެވެ. އެބައެއްގެ ދެމި އޮތުން ހަޖަމް ކުރުމަށް ހިންދޫންނަށް އެންމެ ދަތި އާބާދީއެވެ.\nލަކްޝަދީބުގައި މީހުން ވަޒަންވެރިވެ އުޅެނީ 10 ވަރަކަށް ރަށުގައި ކަމަށް ވާއިރު، އެ ސަރަހައްދުގައި ފަތުރުވެރިކަމުގެ މާ ބޮޑު ހަރަކާތްތަކެއް ނުހިނގައެވެ. ނުވިތާކަށް، އެއީ ބިދޭސީންނަށް ބީރައްޓެހި މަންޒިލެކެވެ. މަދު ބަޔަކަށް ނޫނީ ދިވެހިންގެ ތެރެއިންވެސް ލަކްޝަދީބަށް ދެވުނު ބަޔަކު ނެތެވެ.\nކަން މިހެން އޮތް ނަމަވެސް، ވެރިކަން ކުރާ ބީޖޭޕީއިން ލަކްޝަދީބުގެ އެޑްމިނިސްޓްރޭޓަރު ކަމުގެ މަގާމަށް، މޯދީގެ އަރިސް ފްރާފުލް ހޯދާ ޕަޓޭލް އިސްކުރެވުނު ހިސާބުން، މީޑިއާގެ އެކި ސުރުހީތަކުން ލަކްޝަދީބުގެ ނަން، ޖާގަ ހޯދަން ފެށިއެވެ. މިދިޔަ ޑިސެންބަރުން ފެށިގެން، ލަކްޝަދީބުގެ ނަން، ހަބަރުތަކުގެ ސުރުހީތަކުން ޖާގަ ހޯދަމުން ގޮސް، މި ޖޫން މަހަށް ފެށުނުއިރު، ލަކްޝަދީބޭ ކިއާ އަޑު ގަދަވެއްޖެއެވެ. ސަބަބެއް ނެތިއެއް ނޫނެވެ. ޕަޓޭލް ތައާރަފުކޮށް، ތަންފީޒު ކުރަން އުޅޭ ގާނޫނީ ބަދަލުތަކުގެ ސަބަބުންނެވެ. މި ބަދަލުތަކަކީ ހަމަ ރަނގަޅަށްވެސް، ހިންދޫންގެ ނުފޫޒު، ލަކްޝަދީބަށް ގަދަ ކުރުމަށް ގެންނަ ބަދަލުތަކެކެވެ.\nގެރިމަހާއި ގެރިމަހާ ގުޅޭ ހުރިހާ ވިޔަފާރިއެއް މަނާ ކޮށް، އެފަދަ ކަމެއްގައި ބައިވެރިވާ މީހެއްގެ މައްޗަށް ޖަލު ހުކުމް އިއްވަން ރާވާފައި ވާއިރު، ފަތުރުވެރިކަން ކުރިއެރުވުމަށް ކަމަށް ބުނެ ވެއްޓަށް ގެއްލުން ދެނިވި ތަރައްގީއާއި، ބިންވެރިންގެ ހައްގު ނިގުޅައި ގަތުމުގެ ޖަރީމާ ހިންގަން ވަނީ ގައިޑްލައިން އެކުލަވާލާފައެވެ. އަދި އެވަރުން ނިމޭކަށް ނެތެވެ. މުސްލިމުންގެ މެޖޯރިޓީ އޮތް ބިމެއްގައި، ރާ ހަލާލު ކުރުމަށްވެސް ޕަޓޭލް ވަނީ އަމާޒު ހިފާފައެވެ.\n65000 އެއްހާ ވަޒަންވެރިން ތިބި ލަކްޝަދީބުގެ އަހުލުވެރިންނަށްވެސް މި ބަދަލުތަކަކީ އިންޒާރުގެ ރަނގަބީލެކެވެ. އެ މީހުންވެސް މިކަމާ ދެކޮޅު ހަދައެވެ.\nޖިއޮގްރަފީ ގޮތުން ލަކްޝަދީބު އުފެދިފައި އޮތީ، އަރަބި ކަނޑުގެ އުތުރުގެ ސަރަހައްދަށް އިންޑިއާގެ އިންތިހާ ނުފޫޒު ފޯރުވޭ ފަދަ ގޮތަކަށެވެ. މޯދީގެ ސަރުކާރަށް އެކަން އޮޅިފައި ނެތްކަން އަންގައި ދެނީ، ލަކްޝަދީބުގައި ހިންގާ އަސްކަރީ ބޭހުގެ ސަބަބުންނެވެ. ޕެޓްރޯލް ބޯޓުފަހަރުވެސް އެސަރަހައްދުގައި އޮޕަރޭޓް ކުރުމާއެކު، ލަކްޝަދީބަކީ ސަރުކާރަށް މުހިންމު މަންޒިލެއްކަން ދޭހަކޮށްދެއެވެ.\nތަފާތު އެކި މަންފާތައް ހާސިލު ކުރުމަށްޓަކާ، ކަނޑުމަގުގެ ގުޅުންތައް ވަރުގަދަ ކުރުމަކީ އިންޑިއާއަށް މުހިންމު ކަމެކެވެ. މިފަދަ އެއް ބޭނުމަކީ މެދުއިރުމަތިން އަންނަ ތެލުގެ ސަޕްލައި ކޮންޓްރޯލްކޮށް، ކަށަވަރު ކުރުމެވެ. ދެން އޮތީ ޗައިނާގެ ވާހަކައެވެ. ޗައިނާއިން އިންޑިއާ ކަނޑަށް އަތްގަދަ ކުރާ ކަމުގެ ޝަކުވާއަކީ މޯދީގެ ސަރުކާރުގެ އާންމު ގޮވެލިފައްޗެކެވެ. ވީއިރު، ފަތުރުވެރިކަން ހުއްޖަތަކަށް ހަދައިގެން، ބީޖޭޕޭއިން ގެންގުޅޭއް ސިއްރު އެޖެންޑާއަކީ، ލަކްޝަދީބުގެ ޖަޒީރާއަށް އިތުރު ބާރާއި ނުފޫޒު ފޯރުވުން ކަމަށް ބުނުމުގެ ޖަގަ އިތުރަށް ތަނަވަސްވޭ ނޫންތޯއެވެ. ފަތުރުވެރިކަމަށް ލަކްޝަދީބު ހުޅުވާލުމާއެކު ސަލާމަތީ ފިޔަވަޅުތައް އިތުރަށް ވަރުގަދަ ކުރަން ޖެހޭނެއެވެ. މިއާއެކު ލަކްޝަދީބުގައި އިތުރު އަސްކަރީ ބާރުތައް ރުކުރުވާލުމަށް ދައްކާނެ އިތުރު ހުއްޖަތެއް މޯދީގެ ސަރުކާރަށް ލިބުނީއެވެ.\nއިންޑިއާގެ 8 ޔޫނިއަން ޓެރިޓަރީގެ ތެރެއިން އެންމެ ކުޑަ ސަރަހައްދުގެ ގޮތުގައި އޮތް ލަކްޝަދީބުގެ އާންމުން / ފޮޓޯ: އިންޑިއަންއެކްސްޕްރެސް\nތަރައްގީގެ ހުއްޖަތަކަށް ޕަޓޭލް ހައްދަވަނީ ދިވެހިރާއްޖެއެވެ. މިސާލު ޖައްސަވަނީވެސް ދިވެހިރާއްޖޭގެ ނަމުންނެވެ. އިންޑިއާގެ ދުވަހު ނޫހަކަށް ދެއްވި ބަސްދީގަތުމެއްގައިވެސް އޭނާ ވަނީ ސާދާ އިބާރާތުން އެކަން ފާހަގަ ކުރައްވާފައެވެ. އެގޮތުން އޭނާގެ އަމާޒަކީ ދިވެހިރާއްޖެ ފަދައިން، ފަތުރުވެރިކަމުގެ ފަޒާގެ އުހުގައި ފިޔަޖަހާ މަންޒިލަކަށް ލަކްޝަވަދީޕު ހެދުން ކަމަށް ވަނީ ވިދާޅުވެފައެވެ.\nދިވެހިންނާ ތާރީހީ ގުޅުމެއް އޮތް އިންޑިއާގެ ޔޫނިއަން ޓެރިޓަރީއެއް ކަމަށްވާ ލަކްޝަދީބަށް ތަރައްގީ ގެނައުމުގެ ނަމުގައި ތަންފީޒު ކުރަން މަސައްކަތް ކުރާ ގާނޫނީ ބަދަލުތަކަކީ، ރައްޔިތުންނާ މަޝްވަރާ ނުކޮށް ނުގެންނާނެ ބަދަލުތަކެއް ކަމުގެ ޔަގީންކަން، ޔޫނިއަން ހޯމް މިނިސްޓަރު، އަމީތު ޝާހް ވަނީ ދެއްވާފައެވެ.\nޕްރާފުލް ހޮދާ ޕަޓޭލް އާ ދެކޮޅު އިހުތިޖާޖެއްގެ ތެރެއިން / ފޮޓޯ:ޓީއޯއައި\nތަރައްގީގެ ނަމުގައި ބީޖޭޕީ ސަރުކާރުގެ ނުފޫޒުން ތަންފީޒު ކުރަން އުޅޭ ގާނޫނީ ބަދަލާއެކު، ލަކްޝަދީބުގެ ކައުންސިލްތަކަށް އިންތިހާބު ކޮށްފައިވާ އާންމު މެންބަރުންގެ ބާރު ކެނޑިގެންދާނެއެވެ. އެގޮތުން ދަނޑުވެރިކަމާ، ތައުލީމާ، ސިއްހީ އަދި މަސްވެރިކަމާ ގުޅޭ އާންމު ދިރިއުޅުމުގެ އަސާސީ ކަންކަމުގައި ގޮތް ކިއުމުގެ ބާރު، ކައުންސިލް މެންބަރުންނަށް ގެއްލިގެންދާނެއެވެ.\nމި ހުރިހާ ކަމެއް މިހެން ހުރިއިރު، ލަކްޝަދީބަކީ އިސްތިރާޖީ ގޮތުން އިންޑިއާގެ ސަރުކާރަށް ކިހާ މުހިންމު މަންޒިލެއްކަން އިންޑިއާގެ ދުރުވިސްނޭ ސަރުކާރަށް ހަމަ ހަގީގަތުގައިވެސް ނޭނގެނީ ހެއްޔެވެ. ނޫނީ ނަސްލެއް ދޮވެލުމުގެ ކުޅިގަނޑެއް ކުޅެނީ ހެއްޔެވެ؟\nނަރެންދްރަ މޯދީ ރިޕޯޓް އިންޑިއާ ދުނިޔެ ޗައިނާ


Gellunu noosveriyaa massalaigai Trump ge vaahaka badhalu vejje | Mihaaru\nއެމެރިކާގެ ރައީސް ޑޮނަލްޑް ޓްރަމްޕް. --ފޮޓޯ:އޭއެފްޕީއެމެރިކާގެ ރައީސް ޑޮނަލްޑް ޓްރަމްޕް. --ފޮޓޯ:އޭއެފްޕީ\nގެއްލުނު ނޫސްވެރިޔާ މައްސަލާގައި ޓްރަމްޕުގެ ވާހަކަ ބަދަލުވެއްޖެ\n17 އޮކްޓޯބަރ 2018 - 13:283comments\nވޮޝިންޓަން (އޮކްޓޯބަރު 17) - ގެއްލިފައިވާ ނޫސްވެރިޔާ ޖަމާލް ޚާޝޮގްޖީގެ މައްސަލާގައި އެމެރިކާގެ ރައީސް ޑޮނަލްޑް ޓްރަމްޕުގެ ވާހަކަ ބަދަލުވެއްޖެ އެވެ.\nތުރުކީގެ އިސްތަންބޫލްގައި ހުންނަ ސައުދީ ކޮންސިއުލޭޓަށް މި މަހު2ވަނަ ދުވަހު ވަން ފަހުން ގެއްލުނު ނޫސްވެރިޔާގެ މައްސަލާގައި ޓްރަމްޕް ކުރިން ވިދާޅުވެފައި ވަނީ އެކަމުގައި ސައުދީގެ އަތެއްވާ ނަމަ އެ ގައުމަށް ހަރުކަށި އަދަބު ދޭނެ ކަމަށެވެ.\nނަމަވެސް އޭޕީ ނިއުސް އެޖެނސީ އަށް ދެއްވި އިންޓަވިއެއްގައި ޓްރަމްޕް އިއްޔެ ވިދާޅުވީ ސައުދީއާ މެދު މިހާރު ކަންތައް ކުރަމުން ދަނީ "ކުށެއް ސާބިތު ނުވަނީސް ކުށްވެރިއެއްގެ ގޮތުގައި" ކަމަށެވެ. އެއީ އެމެރިކާގެ ސުޕްރީމް ކޯޓަށް ހަމަޖެއްސި ފަނޑިޔާރާ މެދު ވެސް ކަންތައް ކުރި ގޮތް ކަމަށް ޓްރަމްޕް ވިދާޅުވި އެވެ.\nޓްރަމްޕް ވިދާޅުވީ ނޫސްވެރިޔާ އަށް ވީގޮތަކާ ބެހޭ އެއްވެސް މައުލޫމާތެއް ސައުދީ ވަލީ އަހުދު މުހައްމަދު ބިން ސަލްމާނަށް އެނގިވަޑައިގެންފައި ނުވާ ކަމަށެވެ. މުހައްމަދު ވިދާޅުވި ކަމަށް ޓްރަމްޕް ވިދާޅުވީ ނޫސްވެރިޔާ ގެއްލުމާ ގުޅޭ ތަހުގީގު ފުޅާ ކުރައްވާނެ ކަމަށާއި އެއަށް ފަހު މާލަސްތަކެއް ނުވެ ޖަވާބުތައް ލިބޭނެ ކަމަށެވެ.\nނަމަވެސް ކޮންސިއުލޭޓް ފާސްކުރި ތުރުކީގެ އޮފިޝަލުންނާ ހަވާލާދީ ބައެއް ފަރާތްތަކުން ބުނެފައި ވަނީ ޚާޝޮގްޖީ މަރާލި ކަމުގެ އިތުރު ހެކި ލިބިފައިވާ ކަމަށެވެ.\nޓްރަމްޕް ވަނީ ސައުދީ ރަސްގެފާން ސަލްމާނަށް ފޯނުން ގުޅުއްވާ ގެއްލުނު ނޫސްވެރިޔާއާ ބެހޭ ގޮތުން ވާހަކަ ދައްކަވައިފަ އެވެ. ޓްރަމްޕް ވިދާޅުވީ ނޫސްވެރިޔާއާ ބެހޭ އެއްވެސް މައުލޫމާތެއް ނޭނގޭ ކަމަށް ރަސްގެފާން ވެސް ވިދާޅުވެފައިވާ ކަމަށެވެ.\nއެމެރިކާގެ ޚާރިޖީ ވަޒީރު މައިކް ޕޮމްޕެއޯ އިއްޔެ ވަނީ ސައުދީ އަށް ވަޑައިގެން ރަސްގެފާން ސަލްމާން އާއި ވަލީ އަހުދު މުހައްމަދުއާ ބައްދަލު ކުރައްވައިފަ އެވެ.\nއިތުރު ލިޔުންތައް ސައޫދީ އަރަބިއްޔާ އެމެރިކާ ޑޮނަލްޑް ޓްރަމްޕް


MAI Cup 2019: United Youth adhi NVK Team Semiah | Thiladhun\nއަޙްމަދު އަސްފާން ޑިސެމްބަރ 15, 2019\nމައި ކަޕް 2019ގެ ސެމީ ފައިނަލަށް ޔުނައިޓެޑް ޔޫތު އަދި އެންވީކޭ ޓީމް ދަތުރުކޮށްފިއެވެ. ޔުނައިޓެޑް ޔޫތުއިން ސެމީގެ ފުރަތަމަ ޖާގަ ކަށަވަރުކުރީ އިއްޔެ ހަވީރު ކުޅުނު ކުއާޓާފައިނަލްގެ ފުރަތަމަ މެޗްގައި 5-4 އިން ގަބީލާ ބަލިކޮށްގެނެނެވެ.\nމެޗްގެ ފުރިހަމަ ވަގުތު ހަމަވި އިރުވެސް އެއްވެސް ޓީމަކަށް ގޯލެއް ކާމިޔާބުކުރެވިފައި ނެތުމުގެ ސަބަބުން ނަތީޖާ ނެރެފައިވަނީ ޕެނެލްޓީ ޖަހައިގެންނެވެ. ޔުނައިޓެޑް ޔޫތު އަދި ގަބީލާއިންވެސް ޖެހި ފުރަތަމަ ހަތަރު ޕެނެލްޓީ ވަނީ ކާމިޔާބުކޮށްފައެވެ. ގަބީލާ ޓީމްގެ ފަސްވަނަ ޕެނެލްޓީ ވަނީ ޔުނައިޓެޑް ޔޫތުގެ ކީޕަރ ދިފާއުކޮށްފައެވެ. ޔުނައިޓެޑް ޔޫތު ސެމީފައިނަލްގެ ޖާގަ ކަށަވަރުވީ މިމެޗްގެ މޮޅު ކުޅުންތެރިއަކަށްވެސް ހޮވުނު ފާރިސް ފޮނުވާލި ޕެނެލްޓީ ކާމިޔާބުކުރުމާއިއެކުއެވެ.\nކުއާޓާފައިނަލްގެ ދެވަނަ މެޗް ރޭ ކުޅެފައިވާއިރު އެންވީކޭ ޓީމް އިން ގަބީލާގެ މައްޗަށް 2-0 އިން ކުރިހޯދާ ސެމީފައިނަލްގެ ދެވަނަ ޖާގަ ކަށަވަރުކޮށްފައެވެ. އެންވީކޭ ޓީމްގެ ފުރަތަމަ ގޯލް މެޗްގެ 12 ވަނަ މިނިޓްގައި ކާމިޔާބުކޮށްދިނީ ޖާޒީ ނަންބަރ 11 އަށް ކުޅެމުން އަންނަ ހުނަރުވެރި ޒުވާން ކުޅުންތެރިއެއް ކަމުގައިވާ ހުސައިން ނާޝިދްއެވެ. އޭގެ ހަމިނިޓް ފަހުން މެޗްގެ ދެވަނަ ގޯލް 18 ވަނަ މިނިޓްގައި ކާމިޔާބުކޮށްދިނީ އެންވީކޭ ޖާޒީ ނަންބަރ 7، މުހައްމަދު މަދީހުއެވެ. މިމެޗްގެ މޮޅު ކުޅުންތެރިއަކަށް ހޮވިފައިވަނީ އެންވީކޭ ޖާޒީ ނަންބަރ 10، އިބްރާހިމް ހާމިދުއެވެ.\nޔުނައިޓެޑް ޔޫތު އަދި އެންވީކޭ ޓީމް ބައްދަލުކުރާ މައި ކަޕް 2019ގެ ސެމީ ފައިނަލްގެ ފުރަތަމަ މެޗް އޮންނާނީ މިހިނގާ ޑިސެމްބަރ މަހުގެ 17 ވާ އަންގާރަ ދުވަހުގެ ހަވީރު 4:00 ގައެވެ. އަދި މުބާރާތުގެ ފޯރިގަދަ ފައިނަލް މެޗް ކުޅުމަށް ހަމަޖެހިފައިވަނީ ޑިސެމްބަރ 19 ވާ ބުރާސްފަތި ދުވަހުގެ ރޭ 8:00 ގައެވެ.


އެޕަލް އިން ކަސްޓަމަރުން އާސޯހު ކޮށްލާވަރު އުފެއްދުމެއް ދަނީ އުފައްދަމުން، އެ އުފެއްދުމަކީ މިއީ – Dhuvas Online\nއެޕަލް އިން ކަސްޓަމަރުން އާސޯހު ކޮށްލާވަރު އުފެއްދުމެއް ދަނީ އުފައްދަމުން، އެ އުފެއްދުމަކީ މިއީ\nއެޕަލް ކުންފުނިން އެއްމެ ފަހުން މާކެޓަށް ނެރުނު ސްމާޓް ފޯނު، އައިފޯނު7އަށް ބޮޑު ތަރުހީބެއް ލިބެމެން އަންނައިރު އެޕަލް އިން ކަސްޓަމަރުން އާސޯހު ކޮށްލާ ވަރުގެ އުފެއްދުމެއް ފައްކާ ކުރަމުން އަންނަ ކަމަށް މީޑިއާ ރިޕޯޓްތައް ބުނެފި އެވެ.\nއެ އުފެއްދުމަކީ ކީބޯޑެކެވެ. އާދައިގެ ކީބޯޑެއް ނޫނެވެ. ތަފާތު ވާނެ ގިނަ ސަބަބުތަކެއް ހިމެނޭ ކަމަށްވެ އެވެ.\nއެޕަލް އިން ސިއްރުން ތައްޔާރު ކުރަމުން އަންނަ ކީބޯޑަކީ އެޕަލްގެ މެކްބުކަށް ފައްކާ ކުރަމުން އަންނަ “މެޖިކް” ކީބޯޑެއް ކަމަށް ބުނެވެ އެވެ. އެ ކީބޯޑުގެ ޕްރޮޓޯޓައިޕެއް ތައްޔާރުކޮށް ޓެސްޓްފޭސް ކުރިއަށްދާއިރު އެތެރެއެތެރެއިން ކީބޯޑުގެ ކުރު ވީޑިއޯއެއް ލީކުކޮށްލާފައިވާކަމަށްވެސް މީޑިއާ ރިޕޯޓްތައް ބުނެ އެވެ.\nމި ކީބޯޑުގައި ހިމަނާފައިވާ ކޮންމެ ފިތެއްގައި ކުޑަ ޑިސްޕްލޭއެއް ހިމެނޭ ކަމަށް ވެ އެވެ. އަދި ހުޅުވާލާ ކޮންމެ އެޕްލިކޭޝަނަކާއިއެކު ނުވަތަ ވަންނަ ކޮންމެ ވެބްސައިޓަކާއެކު އެ ކީބޯޑުގެ ފިތްތައް އޮޓޯއިން އެ އެޕްލިކޭޝަނަކަށް ނުވަތަ ވެބްސައިޓަކަށް ހާއްސަ ކޮށްދެ އެވެ. މިސާލަކަށް ފޭސްބުކަށް ވަދެފިނަމަ ލައިކް ބަޓަން އާއި ފޭސްބުކްގެ އިތުރު ފީޗާސްތަކަށް އެ ކީބޯޑުގެ ފިތްތައް ބަދަލުކޮށްލަ އެވެ.\nމި އުފެއްދުން އުފައްދަނީ ސޮންޑަރ ކިޔާ ކުންފުންޏަކުންނެވެ. އެޕަލް އިން ސޮންޑަރ ކުންފުނި ގަތުމުގެ މަސައްކަތް ފަށާފައިވާކަމަށް ހަބަރުތައް ފެތުރިފައިވާއިރު ސޮންޑަރގެ ކީބޯޑު އެޕަލް އަށް ކަމުގޮސް އެޕަލްއާއެކު އެ ކީބޯޑު ފައްކާކުރުމުގެ މަސައްކަތް ފަށާފައިވާކަން ސޮންޑަރ އިން ވަނީ މިހާރު ބައެއް ނޫސްތަކަށް ކަށަވަރުވެސް ކޮށްދީފަ އެވެ.


ބަނޑުގައި ރިއްސުން ނުވަތަ ތަދުވުން | މާބަނޑުދުވަސްވަރު | މަންމާއިދަރިފުޅު | ޞިއްޙަތު\nBack ކަވާސާ ޞިއްޙަތު ޞިއްޙަތުގެ ބައިތައް މަންމާއިދަރިފުޅު މާބަނޑުދުވަސްވަރު ބަނޑުގައި ރިއްސުން ނުވަތަ ތަދުވުން\n* މާބަނޑު ދުވަސްވަރު ބައެއްފަހަރު ބަނޑުގައި ރިއްސުމަކީ ޠަބީޢީ ކަމެއްތަ؟\n* ނުރައްކަލެއްނެތި ބަނޑުގައި ރިއްސަން ދިމާވާ އެންމަ އާއްމު ސަބަބުތަކަކީ ކޮބާ؟\n* މާބަނޑު ދުވަސްވަރު ބަނޑުގައި ރިއްސުމަށް މެދުވެރިވާ ނުރައްކާތެރި ސަބަބުތަކަކީ ކޮބާ؟\nމާބަނޑު ދުވަސްވަރު ބައެއްފަހަރު ބަނޑުގައި ރިއްސުމަކީ ޠަބީޢީ ކަމެއްތަ؟\nމާބަނޑު ދުވަސްވަރު ބަނޑުގައި ރިއްސުމަކީ ނުވަތަ ބަނޑަށް އުދަނގޫ ވުމަކީ ވަރަށްގިނައިން ދިމާވާ ކަމެކެވެ. އަދި ވަރަށް ގިނަފަހަރު މިއީ އެއްވެސް ނުރައްކަލެއްނެތް އާދައިގެ ޠަބީޢީ ކަމެކެވެ. ނަމަވެސް ބައެއް ފަހަރު މިގޮތަށް ރިއްސާ ރިއްސުމަކީ ނުރައްކާތެރި ކަމެއްގެ ސަބަބުން ރިއްސާ ރިއްސުމަކަށް ވުމަކީ ވެދާނެ ކަމެކެވެ. ބަނޑުގައި ރިއްސާ ނުރައްކާތެރި ސަބަބަ ތަކާއި ނުރައްކާތެރި ނޫން ސަބަބުތައް އެވަނީއެވެ. ނަމަވެސް އަމިއްލައަށް ބަނޑުގައި އެރިއްސަނީ ކީޢްވެގެންކަން ދެނެގަންނަން މަސައްކަތް ނުކުރާށެވެ. އަބަދުވެސް ޑޮކުޓަރެއްގެ ލަފަޔާއި އެކު ސަބަބު ހޯދައި ފަރުވަ ކުރާށެވެ. ބަނޑުގައި ރިއްސުމާއި އެކު ކުރިމަތިފާރާތުން ލޭ ފެއިބުން، ހުންއައުން، ކުރިމަތިފަރަތުން ދިޔާއެއްޗެތި ފެއިބުން، އަނބުރައިގަތުން، ކުޑަކަމުދާން އުދަގޫވުން، މެއިނުބައިކުރުން، ހޮޑުލެވުން ނުވަތަ ތަދު ނުކެޑި ގިނައިރުވުން ފަދަ ކަމެއް މެދުވެރި ވެއްޖެނަމަ ލަސް ނުކޮށް ޑޮކުތަރެއްގެ ލަފާ ހޯއްދަވާށެވެ.\nނުރައްކަލެއްނެތި ބަނޑުގައި ރިއްސަން ދިމާވާ އެންމަ އާއްމު ސަބަބުތަކަކީ ކޮބާ؟\nމާބަނޑު ދުވަސްވަރު ބަނޑުގައި ރިއްސާ ކޮންމެ ފަހަރަކު ރިއްސަނީކީ ނުރައްކާތެރި ކަމެއްގެ ސަބަބުންނެއް ނޫނެވެ. މިސާލަކަށް ޖިންސީ ގުޅުން ހިންގާއިރު ނުވަތަ ހިންގުމަށްފަހު ކޮންމެވެސް ވަރަކަށް ބަނޑުގައި ރިއްސުމަކީ ވެދާނެ ވަރަށް ޔަބީޢީ ކަމެކެވެ. އަދި މިއީ ނުރައްކާތެރިަމުގެ އެއްވެސް ސުގުނަލެއް ދޭ ކަމެއް ނޫނެވެ.\nތިރީގައި އެވަނީ މިނޫނަސް މާބަނޑު ދުވަސް ވަރު ރިއްސާ އެހެނަސް ނުރައް ކަލެއް ނެތް ބައެއް ސަބަބު ތަކެވެ.\n1- ބަނޑުގައި ގޭސް އުފެދުން\nބަލިވެއިނުމުން ހަށިގަނޑުގެ ހޯމޯންތަކަށް އަންނަ ބަދަލުގެ ސަބަބުން ކާއެއްޗެތި ހަޖަމް ކުރުން ލަސްވެއެވެ. ނަތީޖާއެއްގެ ގޮތުން މާބަނޑު ދުވަސްވަރު ބަނޑުގައި ގޭސް އުފެދުމަކީ ވަރަށް އާއްމު ކަމެކެވެ. އަދި މިއީ ބަނޑުގައި ރިއްސާ ނުވަތަ ބަނޑަށް އުދަގޫވެފައި ހުންނަ ވަރަށް އާއްމު ސަބަބެކެވެ.\n2- ބަނޑު ހިކުން ނުވަތަ ބޮޑުކަމުދާން އުދަގޫވުން\nމިއީވެސް މާބަނޑު ދުވަސްވަރު ބަނޑުގައި ރިއްސަން ދިމާވާ ވަރަށް އާއްމު ސަބަބެކެވެ. މިހެން ދިމާވަނީވެސް ބަލިވެއިނުމުން ހަށިގަނޑުގެ ހޯމޯންތަކަށް އަންނަ ބަދަލުގެ ސަބަބުން ހަޖަމް ކުރުން ލަސްވާތީއެވެ. އަދި ބޮޑުވަމުންދާ ރަހިމުގެ ސަބަބުން ގޮހޮރަށް ބާރު ބޮޑުވުމަކީވެސް މިހެންދިމާވާ ސަބަބެކެވެ.\n3- ރައުންޑު ލިގަމެންޓަށް ތަދުވުން.\nރައުންޑު ލިގަމެންޓަކީ ރަހިމުގެ ދެފަރާތުން ފެށިގެން ކުރިމަތިފަރާތަށް ގޮސްފައި އިންނަ ފައިބަރުގަޑެއް ކަހަލަ އެއްޗެކެވެ. މީގއި ރިއްސާއިރު ރިއްސާނީ ދަށް ބަޑުގެ އެއްފަރާތު އަރިމަތިން ނުވަތަ ދެފަރާތު އަރިމަތިން ތޫނު އެއްޗެއް ކޮށްޕައިލީމާ ވާކަހަލަ ތަދެކެވެ. އާއްމުގޮތެއްގައި މިތަނަށް ނުވަތަ މިއަށް ތަދުވާން ފަށަނީ ބަނޑަށް4ވަނަ މަހުން ފެށިގެންނެވެ. މިތަދު ކެއްސާއިރު ނުވަތަ އެނދުގެ ދެފަރާތުންކުރެ ފަރާތަކަށް އެނބުރިލާއިރު ބޮދުވުމަކީ ގާތް ކަމެކެވެ.\n4- ރަހިމަށް ވާންވުމާއި ދޫވުމުގެ ސަބަބުންވާ ތަދު\nގާތްގަޑަކަށް ބަނޑަށް4މަސް ނުވަތ5ވަނަ މަހުން ފެށިގެން ރަހިމަށް ވާންވެ ދޫވާ ކަމުގެ އިހުސާސް ބައެއް ވަގުތު ކުރެވޭނެއެވެ. ބަނޑަށް 37 ހަފުތާ ވުމުގެ ކުރިން މިގޮތަށް ވާނީ އެކިފަހަރު އެކިވަރަށް އެކި ވަގުތު އެވެ. އަދި އާއްމިގޮތެއްގައި ބަނޑަށް ކޮންމެވެސް ވަރަކަށް އުދަގޫވިޔަސް ތަދު ވަރަށް ނުވާނެއެވެ. މިއިހުސާސާއި އެކު ދަށްބަނޑުގައި ރިއްސސާ ނަމަ އަވަހަށް ޑޮކުޓަރަށް ދާށެވެ. ފަހަރުގައި މިއީ ދުވަސް ނުފުރައި ވިހެއުމުގެ އަލާމާތަކަށް ވުމަކީ ވެދާނެ ކަމެކކެވެ.\nމާބަނޑު ދުވަސްވަރު ބަނޑުގައި ރިއްސުމަށް މެދުވެރިވާ ނުރައްކާތެރި ސަބަބުތަކަކީ ކޮބާ؟\nތިރީގައި އެވަނީ ބަނޑުގައި ރިއްސާ ނުރައްކާތެރި ބައެއް ސަބަބު ތަކެވެ.\n1- ރަހިމުން ބޭރުގައި ގަރުބަގަތުން.\nއާއްމުގޮތެއްގައި ރަހިމުންބޭރުގައި އެންމެ ގިނައިން ގަރުބަ ގަންނަނީ ފެލޯޕިއަން ޓިއުބު ގައެވެ. މިތަނުގައި ގަރުބަ ގަނެއްޖެ ނަމަ ބަނޑަށް ފުރަތަމަ ތިންމަހުގައި އުދަގޫވާން ފަށާނެއެވެ. އަދި ގިނަފަހަރު ބަލިވެ އިންކަން އެނގުމުގެ ކުރިން ބަނޑުގައި ރިއްސަން ފަށާނެއެވެ. ފެލޯޕިއަން ޓިއުބުގައި ގަރުބަގަނެ އަވަހަށް ފަރުވާ ނުކުރެވިއޖެ ނަމަ ފެލޯޕިއަން ޓިއުބު ފަޅައިގެންގޮސް ފުރާނައަށް ނުރައްކާ ވުމަކީ ވަރަށް ގަޓް ކަމެކެވެ. ވީމާ ދަށްބަނޑުގައި ރިއްސުމާއި އެކު ކުރިމަތި ފަރާތުން ލެއިފައިބައިފިނަމަ ނުވަތަ ކެއްސާއިރު، މަސައްކަތެއް ނުވަތަ ކަސްރަތެއް ކުރާއިރު ނުވަތަ ބޮޑުކަމުދާއިރު ތަދު ބޮޑުވާނަމަ ލަސް ނުކޮށް ޑޯކުޓަރެއްގެ ލަފާ ހޯދާށެވެ. އަދި ކޮޑުހުޅުގައި ރިއްސުމާއި އަބުރައިގަތުން ފަދަ ކަމެއް ދިމާވެއްޖަ ނަމަ ވަގުތުން ހޮސްޕިޓަލަށް ދާށެވެ.\nބައިގެންދާނަމަ ތަދަށްވުރެ ކުރިން އާއްމުގޮތެއްގައި ކުރިމަތި ފަރާތުން ލޭ ފައިބަން ފަށާނެއެވެ. ބަނޑުގައި ރިއްސާނީ ނުވަތަ ތަދުވާނި އޭގެ ފަހުންނެވެ. ލޭ ވަރަށް ގިނައިންވެސް އަތުވެދާނެއެވެ. އަދި މަދުން އައުމަކީވެސް ވެދާނެ ކަމެކެވެ. ވަރަށް ބޮޑަށް ބަނޑުގައި ރިއްސާނަމަ ނުވަތަ ލޭ އަންނަނަމަ އަވަހަށް ޑޮކުޓަރެއްގެ ލަފާ ހޯދާށެވެ.\n3- ދުވަސް ނުފުރައި ވިހެއުން.\nދުވަސް ނުފުރައި ވިހާ ކަމަށް ބަލަނީ ބަނޑަށް 37 ހަފުތާ ނުވަނީސް ވިހައިފިނަމަ އެވެ. ތިރީގައި އެވާ އަލާމާތުން ކުރެ އަލާމާތެއް ފެނިއްޖެ ނަމަ ޑޮކުޓަރެއްގެ ލަފާ ހޯދާށެވެ.\n- ކުރިމަތި ފަރަތުން ދިޔާއެއްޗެތި ފެއިބުން ގިނަވުން.\n- ކުރިމަތި ފަރާތުން ފައިބާ ދިޔާއެއްޗެތީގެ ސިފަ ބަދަލުވުން.\n- ކުރިމަތިފަރާތުން ލޭ ފެއިބުން.\n- ގަޑިއެއްގެ އިރުތެރޭ4ފަހަރު ނުވަތަ އެއަށްވުރެ ގިނައިން ރަހިމު ވާންވާ ކަމުގެ އިހުސާށް ކުރެވުން.\n- ދަށްބަނޑަށް ބާރު ބޮޑުވަމުން ދިއުން.\n- އުނަގަޑުގައި ރިއްސުން\n4- މަހުންބައެއް ރަހިމުން ވަކިވުން.\nދަރިފުލު ބަނޑުގައި އޮންނަ އިރު ދަރިފުޅުގެ މަސް އުފެދިފައި އިންނަނީ ރަހިމާއި ގުޅިގެން ރަހިމުން ބައެއް ހިއްސާވާ ގޮތަށެވެ. މަހުންބައެއް ނުވަތަ މަސް ރަހިމުން ވަކިވުމަކީ މަހުންބައެއް ރަހިމުގެ އެތެރޭގެ ފާރާއި ވަކިވެ ދުރު ވުމެވެ. މިހެންވުމުން ފެންނަ އަލާމާތްތައް އެކިމީހުންގެ ވަރަށް ބޮޑަށް ތަފާތެވެ. ބައެއްފަހަރު މިގޮތަށް ވުމުން ކުއްލިއަކަށް ކުރިމަތިފަރާތުން ވަރަށް ބައިވަރު ލޭ ފެއިބުމަކީ ވެދާނެ ކަމެކެވެ. ނަމަވެސް ބައެއް ފަހަރު ކުރީކޮޅުގައި އެއްގޮތަކަށްވެސް ލޭ ފައިބާ ކަމުގެ އިހުސާސް ނުކުރެ ވުމަކީ ނުވަތަ ލާ ނުފެއިބުމަކީވެސް ވެދާނެ ކަމެކެވެ. އަދި ބައެއްފަހަރު ބަނޑުގައާއި، ބުރިކަށީގައި ރިއްސުމާއިއެކު ބަނޑު ނުވަތަ ރަހިމު ހަރުވެ ކުރިމަތިފަރާތުން ކޮންމެވެސް ވަރަކަށް ލޭ ފެއިބުމަކީ ވެދާނެ ކަމެކެވެ.\nމިއީ ހަމައެކަނި މާބަނޑު މީހނުްނަށް ޖެހޭ ބައްޔެކެވެ. މިބަލި ޖެހުމުން ލޭހޮޅިތަކަށް ބާރުވެ އަދިވެސް އެހެނިހެން ބަދަލުތައް ލޭހޮލިތަކަށް އާދެއެވެ. ނަތީޖާއެއްގެ ގޮތުން ޗަސްމޭ، ގުރުދާ އަދި ސިކުޑިފަދަ މުހިއްމު ގުނަވަންތަކަށް އަސަރު ކުރެއެވެ. މިބަލި ހުރިކަމަށް ބަލަނީ ބަނޑަށް 20 ހަފުތާ ވުމަށްފަހު ލޭ މައްޗަށް ދިއުމާއިއެކު ކުޑަކަމުދާ އެއްޗެތީގައި ޕްރޮޓީން ހުންނަވަރު މައްޗަށް ގޮސްފިނަމައެވެ. މިބަލި ޖެހުމުން ފެންނަ އަލާމާތް ތަކުގެ ތެރޭގައި މޫނައި ލޮލިފިޔަ ދުޅަވުން، އަތްފައި ދުޅަވުން، ބަނޑުގައި ރިއްސުން، ބޮލުގައި ރިއްސުން، ލޮލުގެ ފެނުމަށް ބަދަލު އައުން، މެއިނުބައި ކުރުން އަދި ހޮޑުލެވުން ހިމެނެއެވެ. މިއިން އަލާމާތެއް ފެނިއްޖެނަމަ ޑޮކުޓަރެއްގެ ލަފާ ހޯދާށެވެ.\n6- ކުޑަކަމުދާ ނިޒާމަށް ބައްޔެއް ޖެހުން\nބަލިވެއިނުމަކީ ކުޑަކަމުދާ ނިޒާމަށް ޖެހޭ ބަލިތައް އިތުރުވާ ކަމެކެވެ. ނުވަތަ ބަލިޖެހުމުގެ ފުރުޞަތު ބޮޑުވާ ކަމެކެވެ. ތިރީގައި އެވަނީ ކުޑަކަމުދާ ނިޒާމުގެ އެކި ހިސާބަށް ބަލިޖެހުމުން ފެންނަ ބައެއް އަލާމާތްތަކެވެ.\n-މަސާނާ: ދަށްބަނޑުގައި ރިއްސުން، ކުޑަކަމުދާން އުދަގޫވުން ނުވަތަ ކުޑަކަމުދާއިރު ގިނި ތަދެއްވުން، އަވަސް އަވަހަށް ކުޑަކަމުދާން ޖެހުން، ކުޑަކަމުދާ އެއްޗެތި ފުސްވެފައި ހުރުން އަދި ވަސް ނުބައިވުން. މިއިން އަލާމާތެއް ފެނިއްޖެ ނަމަ ޑޮކުޓަރެއްގެ ލަފާ ހޯދާށެވެ. އެއީ މިކަމަށް އަވަހަށް ފަރުވާ ނުހޯދިއްޖެނަމަ ގރުދާ ބަލިވުމާއިއެކު ދުވަސް ނުފުރައުި ވިހެއެމަކީ ވެދާނެ ކަމެކެވެ.\n-ގުރުދާ (ކިޑުނީ): ވަރަށް ބޮޑަށް ހުންއައުން، ދަށްބަނޑުގެ ދެފަރާތުގައި ރިއްސުން، މޭނުބައިވުން، ހޮޑުލެވުން އަދި ކުޑަކަމުދާ އެއްޗެތީގައި ލޭ ހުރުން. މިއިން އަލާމާތެއް ފެނިއްޖެ ނަމަ ވަގުތުން ފަރުވާ ހޯދަން ޖެހޭނެއެވެ.\n7- ބައެއް އެހެނިހެން ކަންތައްތައް\nއިސްވެދިޔަ ކަންތައްތަކުއިތުރުންވެސް ވަރަށް ގިނަ ކަންތައްތަކުގެ ސަބަބުން ބަނޑުގައި ރިއްސައެވެ. އޭގެތެރޭގައި ކާއެއްޗަކަށް ވިހަވުން، އެޕެންޑިކްސް ހަލާކުވުން، ގުރުދާގައި ހިލަ އުފެދުން، ފިތުގައި ހިލައުފެދުން އަދި ގޮހޮރު ބެދުން ފަދަ ކަންތައްތައް ހިމެނެއެވެ.


REPORT: Dollar baazaarah kulli lolhumeh aee keeve?\nޑޮލަރުގެ ބާޒާރަށް ކުއްލި ލޮޅުމެއް އައީ ކީއްވެ؟\nމީހަކު ޑޮލަރު ގުނަނީ: ޑޮލަރުގެ އަގު އަނެއްކާ ވަނީ އިންތިހާއަށް މަތިވެފަ -- ފޮޓޯ: އަވަސް\nކޮވިޑް-19 އާ ގުޅިގެން ރާއްޖޭގެ ބޯޑަރު ބަންދު ކުރުމާއެކު ރާއްޖެއަށް ބޭރު ފައިސާ ވަންނަ ދޮރުތައް މިދިޔަ އަހަރު އެއްކޮށް ބަންދުވި އެވެ. ނަތީޖާއަކަށްވީ ޑޮލަރުގެ އަގު އިންތިހާއަށް މަތި ވެގެން ދިއުމެވެ. މީގެ ނަތީޖާއަކަަށްވީ އިންފްލޯ ދަށްވި ވަގުތު ޑޮލަރުގެ ކަޅު ބާޒާރު އިންތިހާއަށް މަތިވެގެން ދިއުމެވެ. ކަޅު ބާޒާރުގެ ވިޔަފާރި ފުޅާ ވެގެން ދިއުމެވެ. ނަމަވެސް ރާއްޖޭގެ ބޯޑަރު ޖުލައި 15 ގައި ހުޅުވުމާއެކު މިހާލަތު މަޑުމަޑުން ރަނގަޅުވާން ފެށި އެވެ. ޓޫރިސްޓުންގެ އަދަދު އިތުރުވުމާއެކު ބޭރު ފައިސާ ވަންނަ އަދަދު ވެސް އިތުރުވި އެވެ. އެހެންވެ ޑޮލަރުގެ ބާޒާރު 20ރ. އަށް ހުރި ޑޮލަރުގެ އަގު 17ރ. އަށް ވުރެ ދަަށްވެގެން ދިޔަ އެވެ. ނަމަވެސް ހާލަތު ރަނގަޅުވެ، އުންމީދީ މަގަކަށް އިގްތިސޯދު ލަވަމުން ގެންދަނިކޮށް ޑޮލަރުގެ ކަޅު ބާޒާރު އަނެއްކާ ވެސް ގޯސްވެއްޖެ އެވެ.\nކުއްލި އަކަށް ޑޮލަރެއްގެ އަގު 19ރ. އާ ގާތަށް މަތިވެއްޖެ އެވެ. މިއީ ކީއްވެގެން އައި ބަދަލެއް ހެއްޔެވެ؟ ރާއްޖޭން މުދާ ގަންނަން ކުރާ ހޭދަ މަތިވީ ހެއްޔެވެ؟ ނޫނީ ބިދޭސީން ބޭރު ކުރާ ޑޮލަރުގެ އަދަދު އިތުރުވީ ހެއްޔެވެ؟ މިއީ ކޮން ކަމެއްގެ ނިޝާނެއް ހެއްޔެވެ؟\n"ޑޮލަރުގެ އަގު މަތި ވެގެންދާން ޖެހޭ މާ ހާއްސަ ސަބަބެއް ނެތް. އެކްސްޕެކްޓޭޝަނަށް އަންނަ ބަދަލެއްގެ ސަބަބުން ވެސް މަތިވެދާނެ. މިހެންވުމުގެ ސަބަބެއް ކަމަށްވުން ގާތް ފުލް ލޮކްޑައުންއަކަށް ދާން އުޅޭ ވާހަކަ ފެތުރުންވެސް،" ކުރިން އިކޮނޮމިކް މިނިސްޓަރުކަމާއި ސަރުކާރުގެ އެންމެ ބޮޑު ކުންފުނި އެސްޓީއޯގެ މެނޭޖިން ޑިރެކްޓަރުކަން ކުރެއްވި އަހުމަދު މުހައްމަދު ވިދާޅުވި އެވެ.\nބާޒާރުގައި އެއްޗެއް އަގު އުފުލުމުގެ އެއް ސަބަބަކީ އެ މަދުވުމެވެ. ނުވަތަ މަދުވެދާނެ ކަމުގެ ހީއެއް އުޅުމެވެ. މިއީ ވަރަށް ތިލަ ވިސްނުމެކެވެ. މި ވިސްނުމުން ވިސްނާލި ނަމަވެސް އެހާލަތު މިހާރަކު ނެތް ކަމަށް ބުނެވިދާނެ އެވެ. ރާއްޖެ އަންނަ ޓޫރިސްޓުންގެ އަދަދު އެބަ އިތުރުވެ އެވެ. ކޮވިޑް-19 ގެ ސަބަބުން އިންޑިއާ ލޮންޑައުން ކުރުމާއެކު އެ ގައުމުން އަންނަ މީހުންގެ އަދަދު ނިސްބަތުން ދަށްވި ނަމަވެސް އެވްރެޖު ޓޫރިސްޓު އެރައިވަލް އަށް މާބޮޑު ދަށްވުމެއް އަދި ނުދައްކަ އެވެ.\nމި ދުވަސްވަރަކީ ކޮވިޑު ނާންނައިރު ވެސް އެވްރެޖުކޮށް ޓޫރިސްޓުން މަދު އޮފް ސީޒަނެކެވެ. މި މަހުގެ އެކަކުން 16ގެ ނިޔަލަށް ރާއްޖެ އަށް 40،886 ޓޫރިސްޓުން ޒިޔާރަތް ކޮށްފައިވެ އެވެ. ރާއްޖޭގެ ޓޫރިޒަމް އެންމެ ރަނގަޅު 2019ގެ މި މުއްދަތުގައި ވެސް އައިސްފައިވަނީ 57،601 ޓޫރިސްޓުންނެވެ. މިހާތަނަށް ރާއްޖެ އަށް ޖުމްލަ 430،656 ޓޫރިސްޓުން ޒިޔާރަތް ކޮށްފައިވެ އެވެ. ޓޫރިޒަމް އެންމެ ރަނގަޅު 2019 ވަނަ އަހަރު އައިސްފައިވަނީ 703،693 ޓޫރިސްޓުންނެވެ.\nރާއްޖޭގެ އެވްރެޖު ޑެއިލީ ޓޫރިސްޓު އެރައިވަލް 2،000 އިން މަތީގައި ހުންނަތާ ދެ މަހެއްހާ ދުވަސް ވެއްޖެ އެވެ. މި އަދަދު ހުރީ މިހާރު ވެސް އެވަރުގަ އެވެ. އެހެންވެ ހިސާބު ތަކުން ދައްކަނީ ޓޫރިސްޓުން އަންނަ އަދަދަށް މާބޮޑު ބަދަލެއް އައިސްފައި ނެތް ކަމަށެވެ.\nމިދިޔަ އަހަރު އައި ފަސް ލައްކަ ވަނަ ޓޫރިސްޓަށް ރާއްޖޭން މަރުހަބާ ކިޔަނީ -- ފޮޓޯ: އަވަސް\nދެން އޮތީ ދައުލަތަށް ބޭރު ފައިސާ ވަންނަ މިންވަރެވެ. މޯލްޑިވްސް އިންލެންޑް ރެވެނިއު އޮތޯރިޓީ (މީރާ)ގެ ތަފާސް ހިސާބުތައް ދައްކާ ގޮތުން މި އަހަރުގެ އެޕްރީލް މަހުގެ ނިޔަލަށް ދައުލަތަށް ޑޮލަރުން އާމްދަނީގެ ގޮތުގައި 217 މިލިއަން ޑޮލަރު ވަނީ ލިބިފަ އެވެ. މިއީ 2019 ވަނަ އަހަރު ލިބުނު 250 މިލިއަން ޑޮލަރާ އަޅާބަލާއިރު ދަށް އަދަދެއް ނަމަވެސް މިއީ ހާލަތާ ބަލާއިރު އިތުރު ވުމެކެވެ. އެހެންވެ ދައުލަތުގެ ޑޮލަރުގެ އާމްދަނީ އިން ވެސް ބޮޑު އަދަދެއްގެ އުނިކަމެއް ހިސާބުތަކުން ނުދައްކަ އެވެ. އެކަމަކު ކަޅު ބާޒާރު މިވަނީ އިންތިހާ އަށް ވަރުގަދަވެފަ އެވެ.\nއިގްތިސޯދީ މާހިރަކު ވިދާޅުވި ގޮތުގައި ޑޮލަރުގެ ކަޅު ބާޒާރު ވަރުގަދަވުމުގައި އިގްތިސޯދުގައި އުޅޭ "ވާނުވާ ނޭނގުން" މުހިންމު ދައުރެއް އަދާކުރެ އެވެ.\n"އަޅުގަނޑު ގަބޫލު ކުރާ އެއް ކަމަކީ ބޮމުގެ ހަމަލާގެ ސަބަބުން ކުރި އަސަރު. އަނެއް ކަމަކީ އެންމެ ގިނައިން މީހުން އަންނަ އިންޑިއާ މާކެޓު ބަންދު ކުރުން، ދެން އޮތީ ލޮންޑައުން ކުރާނެތޯ ނުވަތަ ނޫންތޯ ކުރާ ސުވާލު. މިހެންވީމަ މާކެޓަކަށް ވާނުވާއެއް ނޭނނެ. އަނެއްހެން ބުނެވިދާނެ މާކެޓުގައި އުޅޭ ކޮންފިޑެންސް ނެތުމެކޭ ވެސް،" ނަން ނުޖެހުމަށް އެދި ވިދާޅުވި އެވެ.\nރާއްޖޭގެ އިގްތިސޯދުގައި މިހާރު އުފެދިފައިވާ ކޮންފިޑެންސް ގެއްލުމެއް ނޫނީ ވާނުވާ ނޭނގުމެއް ކަމުގައިވިޔަސް، ރާއްޖޭގެ މާކެޓުގައި ޑޮލަރުގެ އަގަށް އެންމެ ބޮޑަށް އަސަރު ކުރުވާ އެއް ހުރަސް މިހާރަކު ގައިމު ކުޑަ އެވެ. އެއީ އިމްޕޯޓެވެ. ރާއްޖެއަކީ އިމްޕޯޓަށް އިންތިހާ އަށް ބަރޯސާވާ ގައުމަކަށްވުމުން ޑޮލަރުގެ ޑިމާންޑް އިންތިހާ އަށް މައްޗެވެ.\nތަފާސް ހިސާބުތައް ދައްކާ ގޮތުގައި ރާއްޖޭގެ އިމްޕޯޓު މިދިޔަ މާޗް މަހު ވަނީ ކޮންމެވެސް ވަރެއްގެ އިތުރުވުމެއް އައިސްފަ އެވެ. މިއީ ބޭރުވާ ޑޮލަރުގެ އަދަދު އިތުރުވާނެ ކަމެކެވެ. މިދިޔަ މާޗް މަހު ރާއްޖެ އަށް އިމްޕޯޓް ކޮށްފައިވަނީ 3.2 ބިލިއަން ރުފިޔާގެ މުދަލެވެ. ނަމަވެސް މި އަހަރުގެ މާޗް މަހު އެ އަދަދު ވަނީ 3.6 ބިލިއަން ރުފިޔާ އަށް އިތުރުވެފަ އެވެ. މިއީ 13 ޕަސެންޓުގެ އިތުުރު ވުމެކެވެ. އެކަމަކު މިހާރު ވިޔަފާރިތައް ދަށްވެފައި ހުރުމުން ކުރި އަށް އޮތް ދެ ތިން މަހު އިމްޕޯޓް ދަށްވާނެ ކަމަށް އަންދާޒާ ކުރެވެ އެވެ.\nއިގްތިސޯދީ މާހިރުންގެ ނަަޒަރުގައި އާމްދަނީ ދަށްއިރު، ދައުލަތުގެ ބަޖެޓުގެ ހަރަދުތައް މަތިވަމުން ދިއުމަކީ ވެސް ޑޮލަރުގެ އަގު ބޮޑުވުމުގެ ސަބަބެކެވެ. ހަރަދުގެ މިސާލެއްގެ ގޮތުގައި މާހިރުން ގަބޫލު ކުރައްވަނީ ކޮވިޑް-19 އަށް ކުރަމުންދާ ހޭދަ އެވެ. ރާއްޖޭގެ އާބާދީ 400،000 ގައި މީހުން އުޅޭއިރު މިހާތަނަށް ކޮވިޑުގެ ކަންކަމަށް އެކަނި 3.3 ބިލިއަން ރުފިޔާ އަށް ވުރެ ބޮޑު އަދަދެއް ހޭދަކޮށްފި އެވެ. މިއީ ވެސް ޑޮލަރުގެ އަގު މަތިވެދާނެ ފެކްޓާއެކެވެ.\nދެން ޑޮލަރުގެ އަގު މަތިވެދާނެ ކަމުގެ އެންމެ ބޮޑު އަނެއް އަލާމާތަކީ ސަރުކާރުން ބްލެކް މާކެޓުގެ ތެރެ އަށް ނުކުމެ ޑޮލަރު ގަތުމެވެ. މިކަން މިހާރު ވެސް އެބަ ފެނެ އެވެ. ސަރުކާރުގެ ބޮޑެތި ކުންފުނިތަކުން ކަޅު ބާޒާރުން ޑޮލަރު ގަންނަން ފަށައިފި އެވެ- މިއީ ޑޮލަރުގެ ކަޅު ބާޒާރަށް އަސަރު ކުރުވާނެ ކަމެކެވެ. ސަބަބަކީ ރާއްޖެ އަށް ވަންނަ ޑޮލަރުގެ ބޮޑު ބައެއް ސަރުކާރު ކުންފުނިތަކުގެ "ބަނޑަށް" ވަނުމެވެ.\nމޯލްޑިވްސް މަނިޓަރީ އޮތޯރިޓީ (އެމްއެމްއޭ)ގެ ތަފާސްހިސާބުތައް ދައްކާ ގޮތުގައި މިދިޔަ އަހަރު ބޭންކު ތަކަށް 633.9 މިލިއަން ޑޮލަރު ވިއްކި އެވެ. އެ އަހަރު ވިއްކި ޑޮލަރުގެ ތެރެއިން 392.8 މިލިއަން ޑޮލަރު ވިއްކާފައިވަނީ ސަރުކާރުގެ ކުންފުނި ތަކަށެވެ. މިއީ އެމްއެމްއޭ އިން އެ އަހަރު ވިއްކި ޑޮލަރުގެ 62 ޕަސެންޓެވެ. މާނައަކީ ރާއްޖެ އަށް ވަންނަ ޑޮލަރުގެ ތެރެއިން އެމްއެމްއޭ އިން ފޯރުކޮށްދޭ ޑޮލަރުގެ ބޮޑުބައި ނަގަނީ ސަރުކާރު ކުންފުނި ތަކުންނެވެ. އެހެންވެ ބްލެކް މާކެޓުން ސަރުކާރު ކުންފުނި ތަކުން ޑޮލަރު ގަތުމަކީ ކަޅު ބާޒާރު ބޮޑުވުމުގެ އެންމެ މުހިންމު އެއް ފެކްޓާ ކަމަށް ނިންމުމުގެ ފުރުސަތު އެބައޮތް ކަމަށް އިގްތިސޯދީ އިލްމު ނެތް މީހަކަށް ވެސް އެނގޭނެ އެވެ.\nސަރުކާރު ކުންފުނި ތަކުން ބްލެކް މާކެޓުން ޑޮލަރު ގަތުމަކީ ކުރިން ވަރަށް އާއްމު ކަމެކެވެ. ނަމަވެސް ރައީސް މުހައްމަދު ނަޝީދުގެ ވެރިކަމުގެ ދުވަސްވަރު ޑޮލަރުގެ ބޭންޑް ދޫކޮށްލުމާއެކު 20ރ. އަށް ޑޮލަރު އަރާފައިވަނިކޮށް މި މާކެޓު ހަމައަކަށް އަޅުވަން ރައީސް އަބްދުﷲ ޔާމީން ވެރިކަމުގައި އެޅުއްވި އެއް ފިޔަވަޅަކީ މަރުކަޒީ ބޭންކުން ސަރުކާރުގެ ކުންފުނި ތަކަށް ޑޮލަރު ފޯރުކޮށް ދިނުމެވެ. އެ ވެރިކަމުގެ ފަސް އަހަރު ޑޮލަރުގެ އިންފްލޯ އިތުރުވުމުގެ އިތުރުން ޑޮލަރުގެ ކަޅު ބާޒާރު ދަށްވުމުގައި މިކަންވީ ބޮޑު ބާރަކަށެވެ.\nފިނޭންސް މިނިސްޓަރު އިބްރާހީމް އަމީރާއި އެމްއެމްއޭގެ ގަވަރުނަރު އަލީ ހާޝިމް މަޖިލީހުގެ ކޮމިޓީއެއްގައި: ޑޮލަރުގެ މާކެޓަށް ބޮޑު ބަދަލެއް އައި ސަބަބު ސަރުކާރު ހާމަކޮށްފަނެތް -- ފޮޓޯ: މަޖިލިސް\nއިގްތިސޯދީ މާހިރަކު ވިދާޅުވި ގޮތުގައި ސަރުކާރުގެ ކުންފުނިތަކުން ޑޮލަރު ގަތުމަކީ ބޮޑު ކޮރަޕްޝަނެއްގެ ފެށުމެވެ.\n"އެމްއެމްޕީއާރުސީ ކޮރަޕްޝަންގެ ހަގީގީ ފެށުމަކީ މިއީ. ހަނދާން ހުންނާނެ އެމްޕީއެލް ޑޮލަރުގެ މައްސަލަ. މިއީ ނުރައްކަލެއް،" ކުުރިން އެމްއެމްއޭގެ އިސް މަގާމުތަކެއް ފުރުއްވާފައިވާ ބޭފުޅަކު ނަން ނުޖެހުމަށް އެދި ވިދާޅުވި އެވެ.\n"މިސާލަކަށް ބައްލަވާ އެޗްޑީސީ އެ ކުންފުނީގެ ޕްރޮޖެކްޓްތަކަށް ލޯނު ދައްކަން ކިހާ ޑޮލަރެއް ބޭނުންވާނެތޯ. އަޅުގަނޑުގެ އަންދާޒާއަކީ ފަހަރު ދެ ތިން މިލިއަން ޑޮލަރު ބޭނުންވާނެ. މިއީ ވަރަށް ބޮޑު ގޯހެއް."\nކުރީގެ އިކޮނޮމިކް މިނިސްޓަރު އަދި މާވަށު ދާއިރާގެ މެންބަރު މުހައްމަދު ސައީދު ވިދާޅުވި ގޮތުގައި ސަރުކާރުގެ ކުންފުނިތަކުގައި ހުރިހާ ވަސީލަތް ތަކެއް ހުންނައިރު، މާކެޓުގައި ހުރި ޑޮލަރު ކޮޅު ނެގުމަކީ ބޮޑު ގޯހެކެވެ.\n"އެ މީހުން [ސަރުކާރު ކުންފުނިތަކުން] ކުލި ނުދެއްކިގެން ހާސްވާކަށް ނުޖެހޭނެ. މުސާރަ ނުދެވިގެން އުޅޭކަން ނުޖެހޭ. ހުރިހާ މަންފާއެއް އެ މީހުންނަށް ލިބޭ. އެހެންވީއިރު މާކެޓުން ޑޮލަރު ނެގުމަކީ ބޮޑު ގޯހެއް،" ސައީދު ވިދާޅުވި އެވެ.\nސަރުކާރު ކުންފުނިތަކުން ކުލި ނުދެއްކިގެން ހާސްވާކަށް ނުޖެހޭނެ. މުސާރަ ނުދެވިގެން އުޅޭކަން ނުޖެހޭ. ހުރިހާ މަންފާއެއް އެ މީހުންނަށް ލިބޭ. އެހެންވީމަ މާކެޓުން ޑޮލަރު ނެގުމަކީ ބޮޑު ގޯހެއް\nމުހައްމަދު ސައީދު | ކުރީގެ އިކޮނޮމިކް މިނިސްޓަރު\nއޭނާ ސިފަ ކުރެއްވި ގޮތުގައި މި ކަމަކީ ސަރުކާރު ސްޕޮންސާކޮށްގެން ކުރާ މާކެޓު ރޮބެރީ އެވެ. ނުވަތަ ތިލަބަހުންނަމަ ބާޒާރު ފޭރުމެވެ.\n"ސަރުކާރުން މި ބުނަނީ ކަޅު ބާޒާރު އުފައްދާށޭ. ހިނގާށޭ ހުރިހާ މީހުން ކަޅު ބާޒާރަށް. އެހެން ނޫންތޯ މި ބުނެވެނީ،" ސައީދު ސުވާލު އުފެއްދެވި އެވެ.\nކޮންމެ ގޮތެއްގައި ނަމަވެސް ޑޮލަރުގެ މާކެޓަށް ވަރުގަދަ ގުޑުމެއް އައިސްފި އެވެ. މީގެ ހަގީގީ ސަބަބަކީ ކޮބައިކަން އެނގެން ދުވަސް ނަގާނެ އެވެ. މިކަމަކީ ސަރުކާރުން ސާފުކޮށްދޭން ޖެހޭ ކަމެކެވެ. ސަބަބަކީ މާކެޓުގައި ހުރި ވާނުވާ ފިލައިގެން ނޫން ގޮތަކަށް މާކެޓު ހަމައަށް ނޭޅުވުމެވެ.\nސްޓޮކް އެކްސްޗޭންޖް އިގްތިސޯދު އެމެރިކާ ޑޮލަރު